SunOnline: Covid ge hageegathaa kurimathilaa! Test kurey, Mauloomaathu nuforuvaa!\nކޮވިޑުގެ ހަގީގަތާ ކުރިމަތިލާ! ޓެސްޓް ކުރޭ، މައުލޫމާތު ނުފޮރުވާ!\nމިޙްނާ ނާސިހު 03 Aug 2020, 12:02\nމެއި 28، 2020: މާލޭގެ އެކި ސަރަހައްދުތަކުގައި އާރް އާރް ޓީމްތަކުން މަގުމަތިންދާ މީހުންގެ ރެންޑަމް ސާމްޕަލް ނެގުމުގެ ތެރެއިން -- ސަން ފޮޓޯ/ ފަޔާޒު މޫސާ\nހާލަތު މިދަނީ ގޯހުން ގޯހަށެވެ. ދުވާލެއްގެ މައްޗަށް ކޮވިޑަށް ޕޮޒިޓިވްވާ މީހުންގެ އަދަދު މަތިވަމުން ގޮސް، ފާއިތުވި 24 ގަޑިއިރުތެރޭ ޕޮޒިޓިވްވި މީހުންގެ އަދަދު 215 އަށް އަރައިފި އެވެ.\nމި ނަމްބަރުތަކުން ކިޔައިދެނީ މުޅީން ތަފާތު ވާހަކައެކެވެ. ގާތްގަނޑަކަށް3މަހެއްހާ ދުވަހުގެ ލޮކްޑައުންއެއްގައި އޮތުމަށްފަހު "ނިއު ނޯމަލް" އަަކަށް ދިވެހިން ދިޔުމާ އެކު މި ފެންނަނީ ކޮވިޑް-19ގެ ބިޔަ ބޮޑު ރާޅު އައިސް ދެވަނަ ފަހަރަށް އަހަރެމެންނާއި އެއްހަމަ ކުރި ތަނެވެ. މިފަހަރު ދައްކަނީ ކުރިއަށްވުރެ މާ ވަރުގަދަ ކޮށެވެ.\nއޮގްސްޓްމަހުގެ ފުރަތަމަ ދެ ދުވަސްވެސް މި ގުނަން ޖެހުނީ ރިކޯޑްއަދަދަކަށް މީހުން ޕޮޒިޓިވްވެ ހިތާމަވެރި މަރުތަކަކާއި އެކު އެވެ.\nއެ ހުރިހާ ކަމެއްގެ މައްޗަށް ކަންބޮޑުވުން އިތުރުވަނީ މިި ބަލީގެ ނުރައްކާތެރިކަން ދިވެހިންނަށް ނުވިސްނޭ ވަރަށް ބައެއް މީހުންގެ އަމަލުތައް ހުރީމަ އެވެ. ބައެއް މީހުން ކޮވިޑަށް ޓެސްޓް ހަދައި، އަލާމާތްތައް ރިޕޯޓުކުރުމަށް ދެކޮޅު ހަދާ ކަމީ ހަގީގަތެކެވެ. މި ފޮރުވުންތަކާ އެކު ބައްޔާ ދެކޮޅަށް ކުރާ މަސައްކަތްތަކަށް ބޮޑެތި ހުރަސްތައް ކުރިމަތިވެ އެވެ.\nކޮވިޑް19 އާ ބެހޭގޮތުން މައުލޫމާތު ދިނުން -- ސަން ފޮޓޯ/ ފަޔާޒު މޫސާ\nމިއީ އާދައިގެ ރޯގާއެއް ނޫން!\nކޮވިޑް19 ކޮމިއުނިޓީ ސްޕްރެޑަކަށް ގޮސް މާލެ އާއި އަދި އަތޮޅުތެރޭގައި ބައެއް ހިސާބުތައްވެސް ނާޒުކު ހާލަތުގައި އޮތް އިރު، އެއްބަޔަކު ބުނާގޮތުން މިއީ ޕެނެޑޯލް ގުޅައެއް ކާލައިގެން ފަރުވާކުރެވޭހާވެސް އާދައިގެ ކުޑަ ރޯގާއެކެވެ.\nއެހެންނަމަވެސް އެޗްއީއޯސީ ގެ ސްޕޯކްސް ޕާރސަން އެޕިޑޮމިލޮޖިސްޓް ޑރ.ނަޒްލާ ރަފީގު ވިދާޅުވި ގޮތުގައި ކޮވިޑް-19 އަކީ އާދައިގެ ރޯގާއެއްކަމަށް ބުނެ ނިންމާލެވޭކަށް ނެތެވެ.\nމި ބަލިޖެހޭ މީހުންގެ ތެރެއިން އެއްބަޔަކަށް އެއްވެސް ކަހަލަ އަލާމާތެއްވެސް އަދި ސިއްހީ ގޮތުން މާބޮޑު އަސަރުތަކެއް ބޭރު ފުށުން ނުފެނުނު ނަމަވެސް މިހާތަނަށް ބަލިޖެހުނު 17 މިލިއަނެއްހާ މީހުންގެ ތެރެއިން 680,894 މީހުންވަނީ މި ބަލީގައި މަރުވެފަ އެވެ.\nދިރާސާތައް ދައްކާގޮތުން ބަލީގައި ބޮޑަށް އަސަރުކޮށް ފުރާނަގެއްލޭ ހިސާބަށްދަނީ ހައިރިސްކް ކެޓަގަރީގެ މީހުންނެވެ. އެއީ އުމުރުން 60 އަހަރުން މަތީ އުމުރުގެ މީހުންނާއި، ސިއްހީ މައްސަލަތަކެއް ދިމާވެފައިވާ މިސާލަކަށް ފުއްޕާމޭ، ހިތުގެ މައްސަލަތައް ހުންނަ މީހުންނާއި ޑައިބެޓިކްސް ފަދަ ހަށިގަނޑުގެ ދިފާއީ ނިޒާމަށް އަސަރުކުރާފަދަ ހާލަތެއް މެދުވެރިވެފައިވާ ފަރާތްތަކެވެ.\n"އަޅުގަނޑަކަށް ހިޔެއްނުވޭ މާލޭގައި މިހާރު ދިރިއުޅޭނެހެން އެއްވެސް ފަރާތެއް އާއިލާގައި ނޫނީ ގޭގައި ހައި ރިސްކްމީހެއް ނުހުންނަ. އެހެންވީމަ ތިމާއަކީ މިސާލަކަށް ހައިރިސްކް މީހެއް ނޫނޭ ހިތަށް އެރިއަސް އެފަދަ މީހުން ނުރައްކަލަށް ހުށަހެޅުމުގެ ފުރުސަތު މި ދެވެނީ. ތިމާއަށް އާދައިގެ ރޯގާއަކަސް އެމީހުންނަށް މިއީ އާދައިގެ ރޯގާއެއް ނޫން" ޑރ. ނަޒްލާ ވިދާޅުވި އެެވެ.\nއެހެންކަމުން ޓެސްޓްނުކޮށް ނުވަތަ އަލާމާތްތަކެއް ހުރެމެ ރިޕޯޓް ނުކޮށް ދޫކޮށްލާ ކޮންމެ ފަހަރަކީ ތިމާގެ ލޯބިވާ އާއިލާގެ ނުވަތަ ގާތް ރަހުމަތްތެރިއެއްގެ ފުރާނަ ނުރައްކަލަކަށް ހުށަހެޅިދާވަރުގެ ކަމެކެވެ،\nމަދުންނަމަވެސް ކުޑަކުދިންގެ ފުރާނައަށް އަސަރުކުރޭ!\nހަމައެއާއި އެކު ޑރ. ނަޒްލާ ފާހަގަ ކުރެއްވިގޮތުގައި ބޭރު ގައުމުތަކުގެ ތަޖުރިބާތަކަށް ބަލާއިރު މި ބަލިން ސީދާ އަސަރުކުރަނީ ހަމައެކަނި އުމުރުން ދުވަސްވީ މީހުންނަކަށް ވެސް ނޫނެވެ. މިގޮތުން ބައެއް ފަރާތްތަކުގެ ކިބައިގައި އަލާމާތްތައް ފެންނަން ފަހުން ދެމަސް އަދި ތިންމަސްވާއިރު ވެސް ބަލީގެ އަސަރު ދެމިހުރެ އެވެ. ހަމައެއާއިއެކު، މަދުން ނަމަވެސް ކުޑަކުދިންނަށް މަލްޓި ސިސްޓަމް އިންފްލެމޭޓަރީ ސިންޑްރޮމް ގެ އަސަރުވެސް ކޮށްފައި ހުރިކަން އޭނާ ފާހަގަކުރެއްވި އެވެ.\n"ބައެއް ކުޑަކުދިންގެ ހަށިގަނޑުގައި އިންފެކްޝަން ފެތުރި އެކި ގުނަވަންތަކަށް އަސަރުކޮށްފައި އެބަހުރި މަދުން ނަމަވެސް. އެއްވެސް މީހަކު ބޭނުމެއް ނުވާނެ ކަންނޭނގެ އެމީހެއްގެ ދަރިއަކަށް ނުވަތަ އެ ނޫންވެސް ތުއްތު ކުއްޖަކަށް އެފަދަ ކަމެއް މެދުވެރިވާކަށް،" ޑރ. ނަޒްލާ ވިދާޅުވި އެވެ.\nކުޑަކުދިންގެ އިތުރަށް ޒުވާނުންގެ މެދުގައިވެސް ކޮވިޑްގެ ސަބަބުން ސްޓްރޯކްޖެހުމަށް މަގުފަހިވާކަމަށްވެސް ބޭރުގައުމުތަކުގެ ދިރާސާތަކުން ހާމަވާކަމަށް ޑރ.ނަޒްލާ ވިދާޅުވި އެވެ. އެހެންކަމުން ކޮވިޑް-19ގެ ސަބަބުން މިފަދަ ހާލަތެއް މެދުވެރިވަނީ ކޮންތާކުހުރި ކާކަށްކަމެއް ބުނަން ނޭގޭތީ އެންމެން ވެސް މިކަމަށް ލޯހުޅުވާ ތައްޔާރަށް ތިބެން ޖެހެ އެވެ.\nރިޕޯޓުކުރުމަކުން ނުފުދޭ، ސައްހަ މައުލޫމާތު ހިއްސާކުރޭ\nޑރ.ނަޒްލާ އިތުރަށް ވިދާޅުވި ގޮތުގައި ބައްޔަށް ޕޮޒިޓިވްވާ ބައެއް ފަރާތްތަކުން ސައްހަ އަދި ފުރިހަމަ މައުލޫމާތު ކޮންޓެކްޓް ޓްރޭސިން ޓީމަށް ނުދޭކަން އެޗްއީއޯސީއަށް ވަނީ ފާހަގަކުރެވިފަ އެވެ. މިގޮތުން ޕޮޒިޓިވްވާ މީހެއްގެ ބައެއް ކޮންޓެކްޓުންގެ ނަންތައް ހާމަނުކޮށް، އެފަދަ ކޮންޓެކްޓެއް އަމިއްލައަށް ކުރާ ޓެސްޓަކަށް ޕޮޒިޓިވްވާ ފަހުން މިއީ ކުރީގެ ކޭސްއެއްގެ ކޮންޓެކްޓެއްކަންވެސް އެނގޭފަހަރުތައް އަންނަ ކަމަށް ޑރ. ނަޒްލާ ފާހަގަ ކުރައްވަ އެވެ.\nޑޮކްޓަރުގެ ނަސޭހަތަކީ، އެއްވެސް މައުލޫމާތެއް ސިއްރުނުކޮށް ހިއްސާކުރުމެވެ. ސަބަބަކީ، އެއީ ބަލިޖެހުނު ގޮތާއި ބަލި ފެތުރުން ހުއްޓުވުމަށް ކޮންމެ މައުލޫމާތެއް ވެސް މުހިންމުވެދާނެތީ އެވެ.\nޕޮޒިޓިވްމީހަކާއި ބައްދަލުވެފައިވާ ނަމަ ނުވަތަ އެފަދަ މައުލޫމާތެއްދޭން ބޭނުންނަމަ 1676 އާއި ގުޅައިގެން އެމައުލޫމާތުތައް ނަންހާމަ ނުކޮށްވެސް ހިއްސާކުރެވެ އެވެ. ޑރ. ނަޒްލާ ދެއްވި ޔަގީން ކަމަކީ އެޗްޕީއޭއަށް ހިއްސާކުރާ ކޮންމެ މައުލޫމާތެއްގެ ސިއްރު ހިފަހައްޓާނެ ކަމެވެ.\nހުޅުމާލޭގައި ގާއިމްކޮށްފައިވާ މެޑިކަލް ފެސިލިޓީ-- ފޮޓޯ: އެސްޓީއޯ\nކަރަންޓީނުވުމަށް ބިރުނުގަނޭ، މިއީ މިއަދުގެ "ހަގީގަތް"\nކޮވިޑަށް ޓެސްޓްކޮށް އަލާމާތްތައް ރިޕޯޓުކުރުމަށް އެންމެ ގިނަބަޔަކު ފަސްޖެހޭ އެއް ސަބަބަކީ ކަރަންޓީނުވާން ޖެހުމެވެ. މިިހާތަނަށްވެސް ބައްޔަށް ޕޮޒިޓިވްވާ އެންމެން ވަކިން ކަރަންޓީނުކުރެވެ އެވެ. އަދި ޕޮޒިޓިވް ކޭސްއަކާ ކޮންޓެކްޓް ވެއްޖެނަމަ 14 ދުވަހުގެ މުއްދަތަކަށް އެކަހެރިވާންޖެހެ އެވެ.\nބުނެލަން ފަސޭހަ ނަމަވެސް ގިނަބަޔަކު ސިފަކުރާ ގޮތުގައި ވަކިން އެހެން މީހުންނާއި އެކެހެރިވެ ހުންނަންޖެހުމަކީ ނަފްސާނީގޮތުން ވެސް މީހާއަށް އަސަރުކުރާ ކަމެކެވެ. އެހެންވެ، ސައިކޯ ސޯޝަލް ސަޕޯޓްގެ ލިބެން ހުންނައިރު، ސޯޝަލް މީޑިއާ އާއި ފޯނު މެދުވެރިކޮށް ގުޅުންތައް ބަދަހި ކުރެވިދާނެ އެވެ.\nހަމައެޔާއެކު، ކަރަންޓީނު ފެސިލިޓީއެއްގައި އެންމެ ދަތިވާނެ ފަރާތްތަކަކީ ކުޑަކުދިން ތިބޭ ފަރާތްތަކާއި، އުމުރުން ދުވަސްވީ މީހުންނާއި، ބަލިމީހަކު ބަލަހައްޓަންޖެހޭ ފަރާތްތައް ކަމުގައިވާތީ ހާއްސަ އިންތިޒާމްތަކެއް ހަމަޖައްސައިދިނުމަށް މަސައްކަތް ކުރާކަމަށް ޑރ.ނަޒްލާ ވިދާޅުވި އެވެ.\n"މިކަމުގައި އިތުރު އެހެން ގޮތެއް ނެތް ހަގީގަތުގައި. ބަލި ކޮންޓްރޯލްކުރެވޭ ވަރުގެ އެފެކްޓިވް ވެކްސިންއެއް އަންނަންދެން ބަލި ކޮންޓްރޯލްކުރެވެން އޮތް ޕަބްލިކް ޓޫލްއަކީ ހަމައެކަނި މިއީ. ބަލި ޖެހޭ މީހުން ޝައްކުވާ މީހުން އެކަހެރިވުން،" އޭނާ ވިދާޅުވި އެވެ.\nކޮވިޑް-19 ރިޕޯޓްކޮށް، ޑޮކްޓަރުންގެ ލަފައާއި އިރުޝާދުތަކުގެ މަތީން ޓެސްޓްކުރުމަކީ ފަރުދުންގެ ހައިސިއްޔަތުން މިވަގުތު ކޮންމެހެންވެސް ކުރުން މުހިންމުކަމެކެވެ. ބަލި ހުރެ އެކަން ކުރީބައިގައި ދެނެގަނެވިއްޖެނަމަ ސަލާމަތް އެ ކުރެވެނީ ތިމާގެ ފުރާނަ އާއި ތިމާއާ އެންމެ ގާތް ފަރާތްތަކުގެ ފުރާނަ އެވެ.


Aadhayaa Hilaaf Kuda Alien Hashigandu Ge Hageegaiy Miothee - Vaguthu\nފަގީރު ގައުމުތަކަށް ކޮވިޑުން އަރައިގަތުން ދަތިވާނެ! -9ގަޑިއިރު ކުރިން\n2013 ވަނަ އަހަރު އެފްރިކާގެ ޗިލީގެ އަޓަކަމާ ސަހަރާއިން ފެނުނު، އާދަޔާ ހިލާފު އޭލިއަން ހަށިގަނޑެއް ކަމަށް ބުނާ ހަށިގަނޑުގެ ހަގީގަތް އަދި އަދާ ހަމަޔަށް އޮތީ ނޭގުމެެއްގެ ތެރޭގައެވެ. ނަމަވެސް ސައިސްވެރިން ވަނީ މި ދިގު އިންތިޒާރަށް ނިމުމެއް ގެނެސް ހަށިގަނޑުގެ ހަގީގަތް ހާމަ ކޮށްފައެވެ.\nއެ ހަށިގަނޑަކީ އޭލިއަންއެއް ކަމަށް ގިނަ ބަޔަކު ހީކުރި އެވެ. ނަމަވެސް ސައިންސުވެރިން ވަނީ ޑީއެންއޭ ޓެސްޓުން އެހަށިގަނޑުގެ ހަގީގަތް ހޯދާފައި އެވެ.\nއަޓާ'ގެ ނަން ދީފައިވާ ހަ އިންޗި ހުރި އެހަށިގަނޑުގެ ދިރާސާއެއް ރިސާޗް ޖާނަލްގައި ވަނީ ވެސް ދާދި ފަހުން ޝާއިއުކޮށްފައި އެވެ. މީގެ ކުރިން ފެންނަ ފެނުމަށް އެއީ ދުވަސް ނުފުރޭ ތުއްތުކުއްޖެއް ކަމަށް ލަފާ ކުރެވުނު ނަމަވެސް، ފަހުން ހެދި ޓެސްޓުތަކުން ދައްކާ ގޮތުގައި އެއީ5އަހަރާ 8 އަހަރުގެ ކުއްޖެކެވެ.\nދިރާސާތަކުން ދައްކާ ގޮތުގައި ދައްކަނީ ޖެނެޓިކް މިއުޓޭޝަންތަކެއްގެ ސަބަބުން އަޓާގެ ކަށިތައް މާބޮޑަށް ދުވަސްވެފައިވާ ކަމަށެވެ. ނަމަވެސް ސައިންސުވެރިން ލަފާ ކުރާ ގޮތުގައި އަޓާ އަކީ ވިހެއިތާ މާގިނަ އިރުތަކެއް ނުވަނީސް މަރުވި އަންހެން ކުއްޖެކެވެ. އަޓާގެ ހަށިގަނޑުގައި ހުރި ފާހަގަކޮށްލެވޭ ކަންތައްތަކުގެ ތެރޭގައި ބައެއް މޭ ކަށި މަދުވުމާއި ބޮލުގެ ސައިޒު ތަފާތުވުން ހިމެނޭ ކަމަށް ސްޓެންފޯޑް ޔުނިވާސިޓީގެ ޕްރޮފެސަރު ގޭރީ ނޯލާން ވަނީ ވިދާޅުވެފައެވެ. އަޓާގެ ހަށިގަނޑުގެ ސައިޒާއި މޭމަތީގެ ކަށިތައް މަދުވުމަކީ އެމިއުޓޭޝަންތަކުގެ ސަބަބުން ދިމާވި މައްސަލަތައް ކަމަށް ޕްރޮފެސަރު ލަފާ ކުރައްވައި އެވެ.\nސެޕްޓެމްބަރު 17, 2021 18:56\nﷲ އިންސާނުން ހައްދަވަނީ އެންމެ ފުރިހަމަގޮތުގައި އޭލިއަން ނުކިޔާ\nސެޕްޓެމްބަރު 18, 2021 10:44\nޗިލީވެސް މިހާރުއޮންނީ އެފްރިކާގަކަން އަދި މި އެނގުނި


Alun film kulhen feshikan Shah Rukh iulaankohfi\nއަލުން ފިލްމު ކުޅެން ފެށިކަން ޝާހް ރުކް އިއުލާންކޮށްފި\nޝާހްރުކް ޚާނުން ފޭނުން އޭނާ އަލުން ފިލްމު ކުޅެން ފަށާނެ ދުވަހަކަށް އިންތިޒާރު ކުރާތާ ދެ ތިން އަހަރު ވެއްޖެ އެވެ. ޝާހްރުކް އެކި ފިލްމުތަކުގައި ސޮއި ކުރި ކަމުގެ ޚަބަރުތައް އަބަދު އަބަދު ފެތުރުނަސް މިހާތަނަށް އޭނާ އެއްވެސް ފިލްމެއް ކުޅޭކަން ރަސްމީކޮށް އިއުލާނެއް ނުކުރެ އެވެ. ނަމަވެސް އާ އަހަރާ ދިމާކޮށް ސޯޝަލް މީޑިއާގައި ޝާހްރުކް ޝެއާކުރި ވީޑިއޯއެއްގައި އޭނާ އަލުން ފިލްމު ކުޅެން ފެށިކަމަށް ރަސްމީކޮށް ވަނީ އިއުލާން ކޮށްފަ އެވެ.\nޝާހްރުކް ބުނި ގޮތުގައި 2021 ގައި އޭނާގެ ފިލްމެއް ހަމަ ޔަގީނުން ވެސް ބެލުންތެރިންނާ ހަމަޔަށް އަންނާނެ އެވެ.\nޝާހްރުކްގެ ރަސްމީ ޓުވިޓާ އަދި އިންސްޓަގްރާމް އެކައުންޓުން އޭނާ ޝެއާކުރި ތިން މިނެޓާއި 14 ސިކުންތުގެ ވީޑިއޯގައި ކެޕްޝަންގައި ޝާހްރުކް ލިޔެފައިވަނީ އޭނާގެ ފޭނުންނަށް އުފާވެރި ރައްކާތެރި އާ އަހަރަށް އެދޭ ކަމަށެވެ. ޝާހްރުކް މި ވިޑިއޯގައި މި ފެށުނު އާ އަހަރު އޭނާ ސްކްރީނަށް އެނބުރި އަންނާނެ ކަމުގެ ޔަގީންކަން ދީފައި ވެއެވެ. ނަމަވެސް އޭނާ ކުޅޭ ފިލްމުތަކުގެ ތަފްސީލެއް ނުދެ އެވެ.\nއިންޑިޔާގެ ނޫސްތަކުން ބުނެފައިވަނީ ޝާހްރުކްގެ އެންމެ ފުރަތަމަ ރިލީޒް ވާނެ ފިލްމަކީ "ވޯ"ގެ ޑައިރެކްޓަރު ސިދާރްތު އާނަންދްގެ ފިލްމެއް ކަމަށެވެ. އަދި ޔާޝް ރާޖް ފިލްމްސްގެ "ޕަތާން" ގެ ޝޫޓިންގްގައި އޭނާ އުޅެނިކޮށް ނަގާފައިވާ ބައެއް ފޮޓޯތައް ވެސް ސޯޝަލް މީޑިއާގައި ވަރަށް ފަހުން ދައުރުވި އެވެ.\nމިއީ 2018 ގައި ރިލީޒްކުރި "ޒީރޯ" އަށް ލިބުނު ފިނި ތަރުހީބަށް ފަހު ޝާހްރުކް ފިލްމު ކުޅެން ފަށައިފިކަން ޔަގީންވި ފުރަތަމަ ފަހަރެވެ.


މިއުޒިކް އަޑު އަހާނަމަ އުފެއްދުންތެރިކަން ދަށްވޭ! – Dhen.mv\nދެން އެމްވީ September 17, 2021 - 2:19 pm\nބައެއް މީހުންނަކީ މަސައްކަތެއް ކުރާއިރު، ސިކުނޑިއަށް އަރާމުވާ ކަހަލަ މިއުޒިކެއް ޖަހަން ލޯބިކުރާ ބައެކެވެ. މީގެ ކުރިން ހަދައިފައިވާ ބައެއް ދިރާސާތަކުން ދައްކާ ގޮތުގައި މިއުޒިކަކީ އުފެއްދުންތެރިކަން އިތުރުވާ ކަމެކެވެ.\nނަމަވެސް އައު ދިރާސާއަކުން ދައްކަނީ މީގެ އިދިކޮޅަށެވެ. ސްވިޑްންގެ ގާލްވް ޔުނިވަސިޓީއާއި އިނގިރޭސިވިލާތުގެ ސެންޓްރަލް ލެންކްޝަޔާ ޔުނިވަސިޓީގެ އިތުރުން ލޭންކެސްޓާ ޔުނިވަސިޓީ ގުޅިގެން ހަދައިފައިވާ ދިރާސާގައި ބުނީ މިއުޒިކަކީ އުފެއްދުންތެރިކަން އިތުރުކޮށްދޭ ކަމެއް ނޫން ކަަމަށެވެ. އޭގެ ބަދަލުގައި މިއުޒިކެއްގެ ތެރޭގައި މަސައްކަތެއްކުރާ ނަމަ އެ މަސައްކަތް ފުރިހަމަ ކުރަން ހުރަސް އަޅާ ކަމަށް ބުންޏެވެ.\nމި ދިރާސާ ހެދުމަށް ތިން ގޮތެއް ބޭނުންކޮށްފައިވެއެވެ. އެއް ގޮތަކީ ހަމަހިމޭން މާހައުލެއްގައި މަސައްކަތް ކުރުމެވެ. އަނެއް ގޮތަކީ ކުރިން އަޑު ނާހާ ކަހަލަ މިއުޒިކެއްގެ ތެރޭގައި މަސައްކަތް ކުރަން ފުރުސަތު ދިނުމެވެ. ތިންވަނަ ގޮތަކީ އާންމުކޮށް އަޑު އަހައި އެ މިއުޒިކަކަށް ފަރިތަ މިއުޒިކެއް ހިމެނޭ މާހައުލެއްގައި މަސައްކަތް ކުރުމެވެ.\n"މިއުޒިކާ އެކު މަސައްކަތް ކުރީމަ ދިރާސާއިން އެންމެ ބޮޑަށް ފާހަގަ ކުރެވުނީ މަސައްކަތް ފުރިހަމަ ކުރަން އުނދަގޫވެ، އެކަމަށް ވަގުތު ވެސް ނަގާކަން،" ދިރާސާ ޓީމްގައި ހިމެނޭ ނީލް މެކްލެޗީ ވިދާޅުވިއެވެ.\nއޭނާ ފާހަގަކުރެއްވި ގޮތުގައި މިއުޒިކަކީ "ވާބަލް ވޯކިން މެމޮރީ"އަށް ބުރޫ އަރުވާކަމެކެވެ. އެހެން ގޮތަކަށް ބުނާ ނަމަ މިއުޒިކަކީ ކުރާ މަސައްކަތަކަށް ދެވޭ ސަމާލުކަން ކުޑަކޮށްލާނެ ކަމެކެވެ.


Bridge Ah Dhathuru Kuraa Magu Fulhaakuran, Chatime Thalhaa Laifi - Vaguthu\nބުރިޖަށް ދަތުރުކުރާ މަގު ފުޅާކުރަން، ޗާޓައިމް ތަޅާލައިފި\nޗައިނާ މޯލްޑިވްސް ފްރެންޑްޝިޕް ބްރިޖް - ވަގުތު އިމޭޖްސް: އަމީން ފަހުމީ\nމާލެ އާއި ހުޅުލެއާ ދެމެދު އަޅާ ބުރިޖަށް ދަތުރުކުރާ މަގު ފުޅާކުރަން، ޗާ ޓައިމް ތަޅާލައިފިއެވެ.\nތަފާތު ވައްތަރުގެ ސަޔާއި، އަދި ބުއިންތައް ލިބެން ހުންނަ އެތަން ތަޅާލާފައި ވަނީ ރޭގެ ވަގުތެއްގައެވެ. މިދިޔަ ޖޫން މަހުގެ 26 ވަނަ ދުވަހު ރަސްމީކޮށް ހުޅުވި އެތަނަކީ ގިނަބަޔަކަަށް ވަރަށްވެސް މަގުބޫލު ތަނެކެވެ. އެތަނަކީ މަޝްހޫރު ބައިނަލްއަގުވާމީ ފްރެންޗައިޒެކެވެ.\nއެތަން ހިންގަނީ ސްޓްރާޑާ ޕްރައިވެޓް ލިމިޓެޑުންނެވެ. ބުރިޖު ބަލާ ޕްލެޓްފޯމް ސަރަހައްދު ތަރައްގީކޮށް ހިންގަނީވެސް އެކުންފުނިންނެވެ.\nމައުލޫމާތު ލިބޭގޮތުގައި، ޗާޓައިމް ތަޅާލީ، ކޮންސަލްޓަންޓު ލަފާގެ މަތިން އެތަނާ ހެދި ބޮޑުތަކުރުފާނުމަގު ފުޅާކުރެވޭނެ ގޮތެއް ނެތިގެންނެވެ.\nހައުސިންގ މިނިސްްޓްރީން ނިންމާފައި ވަނީ ބޮޑުތަކުރުފާނު މަގު ފުޅާކޮށް، މާލޭ އިންޑަސްޓްރިއަލް ވިލެޖުން ފެށިގެން ހުޅުމާލެ ފެރީ ޓާމިނަލް އާ ހަމައަށް ތާރު އަޅާށެވެ. މިހާރު އެ މަސައްކަތް ކުރުމަށް ބޮޑުތަކުރުފާނުމަގުގައި ގާޑިޔާތައް ވަނީ އެކި ސަރަހައްދުތަކަށް ބަދަލުކޮށްފައެވެ.\nމާލޭގެ އިރުމަތީ ފަރާތާއި ދެކުނު ފަރާތުން ބޮޑުތަކުރުފާނުގެ މަގު ހަތަރު ލޭން ހިމެނޭ ގޮތަށް 16 މީޓަރަށް ފުޅާކުރާނެ އެވެ.\nހައުސިންގ މިނިސްޓަރު މުއިއްޒު ވިދާޅުވީ، އިންޑަސްޓްރިއަލް ވިލެޖުން ފެށިގެން އެމްޓީސީސީ ފެރީ ޓާމިނަލާއި ހަމައަށް ހަދަން ނިންމާފައިވާ މަގުތަކުގައި 450 އެއްހާ ގަސް އިންދާނެ ކަމަށެވެ. އެ މަގުތައް ހަދަނީ ރިންގް ރޯޑެއްގެ ގޮތުގައެވެ.\nއޭޕްރީލް 24, 2018 18:36\nބަރާބަރު. މީނޫންތޯ ބިނާކުރުމަކީ....؟\nއޭޕްރީލް 24, 2018 20:54\nރަނގަޅު ވާހަކައެއް އިގޭތޯ!\nއޭޕްރީލް 24, 2018 23:39\nމި ގައުމުގަ ބުރިޖެއް އަޅާކަމެއް އަޅުގަންޑު ނުދެނެހުރިން ހެންވޭރުން ދާއިރު އެފެންނަނީތަ ތިޔަ ކިޔާ ބުރިޖު؟؟؟ އެއީ އިންޑިޔާ ކޯރުތައް މަތިން އަޅާފަ އޮންނަ ކޯޒުވޭ އެއް ނުންތަ!!\nއޭޕްރީލް 24, 2018 23:42\nމިގައުމުގަ މީހުން ބުރިޖު ކިޔަނީ ކޯރުތައް މަތިން އަޅާފަ ހުންނަ ކޯޒުވޭ ފާލަމައްތަ؟؟؟ 200 މިލިޔަން ހަރަދުކޮއްގެން ކޯޒުވޭ ފާލަމެއް އެޅުން އެއީ ވަރައް ބޮޑުކަމެއްދޯ 50 މިލިޔަނުން ނިންމެން އޮތް ކަމެއް 200 މިލިޔަން ހަރަދުކުރީމަ ވަރައްމޮޅު\nއޭޕްރީލް 25, 2018 17:38\nބުރިޖޭބުނީމަވަރަށްމޭކަރާނެ50، 40، ހޭވެސްކިޔާނެދެންލަލަލާ


BREAKING:3dharinaa Anbimeehaa Kurimathy Gai Meehaku Dhan Jehijje - Vaguthu\nކޮވިޑް-19: ފައްސި މަދު، ޓެސްޓް ވެސް މަދު - 37 މިނެޓް ކުރިން\nއައްޑޫ ސިޓީ ހިތަދޫގައި، އަނބިމީހާގެ ކުރިމަތީގައި މީހަކު ދަންޖެހި މަރުވެއްޖެއެވެ.\n"ވަގުތު" އަށް އެނގިފައިވާ ގޮތުގައި، މަރުވެފައި ވަނީ އައްޑޫ ސިޓީ ހިތަދޫ މީހަކާ ކައިވެނިކޮށްގެން އުޅޭ ށ. އަތޮޅު މީހެކެވެ. އެ މީހަކު ދަން ޖެހިފައި ވަނީ ކޮޓަރީގެ ދޮރުގައި ހުރި ފެންލައިޓްގައި ވާގަނޑު އައްސައިގެންނެވެ.\nއެ މީހާ ދަންޖެހެން ފުންމާލިއިރު އަނބިމީހާއާއި ތިން ދަރިން ތިބީ ކޮޓަރީގައި ނިދާފައެވެ. އަދި ފިރިހެން މީހާ ދަންޖެހެން ފުންމާލި އަޑަށް އަނބިމީހާއަށް ހޭލެވުނު ކަމށް އެނގިފައިވެއެވެ.\nފިރިމީހާ މަރުނުވަނީސް އެ މީހާ ސަލާމަތް ކުރަން އޭނާގެ އަނބިމީހާ މަސައްކަތް ކުރި ކަން ވެސް އެނގިފައިވެއެވެ. މި ގޮތުން އަނބިމީހާއަށް ހޭލެވުމުން ފިރިމީހާގެ ފައިގައި ހިފަހައްޓައިގެން ގިނައިރުތަކެއް ވަންދެން ހުރި ކަން އެނގިފައިވެއެވެ.\nއަނބިމީހާ އެކި މީހުނަށް ގުޅަން މަސައްކަތް ކޮށްފައިވާއިރު އެ މަސައްކަތުން ބަޔަކު މީހުން އައިސް އެ މީހާ ނަގާފައިވަނީ ދަންވަރު 1:10 ވީ ފަހުން ކަން މައުލޫމާތު ލިބިފައިވެއެވެ. އޭރު އޭނާ ވަނީ މަރުވެފައެވެ.\nމެއި 8, 2021 01:58\nބުއްދި ގަބޫލު ނުކުރާ ކަހަލަ ވާހަކަ ތިދެކެވެނީ ސަބަބަކީ3ތިންދަރިންގެ ކުރިމަތީގައި ތިހިމީހަކު ދަންޖެހުނު އިރުގަ ބަލަންތަ އެ ތިންމީހުން ތިބީ؟؟؟؟؟؟؟؟؟؟؟\nއެއީ ހަސަދަވެރިން ގިނަތަނެއް\nމެއި 8, 2021 07:06\nއައްޑޫ އަކީ ދިރިއުޅެން ވަރަށް ފޫހި އަތޮޅެއް އެހެންނޫނަސް. ތިރަށުގެ ތާރީހަށް ބެލިނަމަވެސް އަމިއްލައަށް މަރުވެފައިތިބި މީހުން މަދެއް ނުވާނެ.\nމެއި 8, 2021 07:57\nކޮންކަހަލަ ސުވާލެއް ތިއީ ؟ ކުދިންގެ އުމުރު އެނގިގެންތަ ތިހެން ތި އަހަނީ ؟ ރޮއެ ހޭރެން ތިބުމެއް ނޫންތަ ބޮޑަށް ހިތައް އަރަނީ ؟\nކަލޯވެސް މަތީގަ ހުރި ނަންބަރުތަކުން ނަންބަރަކަށް ގުޅާލަންފެނެ.\nމެއި 8, 2021 09:59\nއޭ މިހިރަ ގަރަހިތާ... ރަނގަޅަށް ހަބަރު ނުކިޔަތަ ތި ކޮމެންޓްކުރަނީ.. އޭނީނު ބުނެފަ އޭރު އެ ކުދިންނާ އަނބިމީހާ އޮތީ ނިދާފައޭ\nމެއި 8, 2021 11:50\nބްރޯ.”ކުރިމަތި” ދިވެހިބަހުގަ މިބަސް ބޭނުންކުރާ ހާލަތްތައް ދަސްކުރުމަށް ގޮވާލަން.\nމެއި 8, 2021 13:35\nކޮމެންޓު ތިކުރީ މިޚަބަރު ކިޔާފަތަ؟\nމެއި 8, 2021 02:01\nމުޖުތަމައުގައި ލާދީނީ އޮއެވަރުތައް ދެމިގެން ދިޔުމައް ދޫކޮއްލާފައި ރައްޔިތުން ތިބިތިބުމައް އޭގެން ނިކުއްނަތީޖާ ތިޔަ ފެންނަނީ. ދީނާއި ދުރުވާ ވަރަކައް ޣައިރު މުސްލިމުންގެ އާދަކާދަތަކާއި އެމީހުންގެ މުޖުތަމައުތަކުން ފެންނަ ނޭދެވޭ ހުރިހާކަމެއް އަންނާނީ ފެންނަމުން ތައާރަފްވަމުން. އަދިވެސް ލާދީނީ ބަޔަކު ތިބިއްޔާ އެބަޔަކައް ވޯޓުލައި ވެރިކަން ހަވާލު ކުރާތި.\nމެއި 8, 2021 08:02\nކޮންމެ ކަމެއް ސިޔާސީ ނުކޮށް ހުރެބަލަ.\nމެއި 10, 2021 17:35\nނަފްސާނީ ބައްޔަކީ އީމާންތެރިކަން ވަކި ކުޑަ ވީމަ ޖެހޭ ބައްޔެއް ނޫން. މުޖުތަމައު މިއަށްވުރެން ތަހުޒީބުވާން ޖެހޭ. ކަންކަން އެނގެން ޖެހޭ. ކޮންމެ މީހަކުވެސް ދައްކާނި މީހަކު މަރުވީމަ މަރުވީ ވާހަކަ. ހަމަ ހުރެފަކަ މީހަކު މަރެއް ނުވާނެ. އެހިސާބަށް އޭނަ ދާން ޖެހުނީ ކީއްވެތޯ ބަލާ މުޖުތަމައުން މިފަދަ މީހުންނަށް ކޮށްދެވެން އޮތް ކަމެއްއޮތީއާ ކޮށްދޭންޖެހޭ. މީ 2021. ޒަމާނާ ހާލަތަށް ބަދަލު އަންނާނެ އެކަން ގަބޫލުކުރަން ޖެހޭނެ.\nމެއި 8, 2021 02:02\nއަމިއްލައަށް މަރުވުމަކީ ހައްލެއްނޫން. އެއީ ބޮޑުވެގެންވާ ފާފައެއް. ހާދަ ދެރައެ\nހާދަ ފޫހި ތަނެކޭ އެއީ\nމެއި 8, 2021 07:28\nއަހަރެން އައްޑޫގައި ވަރަށް ގިނަ އަހަރު ހޭދަކުރިން. އައްޑޫ ނޫން މީހެއްގެ ހައިސިއްޔަތުން އަހަރެންގެ އަމިއްލަ ތަޖުރިބާއިން ބުނެލަން އޮތީ، އަހަރެން އައްޑޫގައި ހޭދަކުރި ދުވަސްތަކަކީ އަހަރެންގެ މުޅި ހަޔާތުގައިވެސް އެންމެ އެކަނިވެރިވި، ހިތްދަތިވި، ފޫހިވި، މާޔޫސްވި ދުވަސްތައް.\n@ހާދަ ފޫހި ތަނެކޭ އެއީ\nއަހަރެން އެއްބަސް ކަލެޔާ. އެއީ ބޮޑާ، ނާތަހުޒީބު، ކިބުރވެރި ނުބައި ބަޔެއް އުޅޭ ތަނެއް.\nމެއި 8, 2021 14:21\nމީ ހާދަ އިންޓެރެސްޓިން ކޮމެންޓެކޭ. މިއާ ގާތްކުރާ ހިޔާލުގެ އައްޑޫނޫން ކިހާ ބަޔަކު އައްޑޫގައި ދިރިއުޅޭބާއޭ ވަރަށް ހިތަށް އަރާ. އަހަންނަން އައްޑޫމީހުންގެ ފަރާތުން ފުދޭވަރަކަށް ގިނައިން ފީލްވާ ވައިބެއް އެއީ ދޭ ޑޯންޓް ގިވް އޭން އެފް އެބައުޓް ނަން އައްޑޫއަންސް. އަނެއްކާ އަނެއްކޮޅުން ވަރަށް ހިތްހެޔޮ އައްޑޫ ބައެއް ރައްޓެހިންވެސް އެބަތިބި. އަބަދުވެސް ދެވެނީ ދަތުރުވަރުގައި (ގިނަވެގެން ހަފްތާއެއް). އެހެން ދާއިރު އައްޑޫ އަބަދުވެސް ވަރަށް ހިތްގައިމު.\nފަސްޓް ހޭންޑް އެކްސްޕީރިއަންސް\nމެއި 8, 2021 18:57\nހަމަ ހަގީގަތްތީ. ވަރަށް ބޮޑަށް ބީރައްޓެއްސެއް ކަމުގެ އިޙްސާސް ކުރެވޭ..\nމެއި 8, 2021 02:03\nއެ އިންސާނާ އަށް، މާތްﷲ ހެޔޮ ވިސްނުން ދެއްވާށި\nމެއި 8, 2021 04:44\nމަރުވެއްޖެކަމަށް ލިޔުމުގަ އޮތީ\nމި ސަރުކާރުން ރައްޔިތުންނަށް ޖައްސާ ބަލާއާއި މުސީބާތަށް ކެތްނުވެގެން ނިކަމެތި ރައްޔިތުން އަމިއްލައަށް މަރުވާ ހިސާބަށްވެސް ދަނީ\nމެއި 8, 2021 09:36\nމިކަން ވެސް ސިޔާސީ ކޮއްލީ ދޯ\nމެއި 8, 2021 03:15\nއެންމެބޮޑު ހަތް މޫބިޤާތުގެ ތެރޭގައިވެސް ޙައްޤަކާއި ނުލާ މަރާލުން ހިމެނެއެވެ. الشرك بالله، والسحر، وقتل النفس التي حرم الله إلا بالحق، وأكل الربا، وأكل مال اليتيم، والتولي يوم الزحف، وقذف المحصنات الغافلات المؤمنات. އެމީހަކު އަމިއްލައަށް އެމީހެއްގެ ހަށިގަނޑު ހަލާކެއްގެ ތެރެއަށް ވައްޓާލުން ހުއްދަވެގެންނުވެއެވެ. وَلا تُلْقُوا بِأَيْدِيكُمْ إِلَى التَّهْلُكَةِ\nމެއި 9, 2021 11:12\nޝޭޚް މާލަސްވީ ތި ނަސޭހަތް ދޭން.. ނަސޭހަތް ދިން އިރު އެސޮރު މަރުވެއްޖެއޭ!\nމެއި 8, 2021 03:29\nމިކަހަލަ ޚަބަރު ގެނެސްނުދިނުމަށް އެދެން\nމެއި 8, 2021 08:00\nވަގުތު އެޑިޓަރުން ކަމުގެ މާހިރުންނާއިވެސް މަށްވަރާކޮށްލާފަ މާހާ ގެ މިނަސޭހަތް ގަބޫލުކޮށް މި ހަބަރުވެސް ޑިލީޓުކޮށްލައި ތަކުރާރު ނުކުރުން އެދެން.\nމެއި 10, 2021 14:15\nކަލޭ މެން ކަަހަލަ މީހުންގެ ކޮމެންޓް ކިޔާފަވެސް މަދަންޖެހެން ބޭނުން ، ހޭބައްޔާ ، އެމީހުން ނިދާފަޔޯ ތިބީ ، ދަން ޖެހުނު އަޑަށޯ ހޭލި ، އާޓިކަލް ކިންތަ ، ކޮމެންޓް ކުރުމުގެ ކުރިން ....\nމެއި 10, 2021 14:17\nދެން ކައިޒިން ގެ ފޫޑްސް ވާހަކަތަ ގެންނަންވީ ؟\nމެއި 8, 2021 03:31\nހު ރި ހިތާމައެއްގެ ބޮޑުކަމާއެވެ، ޔާﷲ، އަޅަމެންނީ ހެޔޮބަސް އަޑުއަހާ ރަނގަޅު ޞާލިޙު ބައެއްކަމުގައި މިންވަ ރު ކޮށްދެއްވާނދޭވެ.\nމެއި 8, 2021 03:46\nމި ޚަބަރަކީ ވަރަށް ފުރިހަމަ ޚަބަރެއް. އެކަމުގެ ހުރި ގޯސްކަމާއި އަދި އެކަހަލަ ކަމަކުން ސަލާމަތް ވުމަށް ވަރަށް ފުރިހަމަ މައުލޫމާތު އެބަހުރި\nމެއި 8, 2021 03:50\nހާދަ ހިތާމަވެރި ހާދިސާއެއް.ވަރަށް އަސަރުކޮށްފި.\nމެއި 8, 2021 04:16\nތިޔަތާލިޔެފަ ހު ރިއެއްވެސް ފޯންނަންބަ ރަކުން ހޯދާދެވޭއެއްވެސް ހައްލެނޯވޭ އެމީހުންގެ ބޮޑާވާހަކަ\nއެމީހުންދައްކާނީ މީތަޖު ރިބާ ތިމަ ރުވިމީހާ އެތަނަށް\nގުޅާފަ މިއުލެނީ ތިންދަ ރިންނަށް ކާންދޭނެފަދަނެތިގެންނޭ ބުނިކަމަށް ވަންޔާ އެމީހުންބުނާނެ ތިކަމެއް މިތާ މެންޑޭޓަކުނެތޭ\nމަ ރުވީމަ ދެން އެކަންބެލުން މެންޑޭޓުވާނެ\nމެއި 8, 2021 04:46\nމެއި 8, 2021 05:18\nއެ ކުދީންނައް ކެއްތެރިކަން ދެއްވާށި.\nމެއި 8, 2021 09:26\nއަނބިމީހާ އަށް އެހެން ފިރިޔަކު ދެއްވާށި.\nމެއި 8, 2021 07:12\nއައްޑޫ މީހުންނަށް އިނގޭނީ ހަސަދަވެރިވާށާއި، ޢީބަ ބުނަން. މާއްދިއްޔަތަށް ފެން ބޮވައިގަނެފަ ތިބި ބަޔެއް ކައިރި ހިތްހަމަޖެހުމެއް ހިތަަކަށް ނުލިބޭނެ.\nމެއި 8, 2021 09:48\nޥިސްނާ މި ލިޔުން ކިޔާފަތަ ކޮމެންޓް ތިޔަކުރަނީ\nމެއި 8, 2021 11:16\nވިސްނާއަކީ ބޮޑު ހޭބައްޔެއް. ރަގަޅަށް ވިއްޔާ އުޅޭނީ ވެސް ސިޔާސީ މުފައްކިރަކަށް ވެގެން.\nއައްޑޫގަ އުޅެވޭނީ އައްޑޫ މީހުންނައް. މީ ތަފާތު ތަނެއް. މަލެ، ރާއްޖެ ތެރެމީހުންނަކައް ނުވާނެ.


މަހްލޫފްގެ މައްސަލަ ފެބްރުއަރީ މަހުން ފެށިގެން ޕޮލިހުގައި!\nޕީސީސީއާރުން ފޮނުވި މަހްލޫފްގެ މައްސަލަ ފެބްރުއަރީ މަހުން ފެށިގެން ޕޮލިހުގައި!\n19 މޭ 2021 - 20:55 2\nމިނިސްޓަރު މަހްލޫފް: އެމްއެމްޕީއާރުސީގެ ހިޔާނާތުގެ މައްސަލައެއް މަހްލޫފްގެ މައްޗަށް ތުހުމަތުކޮށް ތަހުގީގު އޮތީ ނިންމާފައި.\nއެމްއެމްޕީއާރުސީގެ ހިޔާނާތުގައި ޔޫތު މިނިސްޓަރު އަހްމަދު މަހްލޫފަށް ތުހުމަތުވި މައްސަލައެއްގެ ތަހުގީގު ނިންމައި ދައުވާކުރަން ޕްރޮސިކިއުޓާ ޖެނެރަލަށް ފޮނުވައިދޭން އެދި ޕްރެޒިޑެންޝަލް ކޮމިޝަން އޮން ކޮރަޕްޝަން އެންޑް އެސެޓް ރިކަވަރީ (ޕީސީސީއާރު)ން ފުލުހުންނަށް ފޮނުވިތާ ހަތަރު މަސްވެއްޖެ އެވެ.\nއެ މައްސަލަ ބެލީ ފުލުހުންނާއި އެސެޓް ރިކަވަރީގެ އިތުރުން އެންޓި ކޮރަޕްޝަން ކޮމިޝަނާއި ޕީޖީ އޮފީހުގެ ވެސް ބައިވެރިވުމާ އެކުގަ އެވެ. މައްސަލަ ނިންމައި ފުލުހުންނަށް ޕީސީސީއާރުން ފޮނުވީ، އެނގިފައިވާ ގޮތުގައި، ފެބުރުއަރީ ހަތަރު ވަނަ ދުވަހެވެ.\nސަރުކާރުގެ މަގާމްތަކުގައި ތިބި މީހުންގެ މައްސަލަތަކަށް އިސްކަންދޭ ތަރުތީބެއް ކަނޑައަޅައި ހިޔާނާތުގެ ތަހުގީގު ކުރިއަށް ގެންގޮސް މިނިސްޓަރު މަހްލޫފްގެ މައްސަލަ ނިންމާފައި ވިޔަސް ދައުވާ ނުކޮށް ލަސްވާ ސަބަބާ މެދު ދަނީ ސުވާލު އުފައްދަމުންނެވެ.\nހަތަރު މުއައްސަސާގެ ބައިވެރިވުން އޮތް ޖޮއިންޓް އިންވެސްޓިގޭޝަންގައި މައްސަލައެއްގެ ތަހުގީގު ނިމުމުން ދައުވާކުރަން ޕީޖީ އަށް ފޮނުވާނީ ޕޮލިހުންނެވެ. ޕީސީސީއޭރަށް ދައުވާކުރަން އެދުން ފަދަ ގާނޫނީ ބާރުތަކެއް ލިބިފައި އޮތަސް އެއްބަސްވެވިފައި އޮތީ ފުލުހުން މެދުވެރިކޮށް މައްސަލަތައް ހުށަހަޅާށެވެ.\nމި މައްސަލައިގައި ދައުވާކުރަން ފޮނުވުން ލަސްވުމާ ގުޅޭ ގޮތުން ފުލުހުން ވާހަކައެއް ނުދެއްކި އެވެ. އެ މުއައްސަސާގެ މީޑިއާ އޮފިޝަލް ވިދާޅުވީ އެމްއެމްޕީއާރުސީގެ ޖޮއިންޓް އިންވެސްޓިގޭޝަންގެ މައުލޫމާތު މީޑިއާއަށް ހިއްސާކުރާނީ ޕީޖީން ކަމަށެވެ.\nއެކަމަކު ޕީޖީ އޮފީހުގެ އޮފިޝަލަކު ވިދާޅުވީ އެ އިންވެސްޓިގޭޝަންގައި މައުލޫމާތު ހިއްސާކުރާނީ އެ އޮފީހުން ކަމަށް ހަމަޖައްސާފައި ނުވާ ކަމަށެވެ.\nމަހްލޫފާ ދެކޮޅަށް އޮތީ އެމްއެމްޕީއާރުސީން 33،000 ޑޮލަރު އޭނާ ލިބިފައި އޮތުމެވެ. އޭސީސީން ވަކިން ކުރިއަށް ގެންދިޔަ އެމްއެމްޕީއާރުސީގެ ހިޔާނާތުގެ މައްސަލައިގައި ނެރުނު ރިޕޯޓުގައި މަހްލޫފްގެ ނަން އޮވެގެން އޭނާ ވަޒީރުކަމުގެ މަސްއޫލިއްޔަތުތަކުން އެކަހެރި ވެސް ކުރި އެވެ. އެކަމަކު ފަހުން އޭނާ އޮފީހަށް ނުކުންނަވަން ރައީސް އެންގެވީ، މަހްލޫފްގެ ކޮރަޕްޝަން މައްސަލައެއް ބަލަމުން ނުދާ ކަމަށް އޭސީސީން އޭރު ލިއުމެއް ދިނުމުންނެވެ.\nއެކަމަކު، ތަހުގީގު ދިގުލައިގެން ގޮސްފައިވާ އެމްއެމްޕީއާރުސީ ހިޔާނާތުން މަންފާވި ލިސްޓު ރައްޔިތުންގެ މަޖިލީހުގެ ކޮމިޓީން މިދިޔަ ހަފުތާގައި އާއްމުކުރިއިރު، ސަރުކާރުގެ ވަޒީރެއްގެ ގޮތުގައި މަހްލޫފްގެ ނަން އޮތެވެ. ކޮމިޝަނުން ބުނެފައި އޮތީ މަހްލޫފްގެ މައްސަލަ ނިންމައި އޮތީ ދައުވާ ކުރަން ތައްޔާރުވެފަ އެވެ.\nއޭނާގެ މައްޗަށް ތުހުމަތުކޮށްފައި އޮތަސް މަހްލޫފް ވިދާޅުވެފައިވާ ގޮތުގައި އެކައުންޓަށް 33،000 ޑޮލަރު ވަދެފައި އޮތީ ސައްހަ މުއާމަލާތަކުންނެވެ.\nއެ މުއާމަލާތް ހިންގިއިރު ބަދަލުކުރި ލިޔުންތައް ވެސް އޭސީސީއާ ހިއްސާ ކުރެއްވި ކަމަށް މަހްލޫފް ވިދާޅުވި އެވެ.\nއެނގިފައިވާ ގޮތުގައި ޖޮއިންޓް ތަހުގީގައި ވަނީ، މަހްލޫފަށް ތުހުމަތުކުރާ މައްސަލައިގައި އޭނާއާ ދެކޮޅަށް ހެކި ހޯދައިފަ އެވެ. އޭގެތެރޭގައި، ސައްހަ މުއާމަލާތެއް ކަމަށް ބުނެ ދީފައިވާ ލިޔެކިއުންތަކާ ގުޅޭ ކަންތައްތަކެއް ހޯދިކަން އެނގިފައިވެ އެވެ.\nހިޔާނާތުން މަންފާވި ލިސްޓުގައި ނަން ހިމަނާފައި އޮތުމުން، އެހެން މީހުންނެކޭ އެއްގޮތަށް މަހްލޫފް ވެސް ދާދި ފަހުން ވަނީ ހިތްހަމަނުޖެހުންފާޅުކުރައްވައިފަ އެވެ. އޭނާވެސް ތުހުމަތު ކުރެއްވި ގޮތުގައި، ލިސްޓަށް ނަން އެރުވުމަކީ ސިޔާސީ ކަމެކެވެ.\nމަހުލޫފް ފޭސްބުކްގައި ލިޔުއްވި ޕޯސްޓެއްގައި ވިދާޅުވީ ސިޔާސީ ބަޔަކު އެކުލަވާލި، އަދި އެ މައްސަލަ އާއި ސީދާ ގުޅުން ނެތް އެތައް ބައެއްގެ ހައްގުތައް ގެއްލިގެންދިޔަ ލިސްޓެއްގައި ނަން އޮތުމަކީ ކުށްވެރިވުމެއް ނޫނެވެ. އަދި، އެކަމުގައި ބައިވެރި ވުމެއް ވެސް ނޫން ކަމަށެވެ.\n"އެހެން ނަމަވެސް އަޅުގަނޑުގެ މައްޗަށް ދައުވާއެއް ކޮށްފި ނަމަ މި މަގާމުގަ އެންމެ ދުވަހަކު ވެސް ނުހުންނާނަން،" މަހުލޫފް ވިދާޅުވި އެވެ.\nކަމާބެހޭ އިދާރާތަކުގެ ޖޮއިންޓް އިންވެސްޓިގޭޝަނުން އެކުލަވާލި ލިސްޓަކީ "ސިޔާސީ ބަޔަކު އެކުލަވާލި ލިސްޓެއް" ކަމަށް މަހްލޫފް ތުހުމަތު ކުރެއްވިއިރު އެސެޓް ރިކަވަރީ ކޮމިޝަނުން ވަނީ އެއީ ތަހުގީގުގައި ބޭނުންކުރާ ސައްހަ ލިސްޓުކަން ރައްޔިތުންގެ މަޖިލީހާއި އާއްމުންނަށް ވެސް ޔަގީންކޮށްދީފަ އެވެ.\nރައްޔިތުންގެ މަޖިލީހުން މިއަދު ވަނީ ހިޔާނާތުން މަންފާވި ކަމަށް ލިސްޓުގައި ހިމެނޭ ދައުލަތުގެ އެކި މަގާމްތަކާއި މެމްބަރުން ވަކިކުރުމުގެ މަސައްކަތް ފެށުމަށް ތަޅުމުން ރިޕޯޓް ފާސްކޮށްފަ އެވެ.\nހިޔާނާތުގެ ލިސްޓު އާއްމުކޮށް މަޖިލީހުގެ ނިންމުމާ ގުޅޭ ގޮތުން ރައީސް އޮފީހުން ބުނެފައި ވަނީ، ހިޔާނާތުގެ ތަހުގީގު އަވަހަށް ނިންމުމަކީ ރައީސް އިބްރާހިމް ސޯލިހް އެދިވަޑައިގަންނަވާ ގޮތް ކަަމަށެވެ. ކޮމިޝަންގެ ލިސްޓުގައި ނަން އޮތް، ދައުލަތުގެ މަގާމްތަކުގައި ތިބި ބޭފުޅުންނާ މެދު ފިޔަވަޅު އަޅާނީ ތަހުގީގު ނިމުމުން ކަމަށް ވެސް ރައީސް އޮފީހުން ބުނެފައިވެ އެވެ.


Refugeen deport kurumuge masakayi maadhamaa fashaane: Trump\nރެފިއުޖީން ބޭރު ކުރުމުގެ މަސައްކަތް މާދަމާ ފަށާނަން: ޓްރަމްޕް\nއެމެރިކާގެ ރައީސް ޑޮނަލްޓް ޓްރަމްޕް: ރެފިއުޖީން ބޭރު ކުރުމުގެ ކެމްޕޭނެއް މާދަމާ ފަށާނެ\nދެކުނު އެމެރިކާގެ ގައުމުތަކުގައި ހިނގަމުންދާ ހަމަނުޖެހުންތަކުގެ ސަބަބުން ގައުމުތައް ދޫކޮށް، ރެފިއުޖީންގެ ގޮތުގައި އެމެރިކާއަށް އެތެރެވެފައިވާ މީހުން ޑީޕޯޓް ކުރުމުގެ މަސައްކަތް އާދީއްތަ ދުވަހު ފަށާނެ ކަމަށް އެމެރިކާގެ ރައީސް ޑޮނަލްޑް ޓްރަމްޕް ވިދާޅުވެއްޖެ އެވެ.\nޓްރަމްޕާއި ހަވާލަދީ އެމެރިކާގެ އިމިގްރޭޝަން އެންޑް ކަސްޓަމްސް އެންފޯސްމެންޓުގެ އެކްޓިން ހެޑް މެތިއު އެލްބެންސް ވިދާޅުވީ، ހިޖުރަވެރިން އަނބުރާ އެމީހުންގެ ގައުމަށް ފޮނުވާލުމަކީ ކޮންމެ ދުވަހަކު ވެސް ކުރަމުންދާ ކަމަށެވެ. އެހެން ނަމަވެސް ގައުމީ ފެންވަރުގައި މާދަމާ ފަށާ ކެމްޕޭންގެ ދަށުން ގިނަ އަދަދެއްގެ ރެފިއުޖީން އަނބުރާ ފޮނުވާލާނެ ކަމަށެވެ.\nމެތިއު އެލްބެންސް ވަނީ އޮޕަރޭޝަން ކުރިއަށް ގެންދާނެ ގޮތާބެހޭ ގޮތުގެ މައުލޫމާތު ވެސް ދެއްވާފަ އެވެ. އެގޮތުން އޮޕަރޭޝަންގެ ދަށުން ޑިޕޯޓް ކޮށްލާ ފަރާތުގެ އާއިލާ މީހަކު އެމެރިކާގައި ގަވާއިދާ އެއްގޮތަށް އުޅެމުންދާނަމަ، އެފަރާތްތަކަށް ގާނޫނީ ކަންކަން ފުރިހަމަ ކުރަން އެކަށީގެންވާ މުއްދަތު ދޭނެ ކަމަށް ވިދާޅުވި އެވެ. އަދި އަނބުރާ ގައުމަށް ފޮނުވާލުމުން ވެސް، ވަގަށް އެތެރެވެފައިވާ މީހުން ދިރިއުޅޭ 10 ސްޓޭޓެއް ވަކި ހާއްސަ އުސޫލެއްގެ ދަށުން ބަލާނެ ކަމަށް ވެސް ވިދާޅުވި އެވެ.\nގަވާއިދާ ހިލާފަށް އުޅޭ ރެފިއުޖީން ކުށްތަކަށް އަރައިގަންނަކަން ފާހަގަކޮށް، މެތިއު އެލްބެންސް ވިދާޅުވީ، އެފަދަ ކުށްވެރިން ޖަލަށް ލިޔަސް ޖަލުގެ ތެރޭގައި ވެސް ކުށްކުރާ ކަމަށެވެ. އޭގެ ސަބަބުން ޖަލުގެ އަމާންކަން ގެއްލި ބަންދުގައި ތިބޭ އެމެރިކާގެ މީހުން ބިރުވެރިކަމާއި ކުރިމަތިލާން ޖެހޭ ކަމަށެވެ.\nއެމެރިކާއިން ރެފިއުޖީން ޑީޕޯޓް ކުރަން ނިންމީ، ގައުމީ ސަލާމަތަށް ނުރައްކާވާ ވަރަށް ދެކުނު އެމެރިކާގެ ގައުމުތަކުން ރެފިއުޖީންގެ ގޮތު މީހުން އަންނަ ކަމަށް ބުނެ އެވެ. އަދި އޭގެ ސަބަބުން އިގްތިސޯދަށް ނުރަނގަޅު އަސަރުކުރަމުންދާ ކަމަށްވެސް ބުނެ އެވެ.\nތަފާސްހިސާބުތަށް ދައްކާގޮތުން މިހާރުވެސް އެމެރިކާގައި 244 މިލިއަށްވުރެ ގިނަ މީހުން ރެފިއުޖީންގެ ގޮތުގައި ދިރި އުޅެ އެވެ. މީގެ ތެރޭގައި ގިނައީ ވަގަށް އެމެރިކާގެ ބޯޑަރު ހުރަސްކޮށްގެން ވެދެފައިވާ ދެކުނު އެމެރިކާ ގައުމުތަކުގެ މީހުންނެވެ.\nއެމެރިކާ ޑޮނަލްޑް ޓްރަމްޕް ރެފިއުޖީން\nއިތުރު ރެފިއުޖީ ކުއްޖަކު އެމެރިކާގެ ބެލުމުގެ ދަށުގައި މަރުވެއްޖެ\nރޫޅާލި އާއިލާތަކުގެ ހައްގުގައި މުޅި އެމެރިކާ އަޑު އުފުލަނީ\nއެމެރިކާގެ 17 ސްޓޭޓަކުން ޓްރަމްޕްގެ ސަރުކާރަށް ދައުވާ ކުރަނީ\nމުސްލިމުން ވަނުން މަނާ ކުރުން އެމެރިކާގެ ސުޕްރީމް ކޯޓުން ދަމަހައްޓައިފި


ނިޔުކްލިއަރ ވާހަކަދެއްކުންތަކުގެ ފެށުން އުންމީދީ ކަމަށް ސިފަކުރެވޭ |\nއީރާނުގެ ނިޔުކްލިއަރ ފައިލާ ގޮތުން ބޭއްވެމުންދިޔަ ވާހަކަދެއްކުންތައް ފަސް މަސްވާންދެން މެދުކެނޑިފައި އޮތުމަށްފަހު އިއްޔެ އަލުން ވިއެނާގައި ފެށިއްޖެއެވެ. ފުރަތަމަ ޖަލްސާއަށްފަހު ޔޫރަޕްގެ އިއްތިޙާދުގެ ޤައުމުތަކާއި ރަޝިޔާއާއި އިރާނުގެ ޑިޕްލޮމެޓުން ސިފަކުރެއްވިގޮތުގައި ފެށުން އުންމީދީއެވެ. މިއީ އީރާނާއެކު އިނގިރޭސިވިލާތާއި ފަރަންސޭސިވިލާތާއި ޖަރްމަނާއި ރަޝިޔާއާއި ޗައިނާއާއި އެމެރިކާ 2015ގައި ސޮއިކޮށްފައިވާ އެއްބަސްވުމާ ބެހޭގޮތުން ބޭއްވޭ ވާހަކަދެއްކުންތަކެކެވެ. ދެހާސް އަށާރައގައި ރައީސް ޓްރަމްޕްގެ ވެރިކަމުގައި އެމެރިކާ މި އެއްބަސްވުމުން ވަކިވުމުން އީރާނުން ވަނީ މި ކަމާހެދި ރުޅި އައިސްފައެވެ. މި އެއްބަސްވުމުގައި ބައިވެރިވާ އެހެނިހެން ޤައުމުތައް ވަނީ މިކަމާމެދު ކަންބޮޑުވުން ފާޅުކޮށްފައެވެ.\nރޮއިޓަރޒް ބުނާގޮތުގައި މި ބައްދަލުވުމުގައި ބައިވެރިވި ޔޫރަޕްގެ އިއްތިޙާދުގެ ޤައުމުތަކާއި އީރާނާއި ރަޝިޔާއިން އިއްޔެގެ ޖަލްސާއަށްފަހު ނޫސްވެރީންނަށް ހާމަކުރިގޮތުގައި ފެށުން އުންމީދީއެވެ. އެމެރިކާއާއެކު ސީދާ ވާހަކަދެއްކުންތައް ބާއްވަން އިރާނުން ބޭނުން ނުވާތީ މި ޖަލްސާއަށް އެމެރިކާ ޙާޒިރެއް ނުވެއެވެ.\nޔޫރަޕްގެ އިއްތިޙާދުގެ މަސްއޫލުވެރިޔާ އެންރީކޭ މޯރާ ވިދާޅުވިގޮތުގައި ވިއެނާގައި އިއްޔެ ބޭއްވުނު ޖަލްސާއިން އީރާނު މި ކަމުގައި ސަމާސާ ކަނޑައިގެން ވާހަކަދެއްކުންތައް ކުރިއަށް ގެންދާން ބޭނުންވާކަން އެނގުނެވެ. ހުރިހާ ބައިވެރީން ވެސް މި ބައްދަލުވުން އުންމީދީ ކަމަށް ބުނެއެވެ.\nމޯރާ ނޫސްވެރީންނަށް ހާމަކުރެއްވިގޮތުގައި އީރާނާ ދެކޮޅަށް އަޅައިފައިވާ ދަތިކުރުމުގެ ފިޔަވަޅުތައް އުވާލުމަށް ޠަހަރާނުން އެދުނެވެ.އޭނާ ވިދާޅުވިގޮތުގައި ކުރީން ބޭއްވުނު ވާހަކަދެއްކުމުގެ ހަ ބުރުގެ ނަތީޖާއާ އީރާނުން ދެކޮޅެއް ނަހަދައެވެ. މި ހަ ބުރުގެ ނަތީޖާއަކީ ކުރިމަގުގެ މަސައްކަތް އޭގެމަތީގައި ބިނާކުރުމަށް ލިބިފައިވާ ރަނގަޅު އަސާސެއްކަމަށް ހުރިހާ ފަރާތްތަކެއް ވެސް އެއްބަސްވިއެވެ. އޭނާ ވިދާޅުވިގޮތގައި އީރާނުގެ އައު އިދާރިއްޔަތުގެ ސިޔާސީ ޙައްސާސިއްޔަތުތަކަށް "އަހުރެމެން ރިޢާޔަތް ކުރާނަމެވެ."\nމި ވާހަކަ ދެއްކުންތަކުގައި ބައިވެރިވެ ވަޑައިގަންނަވާ ރަޝިޔާގެ މަންދޫބު މީޚާއީލް އޮލިޔަނޯފް ކުރެއްވި ޓްވީޓެއް ބުނާގޮތުގައި "ވާހަކަ ދެއްކުންތައް ފެށުނީ ކޮންމެވެސް ކާމިޔާބުތަކަކާއެކުގައެވެ."\nއީރާނުގެ ވަފްދުގެ ރައީސް ޢަލީ ބާޤިރީ ނޫސްވެރީންނަށް ވިދާޅުވިގޮތުގައި "އަހުރެން ވެސް ބަލަނީ އުންމީދީ ކަމަށެވެ."\nހުޅަނގުގެ ޤައުމުތަކުން އެދެނީ ޖޫން 2021 ގައި ވާހަކަދެއްކުންތައް ނިމުނު ހިސާބުން ފަށައިގެން ކުރިއަށް ދިޔުމަށެވެ. ވާހަކަދެއްކުންތައް މެދުކަނޑައިލަން ޖެހުނީ އީރާނުގެ ރިޔާސީ އިންތިޚާބަ ހެދިއެވެ. އައު ރައީސަކާއެކު އައު ސިޔާސަތެއް އޮންނާނެކަމަށް ހުރިހާ ފަރާތްތަކެއް ވެސް ދެކޭތީއެވެ. މި ވާހަކަދެއްކުންތަކަކީ އެންމެން ވެސް ދެކޭގޮތުގައި އެމެރިކާއާ އީރާނާ ދެމެދުގައި ބޭއްވޭ ނުސީދާ ވާހަކަދެއްކުންތަކެކެވެ.އެއްބަސްވެފައިވާ އެއްބަސްވުމުގެ ބައެއް މާއްދާތަކަށް ޢަމަލުކުރުން ޠަހަރާނުން ހުއްޓާލީ 2018ގައި ވޮޝިންގްޓަން މި އެއްބަސްވުމުން ބޭރުވެ އީރާނާ ދެކޮޅަށް ދަތިކުރުމުގެ ފިޔަވަޅުތައް އިތުރުކުރުމުންނެވެ.


Notice libunu iru Imran hunnevee airport gai: Ministry\nކޮމެޓީ ނޯޓިސް ލިބުނު އިމްރާން ހުންނެވީ އެއާޕޯޓުގައި: މިނިސްޓްރީ\nމިނިސްޓަރު އިމްރާން މާފުށީ ޖަލުން މާލެ ވަޑައިގަތުން -- ފޮޓޯ: އަހުމަދު ޝުރާއު | އަވަސް\nގައިދީންނަށް އަނިޔާ ކުރި މައްސަލާގައި ޖަވާބުދާރީވާން މަޖިލީހަށް ހާޒިރުވުމަށް އެނގި އިރު ހޯމް މިނިސްޓަރު އިމްރާން އަބްދުﷲ ހުންނެވީ އެއާޕޯޓުގައި ކަމަށް އެ މިނިސްޓްރީ އިން ބުނެފި އެވެ.\nމަޖިލީހުގެ ގައުމީ ސަލާމަތުގެ ކޮމިޓީއިން ނިންމާފައި ވަނީ މިރޭ 8:30 ގައި އިމްރާން އެ ކޮމިޓީއަށް ހާޒިރުކޮށް ޖަލުގައި ހިނގި ހަމަނުޖެހުމާ ގުޅޭ ގޮތުން ސުވާލު ކުރުމަށެވެ. ނަަމަވެސް މިރޭގެ ވަގުތެއްގައި އެމަނިކުފާނު ވަނީ ގދ. ތިނަދޫއަށް ވަޑައިގެންފަ އެވެ.\nއެކަމާ ގުޅޭ ގޮތުން ހޯމް މިނިސްޓްރީގެ އޮފިޝަލަކު "އަވަސް" އަށް ވިދާޅުވީ މަޖިލީހުގެ ސިޓީ އިމްރާންއަށް ލިބިވަޑައިގަތް އިރު އެމަނިކުފާނު ހުންނެވީ ތިނަދޫއަށް ފުރުމަށް އެއާޕޯޓަށް ގޮސް ޗެކިން ވެސް ނިމިފައި ކަމަށެވެ. އެހެންވެ އެކަން މަޖިލީހަށް ސިޓީއަކުން އަންގާފައިވާ ކަމަށާއި ދިމާވެގެން އުޅޭ މައްސަލައާ ގުޅޭ މައުލޫމާތު ދިނުމަށް މިނިސްޓަރު އެއްބާރުލުން ދެއްވާނެ ކަމަށް އޮފިޝަލް ވިދާޅުވި އެވެ.\n"ހޯމަ ދުވަހު މަޖިލީހުގެ ހިއުމަން ރައިޓްސް ކޮމިޝަންއިން ވެސް ވަނީ ދަންނަވާފައި، އެ ކޮމިޓީއަށް ވަޑައިގަންނަވާނެ، މިނިސްޓަރު މި މައްސަލައަށް އެއްބާރުލުން ދެއްވާނެ. ތިނަދޫއަސް ފުރައިވަޑައިގަންނަންދެއް ވެސް މާފުށީގައި އުޅުއްވީ ފުރުމާ ހަމަޔަށް ވެސް މައުލޫމާތު އޮޅުންފިލުވުމަށް،" އޮފިޝަލް ވިދާޅުވި އެވެ.\nމިރޭ ބޭއްވި ގައުމީ ސަލާމަތުގެ ކޮމިޓީއަށް ހާޒިރުވީ ކޮމިޝަނާ އޮފް ޕްރިޒަންސް އަބްދުﷲ މުނާޒް އެކަންޏެވެ. އޭނާ ވަކި ވަރަކަށް މައުލޫމާތު ދިނުމަށް ފަހު ވަނީ ކޮމިޓީ ސިއްރު ކުރަން ނިންމައިފަ އެވެ.\nރައްޔިތުންގެ މަޖިލިސް ގދ. ތިނަދޫ އިމްރާން އަބްދުﷲ + މިނިސްޓްރީ އޮފް ހޯމް އެފެއާޒް


Ithuru7meehaku H1N1 ah positive vejje | Mihaaru\nސްވައިން ފްލޫއިން ރައްކާތެރި ވުމަށްޓަކައި މާސްކު އަޅައިގެން ހުރި މީހަކު ހޮސްޕިޓަލް ކައިރިން ހިނގާފައި ދަނީ.---ފޮޓޯ: ނިޝާން އަލީ/މިހާރު\nއިތުރު7މީހަކު ޕޮޒިޓިވްވެ، އެޗް1އެން1 ޖެހުނު މީހުންގެ އަދަދު 176 އަށް\n23 މާޗް 2017 - 16:213comments\nއިތުރު ހަތް މީހަކު އެޗް1އެން1 އަށް ޕޮޒިޓިވްވެ އެ ބަލި ޖެހުނު މީހުންގެ އަދަދު 176 އަށް އަރައިފި އެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) ގެ މިއަދުގެ ހިސާބުތަކުން ދައްކާ ގޮތުން ފްލޫ ކްލިނިކްތަކަށް ދައްކާ މީހުންގެ އަދަދު ވަނީ ދަށަށް ގޮސްފަ އެވެ. އެގޮތުން މާލޭ ސަރަހައްދުން އޭޑީކޭގެ ފްލޫ ކްލިނިކަން ދެއްކި މީހުންގެ އަދަދު ނޫނީ އެހެން ފްލޫ ކްލިނިކްތަކަށް ދެއްކި މީހުންގެ އަދަދު ވަނީ ދަށްވެފަ އެވެ. އަދި އަތޮޅުތަކުން ރިޕޯޓްކޮށްފައިވާ އަދަދު ވެސް ވަނީ ދަށްވެފަ އެވެ.\nއަލަށް ހަތް މީހަކު އެޗް1އެން1 އަށް ޕޮޒިޓިވި އިރު އޭގެ ކުރީ ދުވަހު 14 މީހަކު ވަނީ ޕޮޒިޓިވް ވެފަ އެވެ. މި މަހުގެ 16 ވަނަ ދުވަހުން ފެށިގެން ތަފާސް ހިސާބުތަކަށް ބަލާއިރު އެ ދުވަހުން ފެށިގެން 19 ވަނަ ދުވަހާ ހަމަޔަށް ކޮންމެ ދުވަހަކު އިތުރު ތިން މީހަކު އަލަށް ޕޮޒިޓިވް ވެފައިވެ އެވެ. އެންމެ ގިނަ މީހުން ޕޮޒިޓިވް ކަމަށް އޮތީ 20 ވަނަ ދުވަހުގެ ހިސާބުތަކުގަ އެވެ. އެއީ 24 މީހުންނެވެ. އޭގެ އަނެއް ދުވަހު އަށް މީހުން ޕޮޒިޓިވްވެފައިވެ އެވެ.\nއަތޮޅުތަކަށް ބަލާއިރު ހުމާއި ރޯގާ ޖެހިގެން މިހާރު އެންމެ ގިނައިން ރިޕޯޓްކުރަނީ ބ. އަތޮޅާއި ލ. އަތޮޅުންނެވެ. ބ. އަތޮޅުން 90 ކޭސް އަދި ލ. އަތޮޅުން 72 ކޭސް ރިޕޯޓްކޮށްފައިވެ އެވެ. ހުރިހާ އަތޮޅަކުން 809 ކޭސް ރިޕޯޓްކޮށްފައި ވާއިރު މާލެއިން އެ އަދަދު އުޅެނީ 471 ގަ އެވެ.\nއިތުރު ލިޔުންތައް ވައިރަލް ހުން ސްވައިން ފްލޫ ހެލްތު ޕްރޮޓެކްޝަން އެޖެންސީ ބަލިތައް\nއިތުރު 8 މީހަކު އެޗް1އެން1 އަށް ޕޮޒިޓިވްވެއްޖެ


Anona: Kudakamudhaa nizaamugai jaraaseemu elhumun rakkaatherikohdhey – adduLIVE\nއަނޯނާ: ކުޑަކަމުދާ ނިޒާމްގައި އުފެދޭ ޖަރާސީމުން ރައްކާތެރިކޮށްދޭ\nNov 28, 2018, 00:15 ޝަބްނަމް ރަޝީދު\nއަނޯނާ އަކީ އަނގަޔަށް މީރު ފޮނި މޭވާއެކެވެ. މިއީ މޭވާގެ ހާއްސަ ކަމަކީ ދޮންވުމުން ވެސް ބޭރުތޮށި ފެހިކުލައިގައި ހުރުމެވެ. އަނޯނާ އަކީ މޭވާއެއްގެ ގޮތުގައި ބޭނުންކުރުމުގެ އިތުރުން ތަފާތު ކާތަކެތީގައި ހިމަނައިގެން ވެސް ބޭނުންކުރެވިދާނެ މޭވާ އެކެވެ. އަނޯނާ އަކީ ވެސް ހަށިގަނޑަށް ބޭނުންތެރި އެތަކެއް މާއްދާތަކަކުން މުއްސަދިވެފައިވާ މޭވާ އެކެވެ.\nއަނޯނާ އިން ލިބޭ ޞިއްޙީ ފައިދާތައް ނުހަނު ގިނައެވެ. އޭގެ ތެރޭގައި ކުޑަކަމުދާ ނިޒާމްގައި ޖަރާސީމް އެޅުމުން ރައްކާތެރިކޮށްދިނުން ހިމެނެއެވެ. އަނޯނާ އަކީ ވިޓަމިން ސީ އިން މުއްސަދިވެފައިވާ މޭވާ އެކެވެ. ވިޓަމިން ސީ ގެ ސަބަބުން ކުޑަކަމުދާ ތަކެތީގެ އެސިޑްގެ މިންވަރު މަތިކުރެއެވެ. ނަތީޖާއެއްގެ ގޮތުން ކުޑަކަމުދާ ތަކެތީގައި ހިމެނޭ ގެއްލުންދެނިވި ބެކްޓީރިޔާ ތަކުގެ މިންވަރު ދަށްކުރެއެވެ. މީގެ އިތުރުން ވިޓަމިން ސީ އަކީ ދިފާޢީ ބާރުގަދަކޮށްދޭ މާއްދާ އެކެވެ. އަދި އެންޓި އޮކްސިޑެންޓަކަށް ވިޓަމިން ސީ ވުމުން ނުރައްކާތެރި ފްރީ ރެޑިކަލްތަކުން ހަށިގަނޑުގެ ސެލްތައް ރައްކާތެރިކޮށްދީ ކެންސަރަށް ހުށަހެޅުމުގެ ފުރުޞަތު ވެސް ކުޑަކުރެއެވެ.\nއަނޯނާ ޖޫސް ދުވާލަކު2ފަހަރު ބޭނުންކުރުމަކީ ވެސް، ފުރަމޭ އާއި ގުރުދާގެ މައްސަލަތައް ހައްލުކޮށްދޭ ކަމެކެވެ. އެގޮތުން ކުޑަކަމުދާ ހޮޅީގައި ޖަރާސީމް އެޅުން، އަދި ކުޑަކަމުދާ ތަކެތީގައި ލޭހުރުމުގެ މައްސަލައަށް ލުއިކަން އަނޯނާ ޖޫސް ބޭނުންކުރުމުން ލިބޭކަމަށް ވެއެވެ.\nއަނޯނާ އަކީ ފައިބަރުން މުއްސަދި މޭވާއެކެވެ. އޭގެ ސަބަބުން، ގޮހޮރުގެ ހަރަކާތް އިތުރުކޮށްދީ، ބަނޑުހިކުން ދުރުކޮށް، ބަނޑު ފަސޭހަކޮށްދީ، ފަސޭހައިން ބޮޑުކަމުދެވޭގޮތް ވެއެވެ. އަދި ފައިބަރު ބޭނުންކުރުމަކީ ބަނޑު ސާފުކުރުމުގެ އިތުރުން، ގޮހޮރުގެ މައްސަލަތަކަށް ވެސް ލުއިކަން ގެނެސްދޭ ކަމެކެވެ.\nއަނޯނާގައި ޕޮޓޭސިއަމް ގިނައިން ހުރެއެވެ. ޕޮޓޭސިއަމް، ކެލްސިއަމް، މެގްނީޒިއަމް، އަދި ސޯޑިއަމް ހަށިގަނޑުގައި މަދުވުމަކީ، ހަށިގަނޑުގެ މަސްތައް ވާޅުވެ، ގުޅަކައި، ނިކަމެތިވާ ކަމެކެވެ. އެހެން ކަމުން އަނޯނާ އަކީ މިކަމަށް ހައްލު ހޯދޭނެ ވަސީލަތަކަށް ވެގެންދާނެއެވެ.\nމައްސަރުކަންތައް ޖެހުމުގެ ކުރިން ހަށިގަނޑުގައި ފެންހަރުލުން މެދުވެރިވާ އަންހެނުންނަށް އަނޯނާގައި ހިމެނޭ މެގްނީޒިއަމްގެ ސަބަބުން، މަންފާ ލިބެއެވެ. އެއީ މެގްނީޒިއަމްގެ ސަބަބުން، މިބުނި މައްސަލައަށް ލުއިކަން ގެނެސްދޭތީ އެވެ.\nހަރަކާތްތެރި ދިރިއުޅުމުގައި ކުރިޔަށްދާ އިރު ވަރުބަލިކަން އިހުސާސް ވުމަކީ އާންމު ކަމެކެބެ. ވަރުބަލިކަން އިހްސާސް ވާނަމަ އަނޯނާއެއް ބޭނުންކުރާށެވެ. "އެއިރޯބިކް އެނާރޖީ ޕްރޮޑަކްޝަން" އަށް ބޭނުންވާ ތިއެމިން އަނޯނާގައި ހުރެއެވެ. މިއީ ހަކުރު ހަކަތައަށް ބަދަލުކުރުމަށް، އެހީތެރިވާ މާއްދާ އެކެވެ.\nއަނޯނާގައި ކެލްސިއަމް، ފޮސްފަރަސް، ކޮޕަރ، މެގްނީޒިއަމް، މެންގަނީޒް، އަދި ޒިންކް ހުރެއެވެ. މިހުރިހާ މާއްދާތަކަކީ ވެސް ކަށި ވަރުގަދަކޮށް، ރަގަޅަށް ބެހެއްޓުމަށް ބޭނުންތެރި މާއްދާ ތަކެކެވެ. ޒިންކް އަދި ކޮޕަރ އަކީ ކެލްސިއަމް ހަށިގަނޑަށް ނެގުމަށް ވާގިވެރިވާ، ވިޓަމިން ޑީ ގެ މަސައްކަތް ހަލުވިކޮށްދޭ މާއްދާ ތަކެކެވެ. އެހެންކަމުން އަނޯނާ ބޭނުންކުރާނަމަ އުމުރުން ދުވަސްވުމުން ދިމާވާ ކަށިފީވުމުގެ މައްސަލަ މެދުވެރިވުން ކުޑަވާނެއެވެ.\nހަށިގަނޑުގެ ސަރުބީގެ މިންވަރާއި މެދު ހިތްހަމަ ނުޖެހޭނަމަ، އަނޯނާއެއް ކާށެވެ. ދިރާސާތަކުން ދައްކާގޮތުގައި، އަނޯނާގައި ހިމެނޭ ނިއެސިން އަކީ ރަގަޅު ކޮލެސްޓްރޯލް ގެ މިންވަރު ހަށިގަނޑުގައި އިތުރުކޮށްދޭ މާއްދާ އެކެވެ.\nއަނޯނާގައި ފޮލިކް އެސިޑް ހުރެއެވެ. ދިރާސާތަކުން ދައްކާ ގޮތުގައި މާބަނޑު ދުވަސްވަރު ފޮލިކް އެސިޑް ބޭނުންކުރުމަކީ މާބަނޑު ދުވަސްވަރު މާބަނޑު އަންހެނާއަށް ދިމާވާ ތަފާތު ނުރައްކާތައް ކުޑަކޮށްދޭ ކަމެކެވެ. ފޮލިކް އެސިޑް މަދުވުމަކީ ބައިގެންދިއުން މެދުވެރިކޮށް، ލިބޭ ތުއްތު ދަރިފުޅުގެ ހަށިގަނޑު ޢައިބު އުފެދެން ދިމާވާ ކަމެކެވެ. އެހެން ކަމުން މާބަނޑު އަންހެނުން އަނޯނާ ބޭނުން ކުރުމަކީ ވަރަށް ވެސް ރަނގަޅު ކަމަކަށް ވެގެންދާނެއެވެ.\nއަނޯނާގައި ދަގަނޑު ހުރެއެވެ. ދަގަނޑު މަދުވުމަކީ ލޭގެ ރަތް ސެލްތަކުގެ މިންވަރު ދަށްވެ، ލޭމަދުވުން މެދުވެރިވާނެ ކަމެކެވެ. ހަށިގަނޑުގެ ހުރިހާ ބައިތަކަށް އޮކްސިޖަން ފޯރުކޮށްދެނީ ލޭގައި ހިމެނޭ ރަތް ސެލްތަކުގެ އެހީގައެވެ. މީގެ އިތުރުން އަނޯނާގައި ރައިބޯފްލެވިން ވެސް ހުރެއެވެ. ދިރާސާތަކުން ދައްކާގޮތުގައި ރައިބޯފްލެވިން ހުންނަ ކާނާ ބޭނުންކުރުމަކީ ބޮލުގެ އެއްފަޅީގައި ރިހުން ހުންނަ މީހުންނަށް ލުއިކަން ގެނެސްދޭނެ ކަމެކެވެ.\nއަނޯނާ ބޭނުންކުރުމަކީ ކެންސަރާއި ގުޅިގެން އުފެދެމުންދާ ސެލްތައް މަރާލާ ކަމެއްކަމަށް ބުނެއެވެ. ބައެއް ކެންސަރުގެ ސެލްތައް "ކީމޯތެރަޕީ" ގެ ފަރުވާއަށް ނުގުޑާތީ، ކީމޯތެރަޕީ ބޭނުންކުރުމަށް ވުރެވެސް އަނޯނާ ބޭނުންކުރުން ރަގަޅުކަމަށް ބައެއް ފަރާތްތަކުން ބުނެއެވެ. ޖަނަވާރު ބޭނުންކޮށްގެން ހެދިފައިވާ، ބައެއް ލެބޯޓްރީ ތަހުލީލުތަކުން އެނގިފައިވާ ގޮތުގައި، "ގްރެވިއޯލާ އެކްސްޓްރެކްޓް" އަކީ ކީމޯތެރަޕީ އަށް ނުގުޑާ، އުރަމަތީ ކެންސަރުގެ ސެލްތަކާއި، ފުރަމޭގެ ކެންސަރުގެ ސެލްތައް މަރާލާ އެއްޗެކެވެ. ނަމަވެސް މިފަދަ ދިރާސާއެއް އިންސާނުންނަށް އަމާޒުކޮށްގެން ހެދިފައިނުވާތީ، އަނޯނާ ބޭނުންކުރުމުން ކެންސަރަށް ފަރުވާ ލިބޭކަމަށް އަދި ޔަގީންކަމާއެކު ހޯދިފައެއް ނެތެވެ.\nދެކުނު ކޮރެޔާގެ ކެތޮލިކް ޔުނިވަސިޓީ އިން ހަދާފައިވާ ދިރާސާއެއް ބުނާގޮތުން އަނޯނާގައި ހުންނަ ބައެއް ކެމިކަލްތަކަކީ ގޮހޮރުގެ ކެންސަރުގެ ސެލްތައް މަރާލުމުގައި ކީމޯތެރަޕީގައި ބޭނުންކުރާ "އެޑްރިއެމިސިން" އަށްވުރެ ވެސް ރަގަޅު އެއްޗެކެވެ. ކީމޯތެރަޕީގެ ސަބަބުން ހަށިގަނޑުގައި ހިމެނޭ ކެންސަރު ސެލްތައް މަރާލުމާއެކު، ރަގަޅު ސެލްތަކަށް ވެސް ގެއްލުން ވެއެވެ. ނަމަވެސް އަނޯނާފަދަ އެއްޗެއް ބޭނުންކުރުމުން ހަމައެކަނި ގެއްލުން ލިބެނީ ކެންސަރުގެ ސެލްތަކަށެވެ.\nއަނޯނާ ފަތުން ސައި ހަދައިގެން ބުއިމަކީ އުނަގަނޑުގައި ހުންނަ ރިހުން ކުޑަކޮށްދޭ ކަމެކެވެ. އެގޮތުން ދުވާލަކު އަނޯނާ ފަތުގެ ސައި ތައްޓެއް ބުއިމަކީ އުނަގަނޑު ހިމެނޭ ހިސާބުގެ މަސްތަކުގައި އުފެދޭ ވާންވުންތަކާއި، ގުޅަކެއުންތައް، އަދި ދުޅަވުންތައް ތިރިކޮށްދީ، އެކަންކަމަށް ލުއިކަން ގެނެސްދޭނެ ކަމެކެވެ.\nއަނޯނާ ފަތް ފިނިފެނުގައި ޗިސްކޮށްފައި، މޫނުގައި ހުންނަ އޮށާޅަ، އަދި ބިހިތަކުގައި އުގުޅުމަކީ އޮށާޅަނެގުން ކުޑަކޮށްދީ، މޫނު ސާފުކޮށް، ހަމުގެ މައްސަލަތައް ކުޑަކޮށްދޭ ކަމެކެވެ. ގައިގައި ހުންނަ ފާރުގަނޑުގައި އަނޯނާގެ އެތެރޭގައި އޮންނަ ކާންބޭނުންކުރާ ބައި އުގުޅުމުން ފާރުގަނޑު އަވަހަށް ފަސޭހަވާކަމަށް ވެއެވެ. އަދި އަނގަފާރާއި، ހަމުގައި އިންފްލެމޭޝަން އުފެދުމުގެ ތަފާތު ޙާލަތްތަކުގައި ވެސް އަނޯނާގެ އެހީ ހޯދިދާނެއެވެ.\nއަނޯނާ އަކީ ސޯޑިއަމް މަދު، ސަރުބީ، އަދި ތެޔޮ ނުހުންނަ މޭވާ އެކެވެ. އަދި ޕޮޓޭސިއަމް ގިނައިން ހުރެއެވެ. މިއީ ހިތުގެ ދުޅަހެޔޮކަމަށް ބޭނުންތެރި ކަންކަމެވެ. މީގެ އިތުރުން އަނޯނާގައި ނިއެސިން ހުރެއެވެ. ނިއެސިން އަކީ ހަށިގަނޑުގައި ރަގަޅު ސަރުބީގެ މިންވަރު މަތިކުރާ މާއްދާ އެކެވެ.\nމީގެ އިތުރުން އަނޯނާ މަލަކީ ކަރާއި، ނޭފަތާއި، ސައިނަސްގެ މައްސަލަތަކަށް ލުއިކަން ގެނެސްދޭ އެއްޗެކެވެ. ރޯގާ ޖެހުމުން ބޭރުވާ އަރިދަފުސް އައުން ހުއްޓުވައި، ނޭފަތާއި ކަރުތެރެ ހިރުވުން ކުޑަކޮށް ދެއެވެ. އަދި އަނޯނާ ފަތް ޗިސްކޮށްފައި ބޮލުގައި އުގުޅުމަކީ ބޮލުގައި ހުންނަ އުކުނުތައް މަރުވާ ކަމެކެވެ. އަދި ތައްމަކުނުތައް ވެސް މަރާލާ ކަމެކެވެ. މީގެ އިތުރުން ކެއްސުން، ބޭރަށްހިންގުން، ހަޖަމުގޯސްވުން، އަދި ހުމަށް ފަރުވާކުރުމަށް ވެސް އަނޯނާގެ ބޭނުން ހިފައެވެ.\nބަލާލަން ކިތަންމެ އާދައިގެ ކުޑަ މޭވާއެއް ކަމަށް ވިޔަސް އަނޯނާ އަކީ ވަރަށް ގިނަ ފައިދާ ކުރުވަނިވި މޭވާ އެކެވެ. ލިބޭ މިންވަރުން މި މޭވާ ދުވާލުގެ ކެއުމުގެ ތެރޭގައި ހިމެނުމަކީ ހަށިގަނޑަށް އޭގެ ފައިދާ ކުރާނެ ކަމެކެވެ.


Gaumu tharaqqee vaanee tax ge nizaam ge thereah ginabayaku vadhegen: Gasim | Mihaaru\nޖުމްހޫރީ ޕާޓީން މިރޭ ބޭއްވި ރަސްމިއްޔާތުގައި ގާސިމް ވާހަކަދައްކަވަނީ.- ފޮޓޯ: ނިޝާން އަލީ/ މިހާރު\nގައުމު ތަރައްގީވާނީ ޓެކްސްގެ ނިޒާމުގެ ތެރެއަށް ގިނަ ބަޔަކު ވަދެގެން: ގާސިމް\n25 ޑިސެމްބަރ 2019 - 00:52 21 comments\nގައުމު ތަރައްގީވެގެންދާނީ ޓެކްސްގެ ނިޒާމުގެ ތެރެއަށް ވީހާ ވެސް ގިނަ މީހުން ވަދެގެން ކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހިމް މިރޭ ވިދާޅުވެއްޖެ އެވެ.\nއެ ޕާޓީއާ އަލަށް ގުޅުނު މެމްބަރުންތަކެއްގެ ފޯމު ހަވާލުކުރަން ބޭއްވި ރަސްމިއްޔާތުގައި އިންކަމް ޓެކްސްއާ ގުޅޭގޮތުން ވާހަކަދައްކަވަމުން ގާސިމް ވަނީ ހިތި ބޭހުގެ މިސާލެއް ޖައްސަވައިފަ އެވެ. މާމިގިލީ ދާއިރާގެ މެމްބަރުކަން ވެސް ކުރައްވާ ގާސިމް ވިދާޅުވީ ރަނގަޅުވާނެކަމުގެ އުއްމީދާއެކު ކާލަންޖެހޭ ހިތި ބޭސް ވެސް ހުންނާނެ ކަމަށެވެ.\nއެކަމަކު އޭނާ އެ މާނަ ކުރެއްވަނީ އިންކަމް ޓެކްސްއަކީ ހިތި ބޭސް ގުޅައެއް ނޫން ކަމަށް ވިދާޅުވި އެވެ.\nހިތި ބޭހުގެ މިސާލުން އިންކަމް ޓެކްސާ ގުޅޭގޮތުން ވާހަކަދެއްކެވި އިރު، މުސާރައިގެ ގޮތުގައި ލިބޭ އާމްދަނީން އަންނަ އެޕްރީލް އެކަކުން ފެށިގެން ޓެކްސް ނަގަން ފަށާނެ އެވެ. އިންކަމް ޓެކްސް ނަގާނީ އާމްދަނީގެ ގޮތުގައި އެންމެ މަދުވެގެން 60،000ރ. ލިބޭ މީހުންގެ އަތުންނެވެ.\nއެ ބިލާ ގުޅޭގޮތުން މި މަހުގެ ހަތަރު ވަނަ ދުވަހު ރައްޔިތުންގެ މަޖިލީހުގައި ނެގި ވޯޓުގައި ގާސިމް ވޯޓު ދެއްވީ އިންކަމް ޓެކްސް ނެގުމުގެ ބިލް ފާސްކުރުމާ ދެކޮޅަށެވެ. އިންކަމް ޓެކްސްގެ ބިލާ ގުޅޭގޮތުން މަޖިލިހުގެ ތަޅުމުގައި ހުށަހެޅި ބައެއް އިސްލާހުތަކަށް ވެސް ގާސިމް ވޯޓެއް ނުދެއްވަ އެވެ. ނަމަވެސް ވޯޓުގައި ބައިވެރިވެވަޑައިގެންނެވި 67 މެމްބަރުންގެ އަޣުލަބިއްޔަތުން އެ ބިލް ވަނީ ފާސްވެފަ އެވެ.\nގާސިމް ވިދާޅުވީ ޓެކްސް ދައްކައިގެން ދައުލަތަށް ލިބޭ ފައިސާ އަމާނާތްތެރިކަމާއެކު ބަރާބަރަށް ރައްދުކުރެވިއްޖެނަމަ، ހުން އައިސް ތުރުތުރު އަޅާ އޮތް މީހާ ވެސް ހިތި ބޭސް ކައިގެން ރަނގަޅުވުމުގެ ނަސީބު އެބައޮތް ކަމަށެވެ. އެހެންވެ ގައުމު ތަރައްގީކުރުމަށްޓަކައި ޓެކްސްގެ ނިޒާމުގެ ތެރެއަށް ވީހާ ވެސް ގިނަބަޔަކު ވަނުމަށް ގޮވާލެއްވި އެވެ.\n"އެކަން ކުރުމުގައި [ޓެކްސް ދެއްކުމުގައި] ހިތްބަރުކަމެއް ނެތި ސަރުކާރުން ނިންމި ނިންމުގައި އެއްބާރުލުން ދޭން ތިބީ،" ގާސިމް ވިދާޅުވި އެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ޖުމްހޫރީ ޕާޓީ އާމްދަނީން ނަގާ ޓެކްސް\nއިންކަމް ޓެކްސް ގާސިމް ގުޅުވީ ވޯޓުލުމުގެ ހައްގާ!


SunOnline: Indonesia in hayyareh nukurey, Visa nudhinee: Mohamed Hassan\nއިންޑޮނޭޝިއާއިން ހައްޔަރެއް ނުކުރޭ، ވިސާ ނުދިނީ: މުހައްމަދު ހަސަން\nމުހައްމަދު މުޒައްޔިން ނާޒިމް 19 Feb 2020, 14:02\nމަކްތަބާ ސަލަފިއްޔާގެ ނޫސްވެރިންގެ ބައްދަލުވުމުގައި މުހައްމަދު ހަސަން ވާޙަކަ ދައްކަވަނީ --- ސަން ފޮޓޯ/ މުޒައްޔިން ނާޒިމް\nމަކްތަބާ ސަލަފިއްޔާގެ އިސްފަރާތް ޝޭއިހް މުހައްމަދު ހަސަންއާއެކު އިންޑޮނޭޝިއާއަށް ދަތުރު ކުރި ތިން ދިިވެހިން ހައްޔަރު ނުކުރާ ކަމަށާއި އެގައުމުން އެ މީހުންނަށް ވިސާ ނުދީ އެތެރެވުން މަނާ ކުރީ ކަމަށް މުހައްމަދު ހަސަން ވިދާޅުވެއްޖެ އެވެ.\nމިދިޔަ އާދިއްތަ ދުވަހު ފުލުހުން ބުނީ، މިމަހުގެ 13 ވަނަ ދުވަހު މެލޭޝިޔާ މަގުން ރާއްޖެއިން އިންޑޮނީޝިއާއަށް ދިޔަ ހަތަރު ދިވެހިން ހައްޔަރު ކުރިކަމުގެ މައުލޫމާތު އެ މުއައްސާއަށް ލިބިފައިވާ ކަމަށެވެ. އަދި ފަހުން އެމީހުން ހައްޔަރުކޮށް ދޫކޮށްލި ކަމަށް ފުލުހުން ބުންޏެވެ.\n"ރާއްޖެއިން އިންޑޮނީޝިއާއަށް ދިޔަ ހަތަރު ދިވެހިން ހައްޔަރު ކުރިކަމުގެ މައިލޫމާތެއް ފުލުހުންނަށް ލިބިފައިވޭ. ހައްޔަރު ކޮށްފައިވަނީ 46 އަހަރާއި، 39 އަހަރާއި، 36 އަހަރާއި އަދި 34 އަހަރުގެ ދިވެހި ފިރިހެނުންކަމަށް ކަމާބެހޭ އިދާރާތަކުން ދިވެހި ފުލުހުންނަށް މައުލޫމާތު ލިބިފައިވޭ. މިހާރު މި ހަތަރު މީހުން ވަނީ ދޫކޮށްލާފައި އަދި 2020 ފެބްރުއަރީ 15 ވަނަ ދުވަހު އެ ހަތަރު މީހުންވެސް ވަނީ އަނބުރާ ރާއްޖެ އައިސްފައި. މިކަމާ ގުޅިގެން ފުލުހުން އިތުރަށް ބަލަންޖެހޭ ކަންކަން ދަނީ ބަލަމުން،" ފުލުހުންގެ އިސްތަރުޖަމާނު އިޒްމިއާ ޒާހިރު މީޑިއާތަކަށް ފޮނުއްވި މެސެޖުގައިވެ އެވެ.\nހައްޔަރު ކުރި ދިވެހިންގެ ތެރޭގައި ޝެއިހް މުހައްމަދު ހަސަންވެސް ހިމެނެ އެވެ. އޭނާ މިއަދު "ސަން" އަށް ވިދާޅުވީ، ހައްޔަރުކުރި ވާހަކަ އަކީ އެއީ ދޮގެއް ކަމަށާއި އެގައުމުން އެމީހުން ހައްޔަރު ނުކުރާ ކަމަށެވެ.\n"އަޅުގަނޑު ސުވާލުކުރިން ކީއްވެހޭ ވިސާ ނުދެނީ. އެކޮޅުން [އިންޑޮނޭޝީއާ އިމިގްރޭޝަން] އިން ބުނީ އަނބުރާ ދާން ކަމަށް ޖެހޭނީ. ކޮންމެވެސް ކަމަކާ ސަސްޕެންޑް ކުރަނީއޭ ބުނީ. ސަބަބެއް ނުބުނޭ. ދެން ޓިކެޓެއް ލިބެންދެން އެއާޕޯޓުގައި މަޑުކުރީ. ފްލައިޓް ހަމަޖެހުމުން މިކޮޅަށް މިއައީ،" މުހައްމަދު ހަސަން ވިދާޅުވި އެވެ.\nމުހައްމަދު ހަސަން ވިދާޅުވީ، މާލެ އައިސް ފުލުސް އޮފީހަށް އަމިއްލައަށް ހާޒިރުވެ ފުލުހުން މީޑިއާތަކަށް ދޮގު މައުލޫމާތު ދިން ސަބަބަބު އެއްސެވިކަމަށެވެ. ނަމަވެސް ފުލުހުން ބުނި ގޮތުގައި އެގޮތަށް މީޑިއާއަކަށް މައުލޫމަތު ނުދޭ ކަމަށް އޭނާއަށް ފުލުހުން މައުލޫމާތު ދިނެވެ.\n"[ފުލުހުން ބުނީ] މީޑިއާތަކަށް ނާންގާމޭ ބަޔަކު ހައްޔަރު ކުރި ކަމަށް. ދެން ބުނީ ލިޔުމެއް ދޭނަމޭ ހައްޔަރު ނުކުރާ ކަމަށް ބުނެ،" މުހައްމަދު ހަސަން ވިދާޅުވި އެވެ.\nމިކަމާ ގުޅިގެން ފުލުހުންނާ ސުވާލުކުރުމުން ބުނީ އިންޑޮނޭޝިއާއިން ހަތަރު ދިވެހިން ހައްޔަރުކުރި ވާހަކައިގެ އިތުރުން، އެ ކޭސްގައި އިތުރު އަޕްޑޭޓެއް ނެތް ކަމަށެވެ.\nމުހައްމަދު ހަސަން އަދި ވިދާޅުވީ، އިންޑޮނޭޝިއާއަށް ދިޔައީ އޭނާއާއެކު ދަތުރުކުރި ރައްޓެހިންގެ ދައުވަތަކަށް ކަމަށެވެ. ނަމަވެސް އެއީ ކޮން ބޭނުމެއްގައި ކަމަށް ނޭނގޭކަމަށް އޭނާ ވިދާޅުވި އެވެ.\nމިދިޔަ ޑިސެމްބަރު މަސްތެރޭ އިސްލާމިކް މިނިސްޓްރީން ވަނީ މުހައްމަދު ހަސަންގެ ދީނީ ނަސޭހަތް ދިނުމުގެ ހުއްދަ ބާތިލްކޮށްފަ އެވެ. އޭނާގެ ހުއްދަ ބާތިލް ކުރީ އިލްމުވެރިންގެ މެދުގައި ހިޔާލު ތަފާތުވުން އުފެދިފައިވާ މައްސަލަތަކާ ބެހޭގޮތުން މުޖުތަމައުގައި ބައިބައިވުމާއި ފިތުނަ ފަސާދައަށް މަގުފަހިވާ ގޮތަށް ވާހަކަ ދައްކާފައިވާތީ ކަމަށް ބުނެ އެވެ.\nއެކަމާ ގުޅިގެން މުހައްމަދު ހަސަން ވިދާޅުވީ، މިހާތަނަށް އޭނާއަށް އެކަން އަންގާފައިވާ ނުވާ ކަމަށެވެ. އަދި އެގޮތަށް އިސްލާމިކް މިނިސްޓްރީން އިއުލާން ކުރިތާ ދެމަހެއްހާ ދުވަސްވީއިރު، އަދިވެސް އެކަމާ ގުޅިގެން ސުވާލުވެސް ކޮށްފައި ނުވާކަމަށް ވިދާޅުވި އެވެ. އޭނާ ވިދާޅުވީ، ހުއްދަ ބާތިލް ކުރި ސަބަބު ހޯދަން އޭނާ މިނިސްޓްރީއަށް ސިޓީއެއް ފޮނުވި ކަމަށެވެ.\n"ޖަވާބުގައި ބުނީ، މައްސަލައެއް ބަލަނީ ކަމަށް. [ހުއްދަ ބާތިލް ކުރި ސަބަބު ބަޔާންކޮށްފި ނަމަ] މައްސަލައިގެ ކަންތައްތައް ހިއްސާކޮށްފިނަމަ، ތަހުގީގުގެ މައުލޫމާތު ހިއްސާ ކުރެވިދާނޭ ބުނީ. އެހެންވީމަ ބޭނުމެއް ނުވެޔޭ ހިއްސާ ކުރާކަަށް،"އިސްލާމިކް މިނިސްޓްރީން ދިން ޖަވާބާ ގުޅޭ ގޮތުން، މުހައްމަދު ހަސަން ވިދާޅުވި އެވެ.\nމުހައްމަދު ހަސަންއާ އެކު އިތުރު ދެ އިލްމުވެރިންގެ ހުއްދަ ވެސް ބާތިލް ކުރި އެވެ. ނަމަވެސް އެ ދެ އިލްމުވެރިންގެ ހުއްދަ ބާތިލްކުރީ އަނިޔާވެރި ލާއިންސާނީ ދަށު ދަރަޖައިގެ އަމަލުތަކަށް މަގުފަހިވާގޮތަށް ދީނުގެ ނަމުގައި އެމީހުން ވާހަކަ ދައްކާ ކަމަށް ބުނެ އެވެ. މުހައްމަދު ހަސަންއާއެކު ދެން ހުއްދަ ބާތިލް ކުރީ އަބްދުއްރަހީމް މުހައްމަދު، މަނަދޫގެ، ނ.ޅޮހި އާއި ޖައުފަރު ފާއިޒް، ދެކުނުގެ، ސ. މީދޫ އެވެ.\nހުއްދަ ބާތިލް ކުރި އިލްމުވެރިންގެ މައްސަލައިގައި އެންމެ ފަހުގެ ތަފްސީލު ހޯދުމަށް އިސްލާމިކް މިނިސްޓްރީގެ މީޑިއާ އޮފިޝަލަށް ގުޅުމުން ވިދާޅުވީ، އެކަމުގެ ފަހުގެ މައުލޫމަތު ހޯދުމަށްފަފަހު އަރުވާވާނެ ކަމަށެވެ.\nއިސްލާމިކް މިނިސްޓްރީން މީގެ ކުރިން ބުނި ގޮތުގައި އެ މައްސަލައިގައި އެ އިލްމުވެރިންނާއެކު މަޝަވަރާތައް ބާއްވާނެ އެވެ. އަދި ދީނީ ނަސޭހަތް ދިނުމުގެ ހުއްދަ ހިފެހެއްޓި މީހުންނާ ވެސް ވާހަކަ ދައްކައި އިސްލާހީ ބަދަލުތަކެއް ފެނިއްޖެ ނަމަ އަލުން ހުއްދަތައް މުރާޖާކުރާނެ ކަމަށް އޭރު މިނިސްޓްރީއިން ބުންޏެވެ.


އެމެރިކާގެ ފުޓްބޯޅަ އެސޯސިއޭޝަނުގެ ރައީސްގެ މަގާމަށް ސޯލޯ ވާދަކުރަނީ\nއުމުރުން 36 އަހަރުގެ ސޯލޯ މި މަގާމަށް ވާދަކުރާއިރު އޭނާވަނީ އެ ގައުމުގެ އަންހެން ގައުމީ ޓީމަށް 202 މެޗު ކުޅެދީފައި\nސޯލޯއަކީ އެ މަގާމަށް ވާދަކުރާނެކަން އިއުލާނުކުރި ދެވަނަ އަންހެން ކެނޑިޑޭޓް\nއޮލިމްޕިކްސްއަށް ފަހު ސޯލޯ އެމެރިކާގެ ގައުމީ ޓީމަށް މެޗެއް ކުޅެދީފައެއް ނުވޭ\n8 ޑިސެންބަރ 2017 | ހުކުރު 17:34\nހޯޕް ސޯލޯ: މި މަގާމަށް އޭނާ ވާދަކުރާނެކަން އިއުލާނުކުރީ ފޭސްބުކްގައި ކުރި ޕޯސްޓެއްގައި\nއެމެރިކާގެ ފުޓްބޯޅަ އެސޯސިއޭޝަނުގެ ރައީސްގެ މަގާމަށް އެ ގައުމުގެ އަންހެން ފުޓްބޯޅަ ޓީމުގެ ގޯލްކީޕަރު ހޯޕް ސޯލޯ ވާދަކުރާނެކަން އިއުލާނުކޮށްފިއެވެ.\nމިދިޔަ އަހަރު ބްރެޒިލްގެ ރިއޯޑެޖެނީރޯގައި ބޭއްވި އޮލިމްޕިކްސްއަށް ފަހު އެމެރިކާގެ ގައުމީ ޓީމަށް ސޯލޯ މެޗެއް ކުޅެދީފައެއް ނުވެއެވެ. ސޯލޯ ހުރީ ސްވިޑެންގެ ގައުމީ ޓީމަށް ނިސްބަތްކޮށް ބަދު ބަސްތަކެއް ބުނުމުގެ ސަބަބުން ހަ މަސް ދުވަހަށް ސަސްޕެންޑް ކޮށްފައެވެ.\nސޯލޯގެ ފޭސްބުކް ޕޭޖުގައި ކުރި ޕޯސްޓެއްގައި ވަނީ އެމެރިކާގެ ފުޓްބޯޅައަށް ބޭނުންވާ ކަންކަން އެނގޭ ކަމަށާއި އެކަންކަން ކުރުމުގެ ގާބިލްކަން އޭނާގެ ކިބައިގައި އެބަހުރި ކަމަށް ބުނެފައި ވެއެވެ.\nހަމައެހެންމެ ތެދުވެރިކަމާއި އަމާނާތްތެރިކަ މާއެކު ކަންކަން ކުރުމުގެ ގާބިލްކަން އެބަހުރި ކަމަށާއި އެންމެނަށް ހަމަހަމަ ފުރުސަތު އޭނާގެ ޒައާމަތުގައި ލިބޭނެ ކަމަށެވެ. މީގެ އިތުރުން އެމެރިކާގެ އެކި ސަރަހައްދުތަކުގައި ފުޓްބޯޅަ ތަރައްގީކޮށް އެމެރިކާއަކީ ބައިނަލްލަގްވާމީ ފެންވަރުގައި ފުޓްބޯޅައިގެ ގަދަ ބާރަކަށް ހެދުމަށް މަސައްކަތް ކުރާނެ ކަމަށް ވެސް ސޯލޯގެ މި ޕޯސްޓުގައި ވެއެވެ.\nސޯލޯ ވެގެން ގޮސްފައި ވަނީ މި މަގާމަށް ވާދަކުރާނެ ކަމަށް އިއުލާނުކުރި ނުވަވަނަ ކެނޑިޑޭޓަށެވެ. އަދި ސޯލޯއަކީ އެ މަގާމަށް ވާދަކުރާނެކަން އިއުލާނުކުރި ދެވަނަ އަންހެން ކެނޑިޑޭޓެވެ. އޭނާގެ އިތުރުން މޭޖާ ލީގް ސޮކާގެ މާކެޓިން ކުންފުނި ކަމަށްވާ ސޮކާ ޔުނައިޓެޑްގެ މާކެޓިން ޑިޕާޓްމެންޓާއި ހަވާލުވެގެން ހުރި ކެތީ ކާޓާ ވެސް ވަނީ މި މަގާމަށް ވާދަކުރާނެ ކަމަށް އިއުލާނުކޮށްފައެވެ.\nއެމެރިކާގެ ފުޓްބޯޅަ އެސޯސިއޭޝަނަށް އާ ރައީސަކު އިންތިހާބު ކުރަން ޖެހުނީ އެ މަގާމުގައި މިވަގުތު ހުރި ސުނިލް ގުލާޓީ ދެވަނަ ދައުރަކަށް ކުރިމަތިނުލައްވާނެ ކަމަށް މި ހަފްތާގެ ކުރީކޮޅު އިއުލާނު ކުރެއްވުމާ ވިދިގެންނެވެ.\nސޯލޯ ބުނީ އޭނާގެ ކެމްޕެއިން ބިނާކުރާނީ އެމެރިކާގެ ފުޓްބޯޅަ އެސޯސިއޭޝަނުގެ ހިންގުން އިސްލާހުކޮށް އަންހެނުންގެ ހިއްސާ ފުޓްބޯޅައިގައި އިތުރުކޮށް ފުޓްބޯޅައަކީ އެމެރިކާގައި އަހަންމިއްޔަތުކަން ދޭ ކުޅިވަރެއްގެ ގޮތުގައި ހެދުމަށް ކަމަށެވެ.\nއުމުރުން 36 އަހަރުގެ ސޯލޯ މި މަގާމަށް ވާދަކުރާއިރު އޭނާވަނީ އެ ގައުމުގެ އަންހެން ގައުމީ ޓީމަށް 202 މެޗު ކުޅެދީފައެވެ. ހަމައެހެންމެ 17 އަހަރަށް ދިގު ދެމިގެންދިޔަ ކެރިއަރުގައި އޭނާ ވަނީ އެ ގައުމަށް ދެ އޮލިމްޕިކް ރަން މެޑަލްގެ އިތުރުން 2015 ވަނަ އަހަރުގެ ފީފާ ވިމެންސް ވޯލްޑް ކަޕް ކާމިޔާބު ކޮށްދީފައެެވެ.


million dollar Van Adheebuge Kunfuneege nan Report Gai Nei- Niaaz\nކުރީގެ ނާއިބު ރައީސް އަދީބު ހިއްސާ އޮންނަ މޮންޓިލިއޯން ނަމަކަށް ކިޔާ ކުންފުންޏަށް އެމްއެމްޕީއާރުސީގެ ޚިޔާނާތުގެ ފައިސާ ވަދެފައިވާކަމަށާ އެހެން ނަމަވެސް އޭސީސީން ނެރުނު އެމްއެމްޕީއާރްސީ ތަޙްޤީޤު ރިޕޯޓްގައި އެ ކުންފުނީގެ ނަން ހިމަނާފައިނުވާ ކަމަށް ކުރީގެ އޮޑިޓަރ ޖެނެރަލް ނިޔާޒު އިބްރާޙީމް ވިދާޅުވެއްޖެއެވެ.\nޕީއެސްއެމް ނިއުސްގެ ރާއްޖެ މިއަދު ޕްރޮގްރާމްގައި ވާހަކަ ދައްކަވަމުން ކުރީގެ އޮޑިޓަރ ޖެނެރަލް ނިޔާޒް އިބްރާހީމް ވިދާޅުވީ، 2011 ވަނަ އަހަރު ޓްރޭޑް މިނިސްޓްރީއަށް މޮންޓިލިއޯން ކުންފުނިން ހުށަހެޅި ސްޓޭޓްމަންޓްތަކަށް ބަލާއިރު މުޅި ކުންފުނީގެ ޢާމްދަނީއަށް ވަދެފައިވަނީ 70 ހާސް ރުފިޔާ ކަމަށެވެ. އަދި 2012 ވަނަ އަހަރު އެއްވެސް ޢާމްދަނީއެއް އެ ކުންފުންޏަށް ލިބިފައި ހުރިކަމަށް ރިޕޯޓްތަކުން ނުދައްކާމަށް ނިޔާޒް ވިދާޅުވިއެވެ. އެހެންނަމަވެސް އަޙްމަދު އަދީބު 2012 ވަނަ އަހަރު ޓޫރިޒަމް މިނިސްޓްރަކަށް ޢައްޔަންކުރިތާ ކުޑަ ދުވަސްކޮޅެއްގެ ތެރޭގައި 110 މިލިއަނެއްހާ ރުފިޔާ އެކުންފުންނަށް އެކި ގޮތްގޮތުން ވަދެފައިވާކަމަށް ނިޔާޒް ތުހުމަތުކުރެއްވިއެވެ. އޭގެތެރެއިން އެއްބައި ފައިސާއަކީ ރާއްޖޭގެ ރަށްތައް ދޫކޮށްގެން ލިބިފައިވާ ފައިސާކަން ކަނޑައެޅިގެން އެނގެން އެބައޮތްކަމަށް ނިޔާޒް ވިދާޅުވިއެވެ.\n“މިސާލަކަށް ދ.މާގައުގެ ވާހަކަ އޮންނާނެ އޮޑިޓް ރިޕޯޓްގައި. އެ ރަށް ތަރައްޤިކުރަން އެބޭފުޅުން ހަވާލުކުރި ނިއުމޫޑްސް ނަމަކަށްކިޔާ ކުންފުންޏަށް 1 މިލިއަން ޑޮލަރު އަދި އެކުންފުނީގެ ހިއްސާދާރު އިޓަލީގެ ރައްޔިތެއް 2.5 މިލިއަން ޑޮލަރު މިހެން ގޮސް ކުރު މުއްދަތެއްގެ ތެރޭގައި މޮންޓިލިއޯން ކުންފުންޏަށް އެކަނިވެސް 110 މިލިއަން ރުފިޔާ ދިވެހި ފައިސާއިން ވަދެފަ މި ފައިސާ އެކި ފަރާތްތަކަށް ޗެނަލް ކޮށްފައި ހުއްޓޭ. މި މަޢުލޫމާތު އޭސީސީގެ ރިޕޯޓް ފެނިފައިނުވޭ.” ނިޔާޒު ވިދާޅުވިއެވެ.\nމީގެ އިތުރުންވެސް މިލޭނިއަމް ކެޕިޓަލް ކުންފުނީގެ ތެރެއިންވެސް އެތައް މިލިއަން ރުފިޔާއެއްގެ މުޢާމަލާތް ކޮށްފައި ހުރިކަން އެނގެން އެބަހުރިކަމަށާއި ނަމަވެސް އެކަންކަން އޭސީސީގެ ރިޕޯޓްގައި ހާމަކޮށްފައި ނުވާކަމަށް ނިޔާޒް ވިދާޅުވިއެވެ. ކުރީގެ އޮޑިޓަރ ޖެނެރަލް ވިދާޅުވީ، އޭސީސީގެ ރިޕޯޓްގައި ވަނީ އެސްއޯއެފް ކުންފުނީގެ ތެރެއިން އެހެން ކުންފުނިތަކަށް ޓްރާންސްފާކުރި ޓްރާންސްސެކްޝަންތަކުގެ މަޢޫލޫމާތު ކަމަށެވެ. އެއީ ހަޤީޤީ މަންޒަރު ނޫންކަމަށާއި، އެސްއޯއެފްގެ ތެރެއިން ޓްރާސްފާކުރެވުނު ޢަދަދަކީ ލިޔެކިއުންތަކުން ފެންނަން އޮތް ޢަދަދުތައް އެކަނި ނިޔާޒު ވިދާޅުވިއެވެ. ނަމަވެސް ކުރީގެ ނާއިބު ރައީސް އަދީބު ޓުރިޒަމް މިނިސްޓަރުގެ މަޤާމަށް ޢައްޔަންކުރުމުގެ ކުރިން އެމަނިކުފާނާއި އެމަނިކުފާނުގެ ޢާއިލާއިން ހިއްސާ އޮތް މޮންޓިލިއޯން ކުންފުންޏަށް އެތައް މިލިއަން ރުފިޔާއެއް ވަދެފައިވާކަމަށް ނިޔާޒް ވިދާޅުވިއެވެ. އެ ފައިސާގެ ވާހަކަ އޮޑިޓްގައި ބުނެފައިވާނެކަން އޭނާ ފާހަގަކުރެއްވިއެވެ.\nއެފައިސާ ލިބުނު މެންބަރުންގެ ތެރޭގައި މިހާރުގެ މަޖިލިސް މެންބަރުންނާއި ކުރިއަށް އޮތް މަޖިލިސް އިންތިޚާބުގައި ވާދަކުރާ ކެނޑިޑޭޓުންނަށްވެސް ހިމެނޭކަމަށާއި، އެފަރާތްތަކަށް މޮންޓިލިއޯން އަދި މިލޭނިއަމް ކެޕިޓަލް މެދުވެރިކޮށް ޗެނަލްކުރި ފައިސާގެ ވާހަކަ އޭސީސީގެ ރިޕޯޓްގައި އެއްވެސްވަރަކަށް ހާމަކޮށްފައި ނުވާތީ ނިޔާޒު ވަނީ ކަންބޮޑުވުން ފާޅުކޮށް އޭސީސީއަށް ފާޑު ވިދާޅުވެފައެވެ. ޚިޔާނާތުގެ ރިޕޯޓެއް އެކުލަވާލާއިރު އެ ޚިޔާނާތްތަކާއި ގުޅޭ ފުރިހަމަ ރިޕޯޓެއް ނެރުއްވަން ޖެހޭނެކަމަށް ނިޔާޒް ވިދާޅުވިއެވެ.\n“އަނެއްކާވެސް ސިޔާސީ އޮއިވަރަށ ބައްލަވާފައި އެއްބައި ބާއްވާފަ އަނެއްބައި ނެރުނީބާއެއް އަޅުގަނޑު ހިތަށްއަރަނީ” ނިޔާޒު ވިދާޅުވިއެވެ.\nނިޔާޒް ވިދާޅުވީ، އެމްއެމްޕީއާރުސީގެ ޚިޔާނާތަކީ ދުރާލާ ރޭވިގެން ހިންގި އަމަލެއްކަމަށާއި، އެ ޚިޔާނާތުގެ ވާހަކަ އެއިރުގެ ރައީސް ޔާމީނާ ހިއްސާކުރުމުން ދެއްވީ ވަރަށް ދެރަވަރު ޖަވާބެއް ކަމަށެވެ. އެއީ ޒިންމާދާރު މަޤާމެއްގައި ހުންނެވި ބޭފުޅަކު ދެއްވައިގެންވާނެ ޖަވާބެއްނޫންކަމަށް ނިޔާޒް ވިދާޅުވިއެވެ. އެދުވަހު އެ ކަންތައް ސީރިއަސްކޮށް ނަންގަވާ އެކަންތަކުގައި ކިހާވަރެއްގެ ހަޤީޤަތެއް އޮތްތޯ ބެއްލެވިނަމަ ދައުލަތަށް އެހާބޮޑު ގެއްލުމެއް ނުލިބުނީސްކަމަށް ނިޔާޒް ވިދާޅުވިއެވެ.\n“ފަޅުރަށްތައް ދޫކުރުން ކުރިން ހަމަޖެހިފައި އޮތްގޮތާއި، އެމަނިކުފާނު ވަޑައިގެން ތަރުތީބުކުރެއްވި ގޮތްވެސް ރައްޔިތުންނަށް އޮޅިފައެއް ނޯންނާނެ. އުސޫލެއްގޮތުން ޜާއްޖޭގެ ރަށެއް ޓޫރިޒަމް ބޭޏުމަށް ދޫކުރާކަމަށްވާނަ އެމަސައްކަތެއް ކުރިއަށް ގެންގޮސްފައި އޮތީ ސީދާ ޓޫރިޒަމް މިނިސްޓްރީގެ ތެރެއިން. ނަމަވެސް އެ ޒިންމާތައް އެތަންތަނުންނަންގަވާ އެމްއެމްޕީއާރުސީގެ ތެރެއަށް ވެއްދެވީ ސީދާ ޚުދު ރައީސުލްޖުމްހޫރިއްޔާ. ކޮންމެ ރަށެއް މިވެނި ފަރާތަކަށް ދޭނެ އަގު ކަނޑައެޅުއްވީ ރައީސުލްޖުމްހޫރިއްޔާ. އެބޭފުޅާ އިސްކޯށް ހުންނަވައިގެން ޓޫރިޒމް މިނިސްޓަރާ ދެބޭފުޅުން ހިންގެވި ޖަރީމާއެއް މިއީ.” ނިޔާޒުގެ ވާހަކަފުޅުގައި ވިދާޅުވިއެވެ.\nނިޔާޒް ވިދާޅުވީ، ލިޔެކިއުންތަކުން އެމްއެމްޕީއާރުސީގެ ޚިޔާނާތުގެ ޢަދަދު 1.5 ބިލިއަން ރިފިޔާކަމަށް ދެއްކި ނަމަވެސް، އެ ޚިޔާނާތުގެ އަދަދު3ބިލިއަން ރުފިޔާއަށްވުރެ ކުޑަ ނުވާނެކަމަށެވެ.


Screen Bappa in: emme kamudhaa bappa aky koba? | Mihaaru\nފިލްމް "ގިލަން" ގެ މަންޒަރެއްގައި ދަރާ، ޝަކީލާ އަދި ދޮންއައްޔަ.\n07 ނޮވެމްބަރ 2017 - 06:077comments\nބައްޕަގެ ރޯލް ކުޅޭ އެކްޓަރުންގެ ތެރެއިން ފާހަގަކޮށްލެވޭ ބައެއް ފަންނާނުންގެ ހަނދާންތައް އާކޮށްލަމާ ހިނގާށެވެ.\nހަސަން މަނިކު (ކޮއްޔަ)\nމިއީ ދިވެހި ސިނަމާ އިން ފެންނަ އެންމެ ނެޗްރަލް އެއް އެކްޓަރަށް ވާނެ އެވެ. ކޮއްޔަ ހަސަން މަނިކުގެ އެންމެ ފާހަގަކޮށްލެވޭ ކަމަކީ އޭނާ ކުރަނީ އެކްޓެއްކަން އިހުސާސް ނުވާ ވަރަށް، ކެރެކްޓާތައް ދައްކުވައި ދޭތީ އެވެ. ހާއްސަކޮށް ކޮއްޔަގެ ޑައިލޮގް ޑެލިވަރީ ވަރަށް ފުރިހަމަ ވާނެ އެވެ.\nކޮއްުޔަ ހަސަން މަނިކު ޔޫއްޕެއާ އެކު.\nގިނަ ޑްރާމާތަކާއި ފިލްމްތަކުގައި ވެސް ކޮއްޔަ ހަސަން މަނިކު ވަނީ އޭނާގެ ހުނަރުވެރިކަން ދައްކާލައިފަ އެވެ. އޭނާ ބައްޕަގެ ރޯލް ވަރަށް ފުރިހަމަ އަށް ދައްކުވައި ދީފައިވާ ބައެއް ފިލްމްތަކުގެ ތެރޭގައި "އެ ބައްޕަ" އަދި "24 ގަޑި އިރު" ފާހަގަކޮށްލެވޭނެ އެވެ.\nހަސަން މަނިކު (ރޯނު)\nމިއީ އެކްޓަރު ބައްޕަގެ ރޯލް ކުޅެފައިވާ ފިލްމްތަކުގެ ތެރެއިން އަބަދު ވެސް ގިނަ ބަޔަކު އެންމެ ހަނދާން ވާނެ އެއް ފިލްމަކީ ރީކޯ މޫސާ މަނިކުގެ ބައްޕަގެ ރޯލް، އޭނާ ކުޅެފައިވާ "ހައްގު" އެވެ. މި ފަހުން ހަސަން މަނިކު ދިޔަ ފިލްމްތަކުގެ ތެރެއިން "ހުޅުދާން" އަކީ އަނެއްކާ ވެސް ހަސަން މަނިކުގެ ވަރަށް ފުރިހަމަ ރޯލެއް ފެނިގެން ދިޔަ ފިލްމެކެވެ.\nރޯނު ހަސަން މަނިކު.\nއޭނާގެ އިތުރު ފިލްމްތަކުގެ ތެރޭގައި "މައާފެއް ނެތް"، "މި ހަށިން ފުރާނަދަންދެން" ފަދަ ފިލްމްތައް ފާހަގަކޮށްލެވޭވެ އެވެ.\nމިއީ ފިލްމްތަކާއި ޑްރާމާތަކުގައި ވެރައިޓީ އެންމެ ތަފާތުކޮށް ދައްކުވައިދޭ ސްކްރީން އެއް ބައްޕަ އެވެ. ފިލްމް "ލައިލާ" ގައި އޭނާ ކުޅެފައިވާ އައިޝަތު ޝިރާނީގެ ބައްޕަގެ ރޯލާއި މަރިޔަމް ނިޝާގެ ބައްޕަގެ ރޯލް ކުޅުނު "12 ގެ ފަސް" ފަދަ ފިލްމްތަކުގައި ޝަމީލްގެ ވަރަށް ތަފާތުކޮށް ފެނިގެން ގޮސްފައި ވާނެ އެވެ.\nގިނަ ޑްރާމާތަކެއްގައި ވެސް ބައްޕަގެ ރޯލް ކުޅެފައިވާ ޝަމީލްގެ އެންމެ ފަހުގެ ފިލްމަކީ މިހާރު ސިނަމާގައި އޮތް "ބޮސް" އެވެ.\nޝަމީލް، ނިމާލާ އެކު.\nއެކްޓިން އަބަދު ވެސް ވަރަށް ނެޗްރަލްކޮށް ސްކްރީންގައި ދައްކައިލާ ޝަމީލަކީ ތަފާތު ވަރަށް ގިނަ ރޯލްތައް ކުޅެފައިވާ އެއް ވަނައިގެ އެކްޓަރެކެވެ.\nނިމާލަކީ ވެސް ވެރައިޓީ ގިނަ އެކްޓަރެކެވެ. މި ފަހުން އޭނާ ކުޅޭ ފިލްމްތަކުގައި ބައްޕައެއްގެ ރޯލުން ފެނިގެން ދާ އިރު، ނިމާލް ވަނީ ބައްޕައެއްގެ ރޯލުން ބެލުންޔެރިންގެ ލޯތްބާއި ނަފުރަތު ވެސް ހޯދައިފަ އެވެ. އެގޮތުން ފިލްމް "ނިއުމާ" ގައި އޭނާ ކުޅުނު ރޯލުން ގިނަ ބަޔަކު ހަމަ ޔަގީނުން ވެސް ނިމާލް ދެކެ ރުޅި އަންނާނެ އެވެ.\nއެކަމަކު "ރަންދަރި" އާއި "ރާނީ" އަދި "ނޭނގި ޔާރު ވަކިވީ" ފަދަ ފިލްމްތަކުގައި ނިމާލް ކުޅެފައިވާ ބައްޕަގެ ރޯލުން ބެލުންތެރިންގެ ލޯބި ވަރަށް ބޮޑަށް ހޯދާފައިވެ އެވެ. މި އަހަރު ރިލީޒް ކުރި "އިލް ނޮއިސް" ގެ ރޯލަކުން ފެނިފައިވާ ނިމާލްގެ ކުރިއަށް ހުރި ފިލްމްތަކުގެ ތެރޭގައި އަލީ ޝަޒްލީމް ޑައިރެކްޓް ކުރާ "ނަފްސު" ހިމެނެ އެވެ. ނިމާލަކީ ބައްޕަގެ ރޯލް ކުޅޭ އެކްޓަރުންގެ ތެރެއިން ފާހަގަކޮށްލެވޭ، ކުޅަދާނަ ޑައިރެކްޓަރެއް ވެސް މެ އެވެ.\nމިއީ އަނެއްކާ ވެސް ބެލުންތެރިން ބައްޕައެއްގެ ކެރެކްޓާތަކުން ވަރަށް ބޮޑަށް ބަލައިގެންފައިވާ އެކްޓަރެކެވެ. ޑްރާމާތާއި ފިލްމްތަކުގައި ވެސް ފާރޫގް ވަނީ ވަރަށް ރަނގަޅަަށް އޭނާގެ ހުނަރު ދައްކުވައި ދީފަ އެވެ. ފާރޫގް ކުޅުނު ޑްރާމާތަކުގެ ތެރެއިން ބަތަލާ އައިމިނަތު ރިޝްފާގެ ބައްޕަގެ ރޯލް ކުޅުނު ޑްރާމާ ސިލްސިލާ "އަދިވެސް ތި ލޯތްބަށް ގަދަރު ކުރަން" އަކީ ވަރަށް ފާހަގަކޮށްލެވޭ ޑްރާމާއެކެވެ.\nއޭނާގެ ފިލްމްތަކުގެ ތެރޭގައި "4426"، "އަނިޔާ" އަދި "މަލިކާ" އަކީ ފާހަގަކޮށްލެވޭ ބައެއް ފިލްމްތަކެވެ.\nމުހައްމަދު ރަޝީދު (ދަރާ)\nމިއީ އެންމެ ކުރީގެ ރާއްޖޭގެ ލީޑިން އެކްޓަރެކެވެ. މި ފަހުން ދަރާ އަންނަނީ ފިލްމްތަކުގައި ބައްޕައެއްގެ ރޯލް ކުޅެމުންނެވެ. އެގޮތުން އެންމެ ފަހުން އޭނާ ފެނުނު ފިލްމަކީ މި އަހަރު އެޅުވި "ހައްދު" އެވެ.\nދަރާ މުހައްމަދު ރަޝީދު\nބައްޕައެއްގެ ރޯލް ދަރާ ކުޅުނު ފިލްމްތަކުގެ ތެރެއިން އެންމެ ތަފާތު ރޯލެއް ކުޅެފައި ވަނީ "ލޫދިފާ" ގަ އެވެ. އޭނާގެ ކުރިއަށް ހުރި ފިލްމްތަކުގެ ތެރޭގައި "ގިލަން" އަކީ ފާހަގަކޮށްލެވޭ ފިލްމެކެވެ.


MDP memberun thibenee bakee vefai: Nasheed\nއެމްޑީޕީ މެމްބަރުން ތިބެނީ ބާކީވެފައި: ނަޝީދު\nރައީސް މުހައްމަދު ނަޝީދު: ސަރުކާރުތެރޭގައި އެމްޑީޕީ މެމްބަރުން ބާކީވެފައި ތިބޭ ކަމަށް ވަނީ ވިދާޅުވެފައި -- ފޮޓޯ: އަވަސް\nސަރުކާރު ތެރޭގައި އެމްޑީޕީއަށް ނިސްބަތްވާ މެމްބަރުން ތިބެނީ ވަރަށް ބޮޑަށް ބާކީވެފައި ކަމަށް އެމްޑީޕީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nދިވެހި ޗެނެލްގެ ޕްރޮގްރާމެއްގައި ވާހަކަދައްކަވަމުން ނަޝީދު މިއަދު ވިދާޅުވީ އެމްޑީޕީގެ ސަރުކާރެއް މިއަދު އޮތް ނަމަވެސް ސަރުކާރުގެ 60 ޕަސެންޓް ހިއްސާވަނީ ގުޅިފައިވާ ޕާޓީތަކަށް ކަމަށެވެ. އެހެންކަމުން އެމްޑީޕީގެ މެމްބަރުން ތިބެނީ ވަރަށް ބޮޑަށް އެކަހެރިވެފައި ކަމަށް ވިދާޅުވި އެވެ.\nއެމްޑީޕީގެ ފަރާތުން ގުޅިފައިވާ ސަރުކާރު ސަލާމަތްކުރަމުން އަންނަނީ ރައްޔިތުންގެ މަޖިލީހުގައި ތިއްބެވި އެމްޑީޕީގެ 65 މެމްބަރުން ކަމަށް ނަޝީދު ވިދާޅުވި އެވެ.\nނަޝީދު ވިދާޅުވީ ވެރިކަމުގެ ކަންކަމަށް ނުވަތަ ކުރިއަށް އޮތް ރިޔާސީ އިންތިހާބަށް އެކަމުގެ އަސަރު ފޯރާނެ ކަމަށެވެ. އަދި ރައީސް އިބްރާހިމް މުހައްމަދު ސޯލިހު މިކަމާ ވަރަށް ބޮޑަށް ވިސްނަވަން ޖެހިވަޑައިގަންނަވާ ކަމަށާއި އެމްޑީޕީއާއި އެމަނިކުފާނު ދުރުވެވަޑައިގެންފިނަމަ އެ ކަމުގެ އަސަރު ޕާޓީއަށް ވަރަށް ބޮޑަށް ކުރާނެ ކަމަށް ވިދާޅުވި އެވެ.\nއެހެންކަމުން ދެން އޮންނަ ރިޔާސީ އިންތިހާބެއްގައި އެމްޑީޕީގެ ޓިކެޓްގައި ވާދަކުރާނީ ކޮން ކެންޑިޑޭޓެއްތޯ ނިންމަވާނީ އެ ޕާޓީގެ މެމްބަރުން ކަމަށް ނަޝީދު ވަނީ ވިދާޅުވެފަ އެވެ.\n"އަޅުގަނޑަށް އެނގޭ އެއްޗަކީ ރައީސް އިބްރާހިމް މުހައްމަދު ސޯލިހު ވަރަށް ބޮޑަށް ވިސްނަވަން ޖެހޭނެ ކަން. އެމްޑީޕީއާ ދުރުވެވަޑައިގެންފިނަމަ، ގުޅިފައިވާ ސަރުކާރެއްގެ ގޮތުގައި މިހާތަނަށް ވެރިކަން ހިންގަވަމުން ގެންދެވިފަ އެވަނީ. ދެން އެހެން ނަމަވެސް ރައްޔިތުންގެ މަޖިލީހުގައި އެތިބި 65 މެމްބަރުން މި ގުޅިފައިވާ ސަރުކާރު ސަލާމަތްކޮށްދެއްވަމުން އަބަދުވެސް ގެންދާނީ އެކަމަކު ސަރުކާރުގެ 60 ޕަސެންޓް މިއޮތީ ގުޅިފައިވާ ޕާޓީތަކުގެ އަތުގައި. ދެން ވިސްނަވާލައްވާ އެމްޑީޕީގެ މެމްބަރުން އެކަހެރިވާނެ މިންވަރު. ބާކީވާނެ ވަރު،" ރައީސް ނަޝީދު ވިދާޅުވި އެވެ.\nނަޝީދު ވިދާޅުވީ ޕާޓީތެރޭގައި ވާދަވެރިކަން އޮތުމަކީ ޕާޓީ ބައިބައިވުން ނޫން ކަމަށެވެ. ވާދަވެރިކަން ބޮޑު ޕްރައިމެރީއެއް ހިންގޭ ކޮންމެ ފަހަރަކު އެމްޑީޕީއަށް ލިބޭ ގޮނޑި ވެސް ގިނަ ކަމަށް ވިދާޅުވި އެވެ. އަދި ވާދަވެރިކަން ބޮޑުވާވަރަކަށް މެމްބަރުންގެ މެދުގައި އޮންނަ ހިޔާލުތަފާތުވުންތައް ނައްތައިލެވިގެންދާނެ ކަމަށް ވެސް ވަނީ ވިދާޅުވެފަ އެވެ.\nއިތުރަށް ވާހަކަދައްކަވަމުން ނަޝީދު ވިދާޅުވެފައި ވަނީ ރިޔާސީ އިންތިހާބުގެ ޓިކެޓުގައި އެމަނިކުފާނު ވާދަކުރައްވާނެ ކަމަށެވެ. އެމަނިކުފާނާއި ރައީސް ސޯލިހުގެ އިތުރުން އެހެން މެމްބަރުން ވެސް ޕްރައިމަރީގައި ވާދަކުރެއްވުމަށް ވަނީ ގޮވައިލައްވާފަ އެވެ. އެކަމަކު ވިދާޅުވީ އަންނަ ރިޔާސީ އިންތިހާބުގައި ރައީސް ސޯލިހު ވާދަކުރައްވާނެ ކަމަށް ދެކެވަޑައިނުގަންނަވާ ކަމަށެވެ.\nއެކަމަށް ރައްދު ދެމުން ރައީސް އޮފީހުން މިއަދު ބުނީ ރިޔާސީ އިންތިހާބުގައި ވާދަނުކުރައްވަން ރައީސް ނުނިންމަވާ ކަމަށެވެ.\nއެމްޑީޕީ ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު + އެމްޑީޕީގެ ރިޔާސީ ޕްރައިމަރީ


20,000 dharivarun vaccine furihama koffi\nދަރިވަރުންތަކެއް ވެކްސިން ކާޑު ދައްކައިލަނީ -- އަވަސް ފޮޓޯ\nސުކޫލް ކުދިންގެ ވެކްސިން ޕްރޮގްރާމްގައި 22،000 އަށްވުރެ ގިނަ ދަރިވަރުން ވެކްސިން ފުރިހަމަ ކޮށްފި ކަމަށް އެޑިއުކޭޝަން މިނިސްޓްރީ އިން ބުނެފި އެވެ.\nއެޑިއުކޭޝަން މިނިސްޓްރީގެ އެންމެ ފަހުގެ ތަފާސް ހިސާބުތަކުން ދައްކާގޮތުގައި މިމަހުގެ 17 ވަނަ ދުވަހާއި ހަމައަށް 35،989 ދަރިވަރުން ވަނީ ވެކްސިންގެ ފުރަތަމަ ޑޯޒް ޖަހާފަ އެވެ. އެއީ 218 ސްކޫލަކުން ނެވެ. އަދި 141 ސްކޫލެއްގެ ދަރިވަރުން ވެކްސިން ފުރިހަމަކޮށްފައިވާ ކަމަށް ވެސް އެޑިއުކޭޝަން މިނިސްޓްރީން ހާމަކުރެ އެވެ. އެއީ 22،093 ދަރިވަރުންނެވެ.\nސުކޫލް ކުދިންގެ ވެކްސިން ޕްރޮގްރާމް ފަށައިފައި ވަނީ މިދިޔަ މަހުގެ 15 ވަނަ ދުވަހު އެވެ. އެ ޕްރޮގްރާމު ފެށީ ކޮވެކްސް ފެސިލިޓީ މެދުވެރިކޮށް އެމެރިކާގެ އެހީގައި 128،600 ޑޯޒް ފައިޒާ ވެކްސިން މިމަހުގެ ނުވަ ވަނަ ދުވަހު ރާއްޖެއަށް ލިބުމާއި ގުޅިގެނެންނެވެ. އެ ދުވަހު އެޑިއުކޭޝަން މިނިސްޓްރީ އިން ބުނެފައި ވަނީ ގާތްގަނޑަކަށް 40،000 ދަރިވަރުންނަށް ކޮވިޑް ވެކްސިން ޖަހާނެ ކަމަށެވެ. ނަމަވެސް އެ އަދަދު މިހާރު ވަނީ އިތުރުވެފަ އެވެ.\nމިނިސްޓްރީ އޮފް އެޑިއުކޭޝަން ކޮވިޑް-19 ކޮވިޑް ވެކްސިން + ފައިޒާ


Niyaf ge vaahakathakah thaaeedhu kurumun Rozaina ah nuruhun\nނިޔާފްގެ ވާހަކަތަކަށް ތާއީދު ކުރުމުން ރޮޒެއިނާއަށް ނުރުހުން\nއައްޑޫ މީދޫ ދާއިރާގެ މެންބަރު ރޮޒެއިނާ އާދަމް --\nއާންމު ސިއްހަތު ރައްކާތެރި ކުރުމުގެ ގާނޫނަށް ހުށަހެޅި އިސްލާހުތަކާ ގުޅިގެން އޭޑީކޭގެ ނިއުރޮލޮޖިސްޓް ޑރ. އަލީ ނިޔާފް ރައްޔިތުން މަޖިލީހުގައި ދެއްކެވި ވާހަކަތަކަށް އައްޑޫ މީދޫ ދާއިރާގެ މެންބަރު ރޮޒެއިނާ އާދަމް ތާއީދު ކުރެއްވުމުން އެމްޑީޕީ ޕާލިމެންޓަރީ ގްރޫޕުގެ އިސް ބައެއް މެންބަރުން ނުރުހުން ފާޅުކޮށް ފާޑު ވިދާޅުވެއްޖެ އެވެ.\nސިއްހީ ކުއްލި ނުރައްކަލުގެ ހާލަތު އިއުލާން ކުރާ ގަރާރު ނުވަތަ ގަރާރުގެ ބައެއް ބާތިލު ކުރުމުގެ ބާރު ރައްޔިތުންގެ މަޖިލީހަށް ލިބޭ ގޮތައް އާންމު ސިއްހަތު ރައްކާތެރި ކުރުމުގެ ގާނޫނަށް އިސްލާހެއް ހުށަހެޅުމާ ގުޅިގެން ހިޔާލު ހޯދުމަށް މަޖިލީހުގައި ބޭއްވި ފޯރަމްގައި ވާހަކަ ދައްކަވަމުން މޯލްޑިވްސް މެޑިކަލް އެސޯސިއޭޝަން ވެސް ތަމްސީލު ކުރައްވާ، ޑރ. ނިޔާފް ވިދާޅުވީ ބިލު ފަރުމާކޮށްފައިވާ ގޮތުން ސިއްހީ މާހިރުންގެ ބަހެއް އެކަމުގައި ނުހިމެނިދާނެ ފަދަ މާއްދާތަކެއް ހިމަނާފައިވާ ކަމަށެވެ. އެގޮތުން ޕެންޑަމިކްގެ ހާލަތުގައި ގޮތް ކިޔާނެ ޑޮކްޓަރުންނާއި އެކަމާ ހަވާލުވެ ތިބި މީހުންނަށް ބާރު ނުފޯރުވެވޭނެ ފަދަ ގޮތަކަށް ބިލު ހަދާފައިވާ ކަމަށާއި އެކަމާ ކަންބޮޑުވެވަޑައިގަންނަވާ ކަމަށް ނިޔާފް ވިދާޅުވި އެވެ.\nއެ ވާހަކަތައް ރީޓުވީޓް ކުރައްވަމުން ރޮޒެއިނާ ވިދާޅުވީ ޑރ. ނިޔާފް އެ ވިދާޅުވާ ވާހަކަތަކަށް ތާއީދު ކުރައްވާ ކަމަށާއި އާންމު ސިއްހަތު ރައްކާތެރި ކުރުމުގެ ގާނޫނު އިސްލާހު ކުރާއިރު، ކޮމިޓީން އެ ޝަކުވާތައް ބަލައިގަންނާނެ ކަމަށް އުންމީދު ކުރައްވާ ކަމަށެވެ.\nއެހެން ނަމަވެސް ރޮޒެއިނާއަށް ރައްދު ދެއްވަމުން އެމްޑީޕީގެ ޕީޖީ ލީޑަރު އަދި މެދު ހެންވޭރު ދާއިރާގެ މެންބަރު އަލީ އާޒިމް ވިދާޅުވީ ޗީފް ވިޕްގެ މަގާމްގައި ހުންނެވި ރޮޒެއިނާގެ ހިޔާލުތައް ޕާލިމެންޓަރީ ގްރޫޕު ތެރޭގައި މަޝްވަރާކޮށް އެކަމާ ބަހުސް ކުރެވިދާނެ ކަމަށާއި އެކަން ކުރާނީ ސޯޝަލް މީޑިއާގައި ނޫން ކަމަށެވެ. އަދި މިއީ ތާއީދު ހޯދުމުގެ މުބާރާތެއް ނޫން ކަމަށާއި އަމިއްލަ މީހާއަށް ތާއީދު ހޯދުމުގެ އެޖެންޑާއެއް ހިންގައިގެން ފައިދާއެއް ނުވާނެ ކަމަށް އާޒިމް ވިދާޅުވި އެވެ.\nއާޒިމްއަށް ރައްދު ދެއްވަމުން ރޮޒެއިނާ ވިދާޅުވީ އޭނާ ތާއީދު ކުރީ މަޖިލީހުގައި އާންމުކޮށް ހުޅުވާލި ފޯރަމެއްގައި ޑޮކްޓަރަކު ދެއްކެވި ވަރަށް ރަނގަޅު ހިޔާލަކަށް ކަމަށެވެ. އަދި އާޒިމް ދިން ރައްދާ މެދު ހައިރާންވާ ކަމަށާއި ހިޔާލު ފާޅު ކުރުމުގެ މިނިވަންކަން ނޯވޭތޯ ވެސް ރޮޒެއިނާ ސުވާލު އުފެއްދެވި އެވެ.\nރޮޒެއިނާގެ ޓުވީޓުތަކާ ގުޅިގެން މާފަންނު އުތުރު ދާއިރާގެ މެންބަރު އިންތިޔާޒް ފަހުމީ (އިންތި) ވިދާޅުވީ އާންމު ސިއްހަތު ރައްކާތެރި ކުރުމުގެ ގާނޫނު އިސްލާހު ކުރުމުގެ ބިލާ މެދު ރޮޒެއިނާ އާންމުންގެ ތެރޭ ހިޔާލު ފާޅު ކުރެއްވިއިރު އޭނާ އެ ބިލު ވިދާޅުވިހެން ހީނުވާ ކަމަށެވެ. އޭގެ އިތުރުން މަޖިލީހުގެ ފޯރަމް ކުރިޔަށް ދިޔަ ވީޑިއޯ އަލުން ބައްލަވައިލެއްވުން ރަނގަޅުވާނެ ކަމަށް ވެސް އިންތި ވިދާޅުވި އެވެ.\nއާންމު ސިއްހަތު ރައްކާތެރި ކުރުމުގެ ގާނޫނަށް އިސްލާހު ހުށަހެޅި ބިލުގެ 98 ވަނަ މާއްދާގައިވާ ގޮތުން އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާނު ކުރާ ގަރާރު ރައްޔިތުންގެ މަޖިލީހަށް ހުށަހެޅުމުން އެ ގަރާރުގެ ބައެއް ފާސްކޮށްފައި އަނެއްބައި ދޫކޮށްލުމުގެ ބާރު މަޖިލީހަށް އޮންނާނެ އެވެ. އެހެން ނަމަވެސް މިހާރު އެ ގާނޫނު އޮންނަ ގޮތުން ސިއްހީ ކުއްލި ނުރައްކަލުގެ ހާލަތު އިއުލާން ކުރާނީ ސިއްހީ މާހިރުންގެ ލަފަޔާ އެކު ހެލްތު މިނިސްޓަރެވެ.\nރޮޒައިނާ އާދަމް އަލީ އާޒިމް އިމްތިޔާޒު ފަހުމީ\nއެމްޑީޕީ ޕީޖީގެ މީޑިއާ ކޯޑިނޭޓަރަކަށް އިންތި


Dhiraagun hihsaa akah 4.72 rf bahan nimmaifi\nދިރާގުން ހިއްސާއަކަށް 4.72ރ. ބަހަން ނިންމައިފި\nމިދިޔަ އަހަރުގެ ފައިދާއިން ދިރާގުގެ ހިއްސާއަކަށް 4.72ރ. ބަހަން އެ ކުންފުނީގެ ޑިރެކްޓަރުންގެ ބޯޑުން ނިންމައިފި އެވެ.\nރާއްޖޭގެ އެންމެ ބޮޑު މުއާސަލާތީ ކުންފުނި ދިރާގުން ބުނީ ފައިނަލް ޑިވިޑެންޓުގެ ގޮތުގައި 358 މިލިއަން ރުފިޔާ ކަނޑައަޅައި، އަހަރީ އާއްމު ޖަލްސާއަށް ހުށަހެޅުމަށް ޑިރެކްޓަރުންގެ ބޯޑުން ނިންމާފައިވާ ކަމަށެވެ. އެ ކުންފުނީގެ އަހަރީ އާއްމު ޖަލްސާ ބާއްވާނެ ތާރީހެއް އަދި އިއުލާނެއް ނުކުރެ އެވެ.\n"..މިދިޔަ އަހަރުގެ ފައިނަލް ޑިވިޑެންޑްގެ ގޮތުގައި އަހަރީ އާންމު ޖަލްސާގައި ހިއްސާދާރުން ކަނޑައަޅާ ފައިދާ ބެހުމަށް ހަމަޖެހިފައިވަނީ އަހަރީ އާންމު ޖަލްސާއަށް އިއުލާނުކުރެވޭ 'ބުކް ކްލޯޝާ ޑޭޓް' ގައި ކުންފުނީގެ ރަޖިސްޓަރގައި ލިސްޓްކުރެވިފައިވާ ހިއްސާދާރުންނަށް ކަމަށެވެ،" ދިރާގުން ބުންޏެވެ.\nދިރާގުން 2013 ވަނަ އަހަރުގެ ފައިދާއިން ހިއްސާދާރަކަށް ޑިވިޑެންޑުގެ ގޮތުގައި ޖެހިފައިވަނީ 5.72ރ. އެވެ. އަދި މިދިޔަ އަހަރު އެ ކުންފުންޏަށް ލިބުނު 483 މިލިއަން ރުފިޔާގެ ސާފު ފައިދާގެ ތެރެއިން ބަހާފައިވަނީ 435 މިލިއަން ރުފިޔާ އެވެ.\nދިރާގަށް 2013 ވަނަ އަހަރު ޖުމްލަ އާމްދަނީގެ ގޮތުގައި 2.1 ބިލިއަން ރުފިޔާ ލިބިފައިވެ އެވެ. އަދި ހިންގުމުގެ ހަރަދަށް މިދިޔަ އަހަރު ހޭދަކޮށްފައިވަނީ 712 މިލިއަން ރުފިޔާ އެވެ.


Ameen Didi ge dharikanbalun Ah-Nabeela Ameena Mohamed Ameen avahaaravehjje - One Online\nއަމީނާ މުހައްމަދު އަމީން (މ) ދަރިކަނބަލުން ފަރަހަނާޒް ފައިސަލް (ވ) އަދި އަމީނިއްޔާ ސްކޫލުގެ ކުރީގެ ޕްރިންސިޕަލް އާމާލް އަލީ، މިދިޔަ އަހަރު އަމީނިއްޔާ ސްކޫލުން ބޭއްވި އެ ސްކޫލުގެ އަލިމަސްޔޫބީލް ހަރަކާތަކުގައި --- ވަން ފޮޓޯ: މުހައްމަދު އައުޒަމް\nދިވެހިރާއްޖޭގެ ފުރަތަމަ ޖުމްހޫރިއްޔާގެ ފުރަތަމަ ރައީސް، މުހައްމަދު އަމީން ދީދީގެ ދަރިކަނބަލުން އައްނަބީލާ އަމީނާ މުހައްމަދު އަމީން އަވަހާރަވެއްޖެ އެވެ.\nއެކަމަނާ އަވަހާރަވީ އާލާސްކަންފުޅާ އުޅުއްވަނިކޮށް މިއަދުގެ ވަގުތެއްގައި އަމިއްލަ ގެކޮޅުގައި ކަމަށް މައުލޫމާތު ލިބެއެވެ. އަމީނާ ދީދީ އަވަހާރަވެފައިވަނީ އުމުރުފުޅުން 85 އަހަރުގައެވެ.\nރައީސް އަމީންގެ ދަރިކަނބަލުން އަމީނާ އަކީ މަރްހޫމް ހުސެއިން ސަލާހުއްދީންގެ ދަރިކަނބަލުން ފާތިމަތުގެ ސައީދުގެ ފަރާތްޕުޅުން ރައީސް އަމީނަށް ލިބިވަޑައިގެން ތިން ބޭފުޅުންގެ ތެރެއިން މިހާތަނަށް ދުނިޔޭގައި ހުންނެވި ހަމައެކަނި ބޭފުޅާއެވެ.\n1985 އިން 1989 އަކާއި ދެމެދު އަމީނާ ވަނީ ރައްޔިތުން މަޖިލީހުގެ މެންބަރުކަން ކުރައްވައިފައެވެ. މިއީ ރާއްޖޭގެ ރައީސެއްގެ ބޭފުޅަކު ރައްޔިތުން މަޖިލީހުގެ މެންބަރުކަން ކުރެއްވި ފުރަތަމަ ފަހަރެވެ.\nއަމީނާ އަވަހާރަވި އިރު ދުނިޔޭގައި އެކަމަނާގެ ފިރިކަލުން އަދި ހަތަރު ބޭފުޅުން އެބަތިއްބެވިއެވެ. އެ ހަތަރު ބޭފުޅުންނަކީ އިބްރާހީމް ފައިސަލް އާއި ކުރީގެ ޑިފެންސް މިނިސްޓަރު އަމީން ފައިސަލް އާއި މިހާރު އިނގެރޭސި ވިލާތުގައި ހުންނަވާ ދިވެހިރާއްޖޭގެ ސަފީރު ފަރަހަނާޒް ފައިސަލްގެ އިތުރުން ޝުވޭކާރް ހަމީދު އެވެ. އަމީނާގެ 14 މާމަ ބޭފުޅުން އެބަތިއްބެވި އެވެ. އެއީ އިބްރާހީމް ފައިސަލްގެ4ބޭފުޅުންނާއި އަމީން ފައިސަލްގެ6ބޭފުޅުންނާއި ފަރަހަނާޒް ފައިސަލްގެ އެއް ބޭފުޅެއް އަދި ޝުވޭކާރް ހަމީދުގެ ތިން ބޭފުޅުންނެވެ.\nއަމީނާ ވަނީ "ޖިންސުއްލަތީފުންގެ ރޫހު" ގެ ނަމުގައި ޖަމިއްޔާއެއް ހައްދަވައިގެން ރާއްޖޭގެ އަންހެނުން ތަރައްގީކޮށް ކުރިއެރުވުމަށް ވެސް މަސައްކަތްތަކެއް ކުރައްވައިފައެވެ. މި ޖަމިއްޔާގެ ފަރާތުން މަޖައްލާއެއްވެސް ނެރުއްވި އެވެ. ކުރީގެ ރައީސް، ރައީސް އިބްރާހީމް ނާސިރުގެ އަރިހުގައި ވެސް މަސައްކަތްކުރެއްވި އެވެ.\nގުޅޭ ޓެގު އަންހެނުން އަމީނިއްޔާ ސްކޫލް އަމީނާ މުހައްމަދު އަމީން ރައީސް މުހައްމަދު އަމީން


Gdh.Atoll council ge raees Public Works ge isverinna bahdhalukoffi - AO News\nގދ.އަތޮޅު ކައުންސިލްގެ ރައީސް ޕަބްލިކް ވަރކްސްގެ އިސްވެރިންނާއި ބައްދަލުކޮށްފި\nގދ.އަތޮޅު ކައުންސިލްގެ ރައީސް ގދ.ތިނަދޫ ޕަބްލިކް ވަރކްސްގެ އިސްވެރިންނާއި ބައްދަލުކުރައްވައިފިއެވެ.\nމިބައްދަލުވުމުގައި ބައިވެރިވެފައިވަނީ ގދ.އަތޮޅު ކައުންސިލްގެ ރައީސް ހަސަން ފައިހަތު ޤުދުރަތުﷲ އާއި ޕަބްލިކް ވަރކްސްގެ ސީނިއާރ އެގްޒެކްޓިވް ޑިރެކްޓަރ މުހައްމަދު ހަސަން އާއި އެގްޒެކްޓިވް ޑިރެކްޓަރ ހައުލަތު އަލީއެވެ.\nޕަބްލިކް ވަރކްސް އަކީ ގދ.ތިނަދޫގެ އިތުރުން މިދެއަތޮޅުގެ (ގއ އަދި ގދ) ތަރައްޤީއަށް މަސައްކަތްކުރަމުން ގެންދާ ސަރުކާރުގެ މުއައްސަސާއެކެވެ.\nއެއިދާރާގެ ހުރި ދަތިތަކާއި، ގޮންޖެހުންތަކާއި ބެހޭގޮތުން މިބައްދަލުވުމުގައިވަނީ މަޝްވަރާކޮށްފައެވެ. އެގޮތުން ގދ.އަތޮޅު ކައުންސިލާއި މިނިސްޓްރީއާއި ދެމެދު ހެދިފައިވާ އެއްބަސްވުން މުރާޖާ ކުރުމައީ ޕަބްލިކްވޯކްސްގެ ބެލުމުގެ ދަށުގައި ހުރި ވެހިކަލް ތަކުގެ ހާލަތު ދެނެގަނެ މަރާމާތް ކުރަން ޖެހޭ ވެހިކަލްތައް މަރާމާތު ކުރެވޭނެ ގޮތްތަކާއިމެދު މަޝްވަރާ ކުރެވުނު ކަމަށާއި ޕަބްލިކްވޯކްސްގެ އޮފީސް އިމާރާތަކީ ބައުވެފައި ހުރި އިމާރަތެއްކަމުން އެއިމާރާތް މަރާމަތު ކުރުމަށް ކަމާއިބެހޭ ފަރާތްތަކާއި ވާހަކަ ދައްކާއި މަސައްކަތްކުރެވޭނެ މާހައުލެއް އެއިދާރާގައި ގާއިމު ކުރެވޭނެ ގޮތަކާއިމެދު މަޝްވަރާކުރެވުނު ކަމަށްވެސް ކައުންސިލުން މައުލޫމާތުދީފައިވެއެވެ.\nކައުންސިލުން މައުލޫމާތުދިންގޮތުގައި އެއިދާރާއަކީ ބަޖެޓެއް ދީފައި އޮންނަ ތަނަކަށް ނުވާތީ ބަޖެޓުގެ ދަތިކަން ހުންނާތީ ކޮންމެހެން ކުރަން ޖެހޭ ކަންތައްތައް ނުކުރެވި މަސައްކަތް ހުއްޓުމަކަށް އަންނަ ވާހަކަ ވަނީ ހިއްސާކުރެވިފައެވެ. މިކަމަށް އެންމެ އެދެވޭނެ ހައްލެއް ހޯދުމަށް މިނިސްޓްރީތަކާއި މަޝްވަރާކޮށްގެން ކުރިއަށް ގެންދިޔުމަށް ވެސް މި ބައްދަލުވުމުގައި މަޝަވަރާ ކުރެވުނެވެ.\nމިބައްދަލުވުން ނިންމާލަމުން ކުރިޔަށް ރޭވިފައި ހުރި މަސައްކަތްތައް ހިއްސާކުރެވި، އެމަސައްކަތްތަކަށް ބޭނުންވާ ބަޖެޓް ހޯދަން މަސައްކަތް ކުރާނެކަމަށް ކައުންސިލުން ވަނީ ނިންމާފައެވެ.\nގދ. އަތޮޅު ކައުންސިލްޕަބްލިކް ވަރކްސް ސަރވިސަސް\nގދ. އަތޮޅު ކައުންސިލުގެ ވޮލީ މުބާރާތް އިންތިޒާމްކޮށް ހިންގުމަށް ފޭސް ޖަމިއްޔާއާއި ހަވާލުކޮށްފި\nހޯނޑެއްދޫގައި ފަންގި ވިނުމުގެ ކޯހެއް ފަށައިފި\nގދ. އަތޮޅުގެ އީ.އޯ.ސީ ގެ މިއަހަރުގެ ފުރަތަމަ ބައްދަލުވުން ބާއްވައިފި


Influenza ge outbreak eh athuvedhaane kamuge inzaaru dheefi | Mihaaru\nއިންފްލުއެންޒާގެ އައުޓްބްރޭކެއް އަތުވެދާނެކަމުގެ އިންޒާރު ދީފި\n19 އޮކްޓޯބަރ 2021 - 15:19\nރާއްޖޭގައި މިހާރު ވަރަށް ބާރަށް ފެތުރެމުން އަންނަ އިންފްލުއެންޒާ ރޯގާގެ އައުޓްބްރޭކެއް އަތުވެދާނެކަމުގެ އިންޒާރު އެޗްޕީއޭ އިން މިއަދު ދީފި އެވެ.\nކޮވިޑާއި އިންފްލުއެންޒާ ހާލަތު އޮތް ގޮތާ ބެހޭ ގޮތުން ހެލްތު މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި އެޗްޕީއޭގެ އެޕިޑަމިއޮލޮޖިސްޓު ޑރ. އިބްރާހިމް އަފްޒަލް ވިދާޅުވީ މިދިޔަ މަހުން ފެށިގެން އިންފްލުއެންޒާގެ ކޭސްތައް ވަރަށް ބޮޑަށް އިތުރުވެފައިވާ ކަމަށާއި މި ހާލަތުގައި މި ބަލިން ރައްކާތެރިވާން ފިޔަވަޅުތައް ވަރުގަދަކުރަން ޖެހޭ ކަމަށެވެ.\n"މި ހާލަތަކީ އަޅުގަނޑުމެން އިތުރަށް، ކޭސަސް އިތުރުވެ އިންފްލުއެންޒާގެ އައުޓްބްރޭކަކަށް ހިނގައިދާނެ ފަދަ ހާލަތެއް އައުމުގެ ކުރިން ރައްކާތެރިކަމުގެ ފިޔަވަޅުތައް އަޅަން ޖެހޭ ހާލަތު،" ޑރ. އަފްޒަލް ވިދާޅުވި އެވެ.\nއިންފްލުއެންޒާ ކޭސްތައް އިތުރުވާން ފެށީ މިދިޔަ ޖުލައި މަހުން ފެށިގެންނެވެ.\nއެޗްޕީއޭގެ ތަފާސްހިސާބުތަކުން ދައްކާގޮތުގައި މިދިޔަ މަހުގެ ތެރޭގައި އިންފްލުއެންޒާ އަށް ޓެސްޓުކުރި 209 ސާމްޕަލްގެ ތެރެއިން 68 ސާމްޕަލް ބައްޔަށް ޕޮޒިޓިވް އެވެ. މި މަހު ވަނީ އިންފްލުއެންޒާގެ ކޭސްތައް ބައެއް ދުވަސް ދުވަހު 100 އިން މައްޗަށް ގޮސްފަ އެވެ. އަދި އަރިދަފުސް ރޯގާ ޖެހިގެން މިދިޔަ މަހު އެކަނި ވެސް 3،720 ކޭސް ރިޕޯޓުކޮށްފައިވެ އެވެ.\nމިހާތަނަށް އިންފްލުއެންޒާ ކޭސްތައް އެންމެ ގިނައިން ފެނިފައި ވަނީ 18 އަހަރާއި 45 އަހަރާ ދެމެދުގެ މީހުންގެ ފަރާތުންނެވެ. އަދި ދެ ވަނަ އަށް އެންމެ ގިނައީ ހަ އަހަރާއި 12 އަހަރާ ދެމެދުގެ ކުދިންގެ މެދުގަ އެވެ.\nކޮވިޑާ އެއްގޮތަށް އިންފްލުއެންޒާ އިން ރައްކާތެރިވުމަށް ވެސް މާސްކް އެޅުމާއި ގިނަގިނައިން އަތްދޮވުމާއި މީހުން އެއްވެ އުޅޭ ތަންތަނަށް ނުދިއުމާއި ބަލީގެ އަލާމަތްތައް ފެންނަ ނަމަ އާންމު ތަންތަނަށް ނުދިއުމަށް ޑރ. އަފްޒަލް އިލްތިމާސްކުރެއްވި އެވެ. އަދި އަހަރަކު އެއް ފަހަރު ޖަހަން ޖެހޭ އިންފްލުއެންޒާ ވެކްސިން ޖެހުމަށް ވެސް ހަނދާންކޮށްދިނެވެ.\nCovid vaccine ge booster dose 600 meehakah dheefi\nބަލިމަޑުކަން ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ ޑރ. އިބްރާހިމް އަފްޒަލް (އެޗްޕީއޭ)\nދެން ބަންދުކުރަންވީނު ރައްޔިތުން ގޭ ތަކުގަ ބޭރުން މަކުޑި އަޅުވާ ހިލހިލާ ޖަހާ.\nމިހާރު ޖަހަންހުރި ހުރިހާސަކަރާތެްޖަހައި ނިމުނީ! ޤައުމުބަންދުކުރަންވީ! އެއިރަކަށް އިދިކޮޅުން މަގުމައްޗަށް ނުނިކުންނާނެތާ. އިބްރާހިމަށް މިނޫންގޮތަކަށް ވެރިކަންކުރެވެން ނެތީތަ!\nމިހާރު ދެން ހަމަނޭވާއެއް ލެވޭކަށް ނެތް. އެއްބައެއްގެ މުޞީބާތް އަނެއްބައެއްގެ ނަސީބު!\nތި ހުރިހާ ހާސަރެއްނުދެމިޔަސް އެއްމެން ވެކްސިންޖަހާށޭ ގޮވީމަ ނިމުނީ\nމިހާރު ކޮވިޑެއްދެން ނުފެތުރޭނެ، ފެތުރޭނީ އިންފުލުއެންޒާ، ކޮވިޑުޖެހިގެންވެސް ވާގޮތްތައްވާނީ ފުއްޕާމެއައް ޓާގެޓްކުރާނީ ކޮވިޑްވެސް. މީތިވެސް ފެތުރުން ހުއްޓުވުމައްޓަކާ ކޮވިޑްގެ ޕްރިކޯސަންތައް ނެގީމަ ރަނގަޅުވާނެ.\nމިހާރު ބައްޔެއް ވާއިރަށް ޑޮކްޓަރުން ސިއްހަތައް ރަނގަޅު ކާނެ އެއްޗެއްގެ ވާހަކަ ނުބުނާނެ އެވެ. ޑޮކްޓަރީ ބައްޔަށް ފަރުވާ ކޮށް ބޭސް ބޭނުން ކުރުމަކީ އޮންނަ ކަމެކެވެ.\nއިފްރާޒޫ، މިއުޅެނީ ހަމަ ނޭނގިގެން. އައުޓްބްރޭކަކީ ކޮން އެއްޗެއްތޯ؟ ޒާތެއްގެ ބޭހެއްތޯ ނޫނީ އިންޖެކްޝަނެއް ނޫނީ ވެކްސިނެއްތޯ؟ ނޫނީ ރޯގާގެ ބޭރުގައި އަޅުވާފައި އިންނަ ބުރެކި ޖޯޑެއްތޯ؟ ނޫނީ އެއީ މިޔަރުގެ ގައިގައި އައްޓަމަސް ތައްކޮށްފަ އޮންނަ ގޮތަށް، ރޯގާއާ ތަތްވެފައި އޮންނަ އެއްޗެއްތޯ؟ ދިވެހި ބަހުން ބުނެދެވޭނެ ގޮތެއް ހަމަ ނެތީތޯ؟ ނޫނީ މި ހަބަރު ކިޔާނީ ހަމައެކަނި އިނގިރޭސި ދަންނަ މީހުން ކަމަށް ހީކުރަނީތޯ؟ ވަރަށް ވެދުން\nހަލާކުކޮއްލަން ބޭނުންވާ ކޮންމެއެއްޗެއްވެސް ބޭރައްނިކުމެފަ ހަލާކުކޮއްލާށޭ. އައުޓްބްރޭކް ... އެނގިއްޖެ.\nކޯވިޑަކީވެސް އިންފުއެންޒާ އައުޓްބުރޭކެއް. އަނެއްކާ މިއައި އިންފުލުއެންޒާ އައުޓްބުރޭކުގެ ސަބަބުން ލަކުޑައުނަކަށް ދާންޖެހިދާނެބާ؟ 2023ގެ ވޯޓުއަންނަންދެން ދެންއުޅެންޖެހޭނީ މިހާލެއްގާ.\nއިންފުލުއެންޒާ ވެކްސިންގ ޖަހަން ކިހިނެއް ހަދަންޖެހެނީ..؟ކޮން އުމުރެއްގެ ބަޔަކު ޖަހަންވަނީ؟ކޮންތާކަށް ދާންޖެހެނީ ޖަހަން؟\nދަމަނަވެށިން ޖަހާދޭނެ ގަނެގެން ދިޔައީމަ


Moosun goasvumun Umaru ge jalsaa faskohfi\nމޫސުން ގޯސްވުމާ ގުޅިގެން އުމަރުގެ ޖަލްސާ ފަސްކޮށްފި\nނޮވެމްބަރު 3، 1988 ގައި ރާއްޖެއަށް ދިން އުދުވާނީ ހަމަލާގައި އިސްކޮށް ހުރި ހ. ހާޖަރާގޭ އަބްދުﷲ ލުތުފީ ބޭރުގައި ފިލައިގެން އުޅެނިކޮށް އަލުން ރާއްޖެ ގެނެސް ޖަލަށް ގެންދިއުމުގެ އުފަލުގައި ކުރީގެ ހޯމް މިނިސްޓަރު އުމަރު ނަސީރު މިރޭ ބާއްވަން އުޅުނު ޖަލްސާ އަނެއްކާ ވެސް ފަސްކޮށްފި އެވެ.\nޖެނުއަރީ 2016 ގައި ބޭސްފަރުވާއަށް ރާއްޖެއިން ބޭރަށް ފޮނުވާލުމުން މިދިޔަ ނުވަ އަހަރު ލުތުފީ ލަންކާގައި ފިލައިގެން އުޅުމަށް ފަހު މިދިޔަ މެއި މަހުގެ ލަންކާގައި ހުންނަ ދިވެހި އެމްބަސީއަށް ވަނެވެ. އަދި ފުލުހުންގެ ބެލުމުގެ ދަށުން އޭނާ އަނބުރާ ރާއްޖެ ގެނެސް މާލެ ޖަލަށް ލީ މި މަހުގެ ނުވަވަނަ ދުވަހުގެ ރެ އެވެ.\nއެ ކަން ފާހަގަކުރުމުގެ ގޮތުން "19 ޝަހީދުންގެ ހަނދާނެއް ނުނެތޭ" ނަމުގައި ޖަލްސާއެއް ބާއްވަން ކާނިވާ ސަރަހައްދު ދޫކޮށްދިނުމަށް އުމަރު ވަނީ މިދިޔަ ހަފުތާގައި ޕްލޭނިން މިނިސްޓްރީގައި އެދިފަ އެވެ. އަދި އެ މިނިސްޓްރީން ވަނީ މިރޭ އެ ޖަލްސާ ބޭއްވުމުގެ ހުއްދަ ދީފަ އެވެ.\nއެހެން ނަމަވެސް އުމަރު މިއަދު ވިދާޅުވީ މިރެއާއި ކުރިއަށް އޮތް ދެ ދުވަހުގެ މޫސުން ގޯސްވާނެ ކަމަށް ލަފާކުރެވޭތީ އެ ޖަލްސާ މިރޭ ނުބާއްވާ ގޮތަށް ނިންމާފައިވާ ކަމަށެވެ. އުމަރު ވިދާޅުވި ގޮތުގައި އެ ޖަލްސާ ދެން އޮންނާނީ މި ޖުލައި މަހުގެ 25 ވަނަ ދުވަހުގެ ރެ އެވެ.\nމިދިޔަ މެއި މަހުގެ ފުރަތަމަ ދުވަހު ލަންކާގެ އެމްބަސީއަށް ލުތުފީ ހާޒިރުވި ނަމަވެސް ދިވެހި ސަރުކާރުން އެ ކަމެއް ފުރަތަމަ ހާމައެއް ނުކުރެ އެވެ. އެމްބަސީގައި ލުތުފީ އުޅޭ ކަން ސޯޝަލް މީޑިއާގައި ފަޅާ އަރުވާލީ އުމަރު ނަސީރެވެ. އެމްބަސީގައި ލުތުފީ ހުރި ކަމަށް ސަރުކާރުން އާންމު ކުރީ ވެސް އޭގެ ފަހުންނެވެ. އޭރު ލުތުފީ ގެނައުން ލަސްވީ ބައެއް ލިޔެކިޔުންތައް ހަމަނުވުމުން ކަމަށް ސަރުކާރުން ބުންޏެވެ.\nއުމަރު ނަސީރު ނަސްރުގެ ދުވަސް އަބްދުﷲ ލުތުފީ\nލުތުފީއާމެދު އަމަލު ކުރާ ގޮތް ހާމަކުރަން ގޮވާލައިފި


Lanka ga visa nethi ulhey dhivehinah adhi halleh nulibey | Mihaaru\nލަންކާ ސިފައިން އޮޓޯއެއް ހުއްޓުވައި ޗެކް ކުރަނީ. ލަންކާގައި ގިނަ އަދަދެއްގެ ދިވެހިން ވިސާ ނެތި ދަނީ ދިރިއުޅެމުން. --ފޮޓޯ:އޭއެފްޕީ\nވިސާ ނެތި ލަންކާގައި އުޅޭ ދިވެހިންނަށް އަދި ހައްލެއް ނުލިބޭ\n21 މެއި 2019 - 11:30 17 comments\nފޮރިން މިނިސްޓްރީގެ ޑިރެކްޓާ އޮފް ކޮމިއުނިކޭޝަންސް މިއުވާން މުހައްމަދު ވިދާޅުވީ ފޮރިން މިނިސްޓަރު އަބްދުﷲ ޝާހިދު، ލަންކާގެ ހާރިޖީ ވަޒީރު ތިލަކް މަރަޕަނާއާ ފޯނުން ގުޅުއްވައި އެ ގައުމުގައި ތިބި ދިވެހިންނަށް ދިމާވާ ކަންކަމާ ބެހޭ ގޮތުން މަޝްވަރާ ކުރެއްވި ކަމަށެވެ.\nއެގޮތުން، ލަންކާގައި ވިސާ ނެތި ގިނަ އަދަދެއްގެ ދިވެހިން ލަންކާގައި ދިރިއުޅެމުން އަންނަކަން ފާހަގަކުރެވިފައިވާތީ އެކަމާ ގުޅޭ ގޮތުން މަޝްވަރާ ކުރެއްވި ކަމަށް ވެސް މިއުވާން ވިދާޅުވި އެވެ.\nލަންކާގައި މިދިޔަ މަހުގެ 21 ވަނަ ދުވަހު ދިން، 250 އަށް ވުރެ ގިނަ މީހުން މަރުވި ޓެރަރިސްޓް ހަމަލާތަކަށް ފަހު ސަލާމަތީ ބާރުތަކުން ހިންގަމުން އަންނަ އޮޕަރޭޝަންތަކުގައި އަށް ދިވެއްސަކު ހައްޔަރު ކުރި އެވެ. އޭގެ ތެރެއިން ގިނަ މީހުންގެ މައްސަލަ އަކީ ވިސާގެ މުއްދަތު ހަމަވުމުން ވެސް ލަންކާގައި ދިރިއުޅުން ކަމަށް ރާއްޖޭގެ ފޮރިން މިނިސްޓްރީން ކުރިން ވަނީ ބުނެފަ އެވެ.\nލަންކާގައި ގިނަ ދިވެހިންތަކެއް ވިސާ ނެތި ދިރިއުޅެމުންދާތީ އެކަމާ ކަންބޮޑުވެވަޑައިގަންނަވާ ކަމަށް ދާދި ފަހުން "މިހާރު" އަށް ދެއްވި އިންޓަވިއުއެއްގައި ޝާހިދު ވިދާޅުވި އެވެ. ލަންކާގައި ވިސާ ނެތި ދިރިއުޅެމުންދާ ދިވެހިންގެ ސާފު އަދަދެއް އެނގިވަޑައިގަންނަވާނީ އެ ގައުމުން މިހާރު ކުރިއަށް ގެންދާ އޮޕަރޭޝަންތައް ނިމުމުން ކަމަށް ވެސް މިނިސްޓަރު ވަނީ ވިދާޅުވެފަ އެވެ.\nއޭރު ޝާހިދު ވިދާޅުވި ގޮތުގައި ލަންކާ ސަރުކާރާ މަޝްވަރާ ކުރަމުން އަންނަނީ ސައްހަ ބޭނުމެއްގައި ލަންކާގައި ދިރިއުޅޭ މީހެއްގެ ވިސާގެ މުއްދަތު ހަމަވެފައިވާ ނަމަ ރާއްޖެ ނައިސް ވިސާ އާ ކުރުމަށް ފަހު، ލަންކާގައި އުޅެވޭނެ އިންތިޒާމެއް ހަމަޖެއްސުމަށެވެ.\nއިތުރު ލިޔުންތައް ސްރީ ލަންކާ އަބްދުﷲ ޝާހިދު، ފޮރިން މިނިސްޓަރު ވީސާ ފޮރިން މިނިސްޓްރީ ފޮރިން މިނިސްޓަރު ރާއްޖެ-ލަންކާ ޑިޕްލޮމެސީ ޑިޕްލޮމެޓިކް ގުޅުން


ބަލިވެއިނުމުގެ ކުރިން ކުރަންޖެހޭ ކަންތައްތައް | ބަލިވެއިނުމުގެކުރިން | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު ބަލިވެއިނުމުގެކުރިން ބަލިވެއިނުމުގެ ކުރިން ކުރަންޖެހޭ ކަންތައްތައް\n* ފޯލިކު އެސިޑު ގިނައިން ބޭނުން ކުރާށެވެ.\n* މަސްތުވާ ތަކެއްޗާއި ދުންފަތުގެ އިސްތިއުމާލު ކުރުމުން ދުރުހެލިވާށެވެ.\n* ކޮފީ، ކޯލާ އަދި ކަޅުސައި ބުއިން އާދަޔަކަށް ނުހަދާށެވެ.\n* ބަރުދަން ނަމޫނާ މިންވަރަކަށް ގެނެވޭތޯ ބަލާށެވެ.\n* ރަނގަޅު ހަމަހަމަ ކާނާ ކެއުމަށް އާދަ ކުރާށެވެ.\n* ކަސްރަތު ކުރާށެވެ.\n* ދަތާއިބެހޭ ޑޮކުޓަރަކަށް ދައްކާށެވެ.\n* ތިމާގެ މީހުންގެ ހާލުއަހުވާލު ބަލާށެވެ.\n* ބަލިވެއިނުމުގެ ކުރިން ޑޮކުޓަރަކަށް ދައްކައި ލަފާ ހޯދާށެވެ.\n* ގައިންގަޔަށް އަރާ ބަލިތަކުން ރައްކާތެރިވާށެވެ.\n* ދަރިޔަކު ހޯދުމަށް ދެމަފިރިން އެކީގައި މަޝްވަރާ ކުރާށެވެ.\n* ދެމަފިރިން އެކަނި ކޮޓަރީގައި ގިނަވަގުތު ހޭދަކުރާށެވެ.\n* ދޭތެރެ ދުރުކުރާ ވަސީލަތެއް ބޭނުން ކުރާނަމަ ހުއްޓާލާށެވެ.


Jumayyil Ge Rapege Shikaara Akahvi Zahu "Insaaf Hoadhan Kuraa Masaiykaiy Huttaeh Nulaane" - Vaguthu\nޖުމައްޔިލްގެ ޝިކާރައަކަށްވި ޒަހޫ "އިންސާފު ހޯދަން ކުރާ މަސައްކަތް ހުއްޓައެއް ނުލާނެ"\n6 މަސް ކުރިން ( އޭޕްރީލް 1, 2021 )\nއިންސާފު ހޯދަން ކުރާ މަސައްކަތް ހުއްޓާނުލާ ކުރިއަށް ގެންދާނެ ކަމަށް ފިލްމީތަރި ޖުމައްޔިލް ނިމާލްގެ ފަރާތުން ޖިންސީ ގޯނާ ލިބި ރޭޕްގެ ޝިކާރައަކަށްވި އައިޝަތު ޒަހުވާ ނަދީމް (ޒަހޫ) ބުނެފިއެވެ.\nޒަހޫ މިހެން ބުނީ އޭނާއަށް ޖިންސީ ގޯނާ ކުރި މައްސަލައިގައި ޖުމައްޔިލްގެ މައްޗަށް އަނެއްކާވެސް ދައުވާ އުފުލުމުންނެވެ. ޖުމައްޔިލް ޒަހޫއަށް ޖިންސީ ގޯނާކުރިއިރު ޒަހޫގެ އުމުރުން 17 އަހަރެވެ. ޒަހޫއަށް ކުރިމަތިވި ހާދިސާ އާއި އަދި އޭގެ ފަހުން އޭނާ އަށް ނަފްސާނީ ގޮތުން ކުރި އަސަރު އޭނާ މީސް މީޑިއާގައި އާއްމުކުރީ މިދިޔަ އަހަރުއެވެ.\nޖުމައްޔިލްގެ ފަރާތުން އަނިޔާ ލިބުމާއިއެކު މީގެ ފަސް އަހަރު ކުރިން އޭރު ވެސް ޒަހޫ ފުލުހުންނަށް މައްސަލަ ހުށަހެޅިއެވެ. ނަމަވެސް އެއްވެސް ކުރިއެރުމެއް އޭރު ނުލިބުނެވެ.\nޖުމައްޔިލްގެ މައްސަލަ އަލުން ކްރިމިނަލް ކޯޓަށް ފޮނުވުމުން ޒަހޫ ކުރި ޓްވީޓެއްގައި ބުނީ "އަދިވެސް ހިނގަން އޮތް މަގު ވަރަށް ދިގު" ކަމަށެވެ. ނަމަވެސް އިންސާފު ހޯދަން ކުރާ މަސައްކަތް އަދިވެސް ހުއްޓައިނުލާ ކުރިއަށް ގެންދާނެ ކަމަށް އޭނާ ބުންޏެވެ.\nStillalong looong way to go! Never gonna stop fighting, never will. 😌\n— Zahuuuu (@xahhuu) March 31, 2021\nޕީޖީ އޮފީހުގެ އޮފިޝަލަކު އިއްޔެ ވިދާޅުވީ، ޖުމައްޔިލްގެ މައްޗަށް ކުޑަކުދިންނަށް ޖިންސީ ގޯނާ ކުރާ މީހުންނާއި މެދު ހާއްސަ އުސޫލުތަކަކަށް އަމަލު ކުރުމުގެ ގާނޫނުގެ ތިން ވަނަ މާއްދާގެ (ހ) އާއި ހަވާލާދީ އެ މާއްދާގެ (ނ)ގެ ދަށުން ކުޑަކުއްޖެއްގެ ހަށިގަނޑުގައި ޖިންސީ ނިޔަތެއް އޮވެގެން ގަސްދުގައި އަތްލުމުގެ ދައުވާ އުފުލައި، އެމައްސަލަ ކްރިމިނަލް ކޯޓަށް ހުށަހަޅާފައިވާ ކަމަށެވެ.\nޖުމައްޔިލްގެ މައްޗަށް އުފުލާފައިވާ ދައުވާ ސާބިތުވެއްޖެނަމަ އޭނާގެ މައްޗަށް 10 އަހަރާއި 14 އަހަރާއި ދެމެދުގެ ޖަލު ޙުކުމެއް އަންނާނެއެވެ.\nއެ މައްސަލަ އަލުން ކްރިމިނަލް ކޯޓަށް ހުށަހަޅާފައި ވަނީ މިދިޔަ މަހުގެ 25 ވަނަ ދުވަހު އެވެ.\nޖުމައްޔިލް އަކީ މަގުބޫލް ގިނަ ފިލްމުތަކެއް ކުޅެފައިވާ ފަންނާނެކެވެ. ނަމަވެސް އޭނާގެ މައްޗަށް ކުރެވިފައިވާ ރޭޕްގެ ތުހުމަތުތަކާއި ގުޅިގެން މިހާރު އޭނާ ފިލްމުތަކުން ނުފެނެއެވެ.\nޖުމައްޔިލްގެ ޝަރީއަތް މާދަމާ\nޖުމައްޔިލަށް ޖިންސީ ގޯނާގެ ތުހުމަތު ކުރިތާ އަހަރެއް، އިންސާފެއް ނުލިބޭ!\nކުޑަކުއްޖަކަށް ޖިންސީ ގޯނާ ކުރިކަމުގެ ދައުވާ ޖުމައްޔިލްގެ މައްޗަށް އުފުލައިފި\nއޭޕްރީލް 1, 2021 11:51\nކޮބައިތަ ރިހުލާއާއި ޔުނާނު. މި މީހުން ސޯސަލް މީޑިއަާގަ ވަރަށް އެކްޓިވްކޮއް އުޅެފަ މިހާރު ހަބަރެއްވެސް ނުވޭ.\nއޭޕްރީލް 1, 2021 14:32\nސާބަހޭ ޒަހޫގެ ހިތްވަރަށް.\nއެއްގޮތަކަށްވެސް ހުއްޓާނުލާތި. ތިޔަ ސަލާމަތް ކޮށްދެވޭނީ އެތަކެއް މަޢްސޫމް އަންހެން ކުދިންނެއްގެ ޢިތްފަތްތެރިކަން. މިކަހަލަ ކުށްތަކުގައި މަޢްފުނުދޭތި. ތަކުރާރު ކުރާނެ. އެއްބަނޑު މީހުންގެ ދަރިންނަކީ އަމިއްލަ ދަރިންފަދަ ބައެއް. ޙިމާޔަތާއި ރައްކާތެރި ކަންދޭންހުރި މިހާގެ ނުބައިކަން ނިކަން ދެކިބަލަ.ޙައްޤު އަދަބު ލިބެންޖެހޭ.\nއޭޕްރީލް 1, 2021 19:47\nސާބަހޭ ޒަހޫގެ ހިތްވަރަށް....\nތީ ހަމަ އަންހެނުންނަށް ހުރި ނަމޫނާއެއް...\n"އެއް ފުޅަށްމަތިން ފުންމާލި ބަކަރި އަނެއެ ފުލަށްމަތިން ވެސް ފުންމާނެ"\nއިރާދަ ކުރެއްވިއްޔާ އިންސާފު ލިބޭނެ....\nއޭޕްރީލް 1, 2021 20:50\nތިކިޔާ ޒަހޫ ތީ މާރަނގަޅަށް އުޅޭ މީހެއް ނޫން\nވަޓް އަ ޖޯކް!\nއޭޕްރީލް 2, 2021 06:09\nޒަހޫއަށް ޖިންސީ ގޯނާކުރިއިރު ޒަހޫގެ އުމުރުން 17 އަހަރެވެ. ތިއީ ބާލިޢު ނުވާ ކުޑަކުއްޖެއް ނޫން.


Maliku Kairin Raajjey Ge Mas Dhoanyeh Hifahattaifi - Vaguthu\nމަލިކު ކައިރިން ރާއްޖޭގެ މަސްދޯންޏެއް ހިފަހައްޓައިފި\nއިންޑިއާ ކަނޑުގެ ސަރަހައްދުގައި އޮންނަ މަލިކު ކައިރިން އިންޑިއާގެ ކޯސްޓު ގާޑުން ރާއްޖޭގެ މަސްދޯންޏެއް ހިފަހައްޓައިފިއެވެ.\nމައުލޫމާތު ލިބިފައިވާ ގޮތުގައި އިންޑިއާގެ ކޯސްޓްގާޑުން ހިފަހައްޓާފައިވަނީ "އަންބަރީ" ނަމަކަށްކިޔާ މަސް ދޯންޏެކެވެ. އެ ދޯނި ހިފަހައްޓާފައިވަނީ މަލިކާއި ތިން މޭލު ބޭރުން ކަމަށް މައުލޫމާތު ލިބެއެވެ.\nއިންޑިއާގެ ކޯސްޓްގާޑުން މި މަސްދޯނި ހިފަހައްޓާފައިވަނީ ޤަވާއިދާ ޚިލާފަށް އެޤައުމުގެ ކަނޑުގެ ސަރަޙައްދުގައި ހަރަކާތްތެރިވަމުން ދިޔުމުން ކަމަށް ވެއެވެ. މި މައްސަލަ އިންޑިއާގެ މެރިން ޕޮލިހުން މިހާރު ތަހުޤީޤު ކުރަމުންދާއިރު އެކަމާއި ގުޅޭ މައުލޫމާތެއް އަދި އެ އިދާރާއިން ހާމައެއް ނުކުރެއެވެ.\nމި މަސްދޯނި އިންޑިއާގެ ކަނޑުގެ ސަރަޙައްދުން ހިފެހެއްޓިއިރު އޭގައި ތިބީ ކިތައް ފަޅުވެރިން ކަމެއް ނުވަތަ އެފަރާތްތަކާއި ބެހޭ މައުލޫމާތެއްވެސް އަދި ލިބިފައެއް ނުވެއެވެ. މިކަމާއި ގުޅިގެން އަދި އެމްއެންޑީއެފް އިން ވެސް އެއްޗެއް ވިދާޅެއް ނުވެއެވެ.\nއިންޑިއާ ކަނޑުގެ ސަރަޙައްދުން މިއަހަރުގެ ކުރީކޮޅުވެސް ރާއްޖޭގެ މަސްދޯންޏެއް ހިފަހައްޓާފައިވެއެވެ. ނަމަވެސް ރާއްޖެ އާއި އިންޑިއާ އާއި ދެމެދު އޮންނަ އެކުވެރި ގުޅުމުގެ ސަބަބުން އެފަހަރު އެ މަސްދޯނި ވަނީ އެއްވެސް ފިޔަވަޅެއް ނާޅައި ދޫކޮށްލާފައެވެ.\nއިންޑިއާ ކަނޑުގެ ސަރަޙައްދުން ރާއްޖޭގެ މަސްދޯންޏެއް ހިފަހައްޓާފައިވާއިރު، މަސްވެރިން އެހެން ޤައުމުތަކުގެ ކަނޑުގެ ސަރަޙައްދަށް ނުވަނުމަށް އެމްއެންޑީއެފް އިން އިލްތިމާސްކުރެއެވެ. ރާއްޖޭގެ ކަނޑުގެ ސަރަޙައްދުންވެސް ބޭރުގެ މަސްވެރިކަން ކުރާ އުޅަނދުތައް ހިފަހައްޓައެވެ.\nއެމްއެންޑީއެފްއިން އަލަށް އުފެއްދި އެޖުޓަންޓް ޖެނެރަލްގެ މަގާމަށް ކާނަލް މުޙައްމަދު އިބްރާހީމް\nބަންޑުން ޖަހާލި ބޯޓު އޮޔާދަނީ، ދަތުރުވެރިން ސަމާލުވޭ\nމާލެއިން ފުރައިގެން ދަތުރުކުރަމުންދިޔަ ދޯންޏެއް ދިޔަވާތީ ސިފައިން ހަރަކާތްތެރިވަނީ\nއޮކްޓޯބަރ 5, 2019 14:01\nއޮކްޓޯބަރ 5, 2019 14:37\nއޮކްޓޯބަރ 5, 2019 15:46\nޑޮލަރު ލިބޭތީ މަސްކިކަން ދިއައީ ދެން ކޮބާ މައްސަލަ އަކީ؟؟؟؟؟؟؟؟؟؟\nއޮކްޓޯބަރ 5, 2019 19:22\nދޯނީގަެި ތިބި އެއްމެން ހައެއްކަ އަހަރަށް ޖަލަށް ލާފަ ފޮނުވާތި


Jihaadhadah kamah bune Syria ah dhiya Suma ekaniverive Raajje naadhevifai\nޖިހާދަށްކަމަށްބުނެ ސީރިއާއަށް ދިޔަ ސުމާ އެކަނިވެރިވެ ރާއްޖެ ނާދެވިފައި\n7 މެއި 2019, 13:20 |\nމީގެ4އަހަރު ކުރިން 2014 ވަނަ އަހަރު އޮކުޓޫބަރު މަސްތެރޭ ޖިހާދަށްކަމަށް ބުނެ ފިރިމީހާ އަހުމަދު މުންސިއު (މޮޗޯ) އާއިއެކު ސީރިއާއަށް ދިޔަ ފުވައްމުލަކު ސުމާ އަލީ ރާއްޖެ އަންނަންބޭނުންވެ ރާއްޖެ ނާދެވިފައިވާ ޚަބަރު ސޯޝަލް މީޑިއާގައި އާންމުވެއްޖެއެވެ. ސުމާ އަލީ އޭނާގެ ފިރިމީހާ ފުވައްމުލަކު އައިރީ، އަހުމަދު މުންސިއު (މޮޗޯ) އާއިއެކު ޖިހާދަށްކަމަށް ބުނެ ސީރިއާއަށް ގޮސްފައިވަނީ 2014 އޮކްޓޫބަރު މަހުގައެވެ. އޭގެ5މަސްދުވަސް ފަހުން 2015 ވަނަ އަހަރު މާރިޗު މަހުތެރޭ މުންސިއުގެ މަރުގެ ޚަބަރު ވަނީ މިކަލް ނޫހަށް ލިބިފައެވެ. މުންސިއުއާއި ސުމާ ސީރިއާއަށް ގޮސް ގުޅިފައިވަނީ އައިއެސް ޖަމާއަތާއި ކަމަށް މިކަލް ނޫހަށް މައުލޫމާތުލިބެއެވެ.\nކައިވެންޏަށް އަހަރެއްވެސް ނުވަނީސް މުންސިއު އާއި ސުމާ ސީރިއާއަށް ދިއުމަށް ނިންމާފައިވަނީ އެފަރާތްތަށް ލިބިފައިވާ ނުބައި މައުލޫމާތުގެ ސަބަބުންކަމަށް ބެލެވެއެވެ. އެގޮތުން، އައިއެސްއަށް ތާއީދުކުރާ ވެބުސައިޓެއްގައި މިދެމަފިރިން ސީރިއާއަށް ދިޔަ ވާހަކަ ބަޔާންކުރަމުން ލިޔެފައިވަނީ “ކައިވެނި އޭގެ ޅަފަތުގައިވީ މި ދެމަފިރިންނަށް އެމީހުންގެ ޙަޔާތުގެ އުފާވެރިކަމަށް މިމުޖްތަމަޢުގެ (ރާއްޖޭގެ) ފަސާދަވެރިކަމާ ނުބައިކަން ހުރަސް އަޅަމުން ދާކަން ވިސްނެން ފެށިއެވެ. އެބާއްޖަވެރި ކައިވެނީގެ ބަރަކާތުން އެދެމަފިރިން އިންދާއޮށުން ފަޅާގަސް އެއީ މިފަދަ ފަސާދައިން ފުރިފައިވާ ބިމަކުން ފަޅާ ގަހަކަށް ވުމަށް އެދެހިތެއް ނޭދުނެވެ. ކިތަންމެ ސާފު ފެނެއް އެގަހަށް ދިންކަމުގައި ވިޔަސް، ތަޣައްޔަރުވެފައިވާ ބިމަކުން އެގަހައް ލިބޭ ނުބައި ކާނާޔާ، ވިހަ ޖައްވަކުން އެގަހަށްލިބޭ ވިހަވައިގެ ސަބަބުން އެގަހަކީ ޅަފަތުގައި މަރުވެފައިވާ ގަހަކަށްވެދާނެކަމުގެ ބިރު އެދެމަފިރިންނަށް ހީވަމުން ދިޔައެވެ. އެހެންކަމުން، ކައިވެންޏަށް އެންމެ އަހަރެއްވެސް ނުވާ ދެމަފިރިން ދިރިއުޅުން ދައުލަތުލް އިސްލާމަށް ބަދަލު ކުރީއެވެ. އަމިއްލަ ވަޒަނާއި، މައިންބަފައިންނާ އާއިލާޔާ ގާތްތިމާގެ މީހުން ދޫކޮށް އެދެމަފިރިން ދަތުރުފަށާފައިވަނީ ނުހަނު ފޮނި އުންމީދު ތަކަކާއެކުގައި ކަމަށްވެއެވެ.”\nއާންމު ގޮތެއްގައި ޖިހާދަށްކަމަށް ބުނެ ގިނަ ދިވެހިން ސީރިއާއަށް ގޮސްފައިވަނީ އެކަށީގެންވާ މައުލޫމާތު ނުލިބި ކޮންމެވެސް ބައެއްގެ ބަހަށް ހެއްލިގެނެވެ. އެގޮތުން، އެފަރާތްތަކުގެ މައުލޫމާތު ރަގަޅަށް އެގެނީ އެޖަމާއަތްތަކާއި ގުޅިއެތަށް ދުވަހެއް ފަހުންނެވެ. އެހާހިސާބަށް ކަންތައްތައް ދާއިރު ވަނީ ހުރިހާ ލިޔެކިއުމެއް ނައްތާލާފައެވެ. ޕާސްޕޯޓާއި ނުވަތަ ތައުލީމީ ސެޓްފިކެޓްފަދަ މުހިންމު ލިޔެކިއުންތައް ނައްތާލައެވެ. އަދި ގައުމަށް އެބުރި ނާދެވޭގެ ގޮތުގެ މަތިން އިންތިޒާމުތައް ރާވާލައެވެ. އެއާއިއެކު އެބުރި ގައުމަށް އައުމަކީ ފަސޭހަކަމަށް ނުވެއެވެ.\nސުމާ ރާއްޖެއަންނަން ބޭނުންވެގެން ރާއްޖެ ނާދެވިފައި ހުރި ވާހަކަ ފޮޓޯއާއިއެކު ސޯޝަލް މީޑިއާގައި އާންމު ކުރުމާއިއެކު ގިނަ ބަޔަކު އެފަދަ މީހުން ރާއްޖެ ގެނައުމަށް ބޭނުންނޫން ކަމަގެ ޝުއޫރުވެސް ވަނީ ފާޅުކޮށްފައެވެ.\nސީރިއާއިން ބަލިވެފައިވާ އައިއެސް ޖަމާއަތާއި ގުޅިފައިވާ ދިވެހިންގެ އިތުރުން އެހެން ޖަމާއަތް ޖަމާއަތާއި ގުޅިފައިވާ ދިވެހިންގެ އެތައް ބަޔަކު ރާއްޖެ ނާދެވިފައިވާ ވާހަކަ މީގެ ކުރިން ވަނީ އެކިއެކި މީޑިއާތަކުން ހާމަކޮށްފައެވެ.\nޖިހާދަށްކަމަށް ބުނެ ރާއްޖެއިން ދިއުމަށްފަހު އެބުރި އައި ދިިިވެއްސެއްގެ ވާހަކަ ބަޔާންކުރަމުން މިހާރު ނޫހުގައި ލިޔެފައިވަަަަނީ “ޖިހާދުވުމުގެ ނަމުގައި އުޅޭ ބައެއް މީހުންގެ ހަގީގަތް މަޑުމަޑުން އޭނާއަށް ސާފުވާން ފެށީ ޖާސޫސްކުރަން އެކި ތަންތަނަށް ގޮސް މައުލޫމާތު އެއްކުރުމުގެ ތެރޭގަ އެވެ. އެގޮތުން ދީނުގައި ހަރާންކުރައްވާފައިވާ ކިތައްމެ ކަމެއް އެ މީހުން ދިޔައީ ކުރަމުންނެވެ. ބަދުއަހުލާގީ އަމަލްތަކާއި ފައިސާގެ ވަގު މުއާމަލާތްތަކެވެ. އެ ހުރިހާ ކަމެއް އެނގުނު އިރު އެތަނުގައި އޭނާ އުޅޭތާ ހަތް އަހަރު ވެއްޖެ އެވެ.”


Israel in Syria ah bon alhai 57 meehun maraalaifi - Hali News\nއިސްރާއީލުން ސީރިއާގެ ތަންތަނަށް ބޮންއަޅައި 57 މީހުން މަރާލައިފި\n14 January 2021, 01:05\nސީރިއާގެ އިރުމަތީ ސަރަހައްދުތަކަށް އިސްރާއީލުގެ މަތިންދާ ބޯޓުތަކުން ވަރުގަދައަށް ބޮން އެޅުމުގެ ސަބަބުން 57 މީހުން މަރުވެ، އެތައްބަޔަކު ޒަޚަމްވެއްޖެއެވެ.\nމިއީ، ސޫރިހާ ހަނގުރާމަ ފެށުނުފަހުން އެއްދުވަހެއްގައި ދެވުނު އެންމެ ވަރުގަދަ ހަމަލާކަމަށް މީޑިއާއިން ބުނެއެވެ.\nސީރިއަން އޮބްޒަވޭޓަރީ ފޮރ ހިއުމަން ރައިޓްސްއިން ބުނެފައިވަނީ، ސީރިއާގެ ދީރް އިޒޫރުން ފެށިގެން އިރާގު ސަރަހައްދީ އިމާ ހަމައަށް އިސްރާއީލުގެ ބޯޓުތަކުން ބޮން އަޅާފައިވާ ކަމަށެވެ.\nއޮބްޒަވޭޓަރީން ބުނެފައިވަނީ، މި ހަމަލާތަކުގައި މަރުވެފައިވަނީ ސޫރިޔާ ސިފައިންގެ 14 މީހުންނާއި، ސީރިއާގައި އުޅޭ އިރާގު ހަނގުރާމަވެރިންގެ 16 މީހުންނާއި، ފާތިމީދް ބްރިގޭޑަށް ނިސްބަތްވާ އަފްޣާނިސްތާން ހަނގުރާމަވެރިންގެ 11 މެމްބަރުން ކަމަށެވެ.\nމި ހަމަލާތަކުގައި އިތުރު 37 މީހުން ޒަޚަމްވެފައިވާ ކަމަށްވެސް މޮނިޓަރިން ގްރޫޕުން ބުނެފައި ވެއެވެ.\nއިސްރާއީލު ސިފައިން ބޮން އަޅާފައިވަނީ، ފާތިމީދް ބްރިގޭޑުން އިރާގު މަގުން ސީރިއާއަށް އެތެރެކުރި ހަތިޔާރު ރައްކާކޮށްފައި ހުރި ތަންތަނަށް ކަމަށް ސީރިއަން އޮބްޒަވޭޓަރީ ފޮރ ހިއުމަން ރައިޓްސްއިން ބުނެފައި ވެއެވެ.\nނަމަވެސް، މިކަމާ ގުޅޭގޮތުން އިސްރާއީލުގެ އަސްކަރިއްޔާއިން އެއްވެސް އެއްޗެއް ނުބުނެއެވެ. އަދި ސީރިއާ ސަރުކާރުންވެސް މިކަމާ ގުޅޭގޮތުން އެއްވެސް އެއްޗެއް ނުބުނެއެވެ.\nއިސްރާއީލުން 2018 ވަނަ އަހަރުވެސް ވަނީ މި ސަރަހައްދަށް ވައިގެ ހަމަލާތަކެއް ދީފައެވެ. އެފަހަރުގެ ހަމަލާތަކުގައި 55 މީހުން މަރުވިއިރު، އޭގެ ތެރޭގައި ހިމެމެނީ އިރާގު އަދި ސީރިއާ ސަރުކާރަށް ވަފާތެރި ހަނގުރާމަވެރިންނެވެ.


Inthihaabah Vure Muhimmee Qaumee Maslahathaai Sihhathu: EC - Vaguthu\nރާއްޖޭގައި ފައްސި މައްޗަށް، ޓެސްޓް ކުރުން ދަށަށް - 17 ގަޑިއިރު ކުރިން\nއިންތިހާބަށްވުރެ މުހިންމީ ގައުމީ މަސްލަހަތާއި ސިއްހަތު: އީސީ\nއެޑްވައިިޒަރީ ކޮމިޝަން ގެ ބައްދަލުވުން؛- ވަގުތު އިމޭޖަސް- މުހައްމަދު އަފްޒަލް\nއިންތިހާބަށް ވުރެ މުހިންމީ ގައުމީ މަސްލަހަތާއި ސިއްހަތު ކަމަށް އިލެކްޝަން ކޮމިޝަނުން ވިދާޅުވެއްޖެއެވެ.\nއިލެކްޝަން ކޮމިޝަނުގެ ގައުމީ މަޖިލީހުގައި ވަނީ ކުރިއަށް އޮތް ލޯކަލް ކައުންސިލް އިންތިހާބު ބޭއްވޭނެެ މުއްދަތަކާ ގުޅޭ ގޮތުން ފުޅާ ދާއިރާއެއްގައި މަޝްވަރާތައް ކުރިއަށް ގެންގޮސްފައެވެ.\nއިންތިހާބާ ބެެހޭ އެެކި އިދާރާތަކާއި ސިޔާސީ ޕާޓީތަކާ އެކު އެޗްޕީއޭއިން ބޭއްވި މި ބައްދަލުވުމުގައި ވަނީ، އިންތިހާބު ބޭއްވުމަށް އެޗްޕީއޭ އިން އެކުލަވާލާފައިވާ ގަވައިދުތަކާ މެދު ބޮޑެތި ކަންބޮޑުވުން ފާޅުކޮށްފައެވެެ. އިލެކްޝަންސް ކޮމިޝަނުން ވަނީ އެޗްޕީއޭ އިން ވެސް މި ދަނޑިވަޅުގައި ވިސްނާނީ ރައްޔިތުންގެ ސިއްހަތާ މެދު ކަމުގައި ކަމަށް ވިދާޅުވެ އެޗްޕީއޭގެ ނިންމުންތަކަށް ފުރިހަމައަށް ސަޕޯޓުކުރާނެ ކަމަށް ވިދާޅުވެފައެވެ.\nއިލެކްޝަން ކޮމިޝަނުގެ މެންބަރު ފުއާދު ތައުފީގް ވިދާޅުވީ، އިންތިހާބުގެ މުއްދަތު އަވަސްކުރުމާއި ފަސްކުރުމުގެ އެއްވެސް މަސްލަހަތެއް އެ ކޮމިޝަނަށް ލިބިގެން ނުވާ ކަމަށެވެ.\n"ކޮންމެއަކަސް އިލެކްޝަންސް މިހާރު މިއޮތީ އެއް އަހަރަށް ލަސްވެފަ. އަދި އިތުރަށް ދޮޅު މަސް، ނުވަތަ ދެ މަސް ލަސްވުމަކުން އަޅުގަނޑަށް ނުފެނޭ މާބޮޑު ގެއްލުމެއް ވެދާނެ ކަމަށް ރާއްޖެއަކަށް. މިއޮތް ރިސްކު އަނެއް އަތަށް އަޅާފަ އަނެއް އަތަށް އިންތިޚާބު އަވަސް ކުރުން އެއީ ރަނގަޅު ގޮތެއްނޫން. ސިއްހަތުގެ ރިސްކަކަށް ދިއުމަށްވުރެ އިންތިހާބު ލަސްކުރުން ރަނގަޅުކަމަށް ފެންނަނީ،" ފުއާދު ވިދާޅުވިއެވެ.\nއިލެކްޝަން ކޮމިޝަނުން ވަނީ އިންތިހާބު ޖޫން މަހަށް ފަސްކޮށްދިނުމަށް އެދިފައެވެެ. އެ ގޮތަށް އީސީ އިން އެދުނު އިރު, އިންތިހާބުގެ ވަގުތީ ގާނޫނުގައި އޮންނަ ގޮތުން މެއި މަހުގެ 10 ވަނަ ދުވަހުގެ ކުރިން އިންތިހާބު ބާއްވަން ޖެހެއެވެ. އެކަމަކު އެ ތާރީހަށް އިންތިހާބު ނުބޭއްވޭ ނަމަ 30 ދުވަހުގެ ތެރޭގައި މަޖިލީހަށް އީސީއިން އަންގަން ޖެހޭނެ ކަމަށްވެސް އެ އިސްލާހުގައިވެއެވެ.\nޖެނުއަރީ 21, 2021 11:13\nތިޔައީ އެމްޑީޕީ ބޭނުންވާގޮތް! މިކަލޭގެ މިހުރީ އަލުންވެސް ވިކިފަ!\nޖެނުއަރީ 21, 2021 11:24\nކަލެެއަށް މަސްލަޙަތު ވަކިކުރާކަަށް ނޭންގުނެއް ނުން. ރައްޔިތުންގެ ތާޢީދުނެތް، ޤާނޫނީ މުއްދަތު ހަމަވެފައިވާ ކައުންސިލަރުންތަކެއް ދެމެހެއްޓުމަކީ ކަލެއަށް މަސްލަޙަތަށް ވީގޮތެއް ނުވިސްނުނު.3މަސް ލަސްވިނަމަވެސް ޢިއްދައިގެ މުއްދަތުގަ ތިބީސް. މިހާރު ކައުންސިލަރުން އެތިބީ އިއްދއެިގެ މުއްދަތުންވެސް ކެނޑިފައި.\nޖެނުއަރީ 21, 2021 11:29\nމަސްލަހަތު އޮތީ އިންތިހާބް ބާއްވައިގެން ނޫންބާ! އެހެންނޫން ސިއްހަތޭ ބުނުން ދެން އެންމެ ރަނގަޅު ދެއްތޯ މިދުވަސްކޮޅު.\nޖެނުއަރީ 21, 2021 11:35\nސަރީފް ކުއްވެރިވީނޫންތޯ ވަކިގޮތެއްހަދަން އީސީގެ ރައީސަކައްހުރެ އެންގިދާނެތޯ ކޯޓައް ހުށަހަޅަން ޖެހޭ\nޖެނުއަރީ 21, 2021 11:42\nއިންތިހާބަށް ވުރެ މުހިންމީ ސިއްހަތު، ރައްކާވެ ތިބިއްޔާ ދަތުރު\nމުއައްސިޔަތު އަހްމާލުލް ޖުއްލާބޫ ތަސްކަޕާނަ\nޖެނުއަރީ 21, 2021 12:16\nއެއާޕޯޓާ ރިސޯޓާ ސްކޫލް ހުޅުވެންޔާ އިންތިޙާާބްވެސް ވެސް ބޭއްވޭންޖެހޭ.. ތީކީ ހަމަހަމަކަމެއްނޫން ދެން ޝަޓަަޕް! ވޯޓްލާންވީމަ ސެނެޓައިޒްކޮށްފަ ގައިދުރުކަން ބަހައްޓައިގެން ވޯޓްލެވޭނެއެއްނު މިސަރުކާރު ހަމަ މޮޔައީތަ.. އައުޓްބެރޭކް އޮންނައިރު ނިއުނޯމަލްއެކޭ ކިޔައިގެން ބިރެއްނެތި ސްކޫލް ބާއްވަން ގަޓުހުރޭ އެކަމު އިންތީޙާބް ބާއްވަން އުޅުނީމަ ބަލި ފެތުރިދާނަތީ ބިރުން ކޮވިޑެކޭ އަނެކެއްޗޭ ކިޔައިގެން ރެކެން ތެޅިގަންނަނީ\nޖެނުއަރީ 21, 2021 12:21\nސަރީފް ކަލޭ މޮޔަ ނުގޮވާ. އިންތިހާބެއް އެޕްރީލް މަހުވެސް ނުބޭއްވޭނެ. ކަލޭ ޖެހޭނީ އެންޑީޕީން ދައްކާވާހަކަ އެބުނާ ގޮތަށް އަޑުއިއްވަން\nޖެނުއަރީ 21, 2021 13:12\nހެހެހެ ކަލޭތީ ތިޔަވާހަކަ ދައްކަން އެންމެ ރަގަޅުމީހާބާ؟؟؟؟ އީސީ ސަރީފޫފޫފޫފޫ\nޖެނުއަރީ 21, 2021 13:38\nކަލޭ އިސްތިއުފާ ދީބަލަ ދޯ؟ ޤައުމީ މަސްލަހަތަކީ ކަލޭ ރިސްވަތު ހިފާ ލާރި ގަނޑު ކެއުންތަ؟ ކަލޭ ދުވަހަކުވެސް ޤައުމީ މަސްލަހަތެއް ބޭނުމެއް ނުވާނެ.މުޅި ތިމަރަފުއްޓަށް ހުރި ލަދެއް ތީ.ޤައުމީ މަސްލަހަތޭ ކިޔާފަ 2018ވަނަ އަހަރުގެ ރިޔާސީ އިންތިހާބުގަ ހިންގި ޖަރީމާ ތަކުގެ ހަޤީގަތް ކިޔާދީފަ ތައުބާވެބަލަ އޭރަށް ރައްޔަތުން ބައިގަންނާނެ.\nޖެނުއަރީ 21, 2021 15:40\nކަލޭ އިންހާބެ ނުބާއްވާނެކަމީ އެމްމެނައް އެގޭހަގީގަތެ ކަލޭމެނަކީ ގާނޫނެތިބޭބައެއްނޫން


(8 ނޮވެމްބަރު 2021އާ ގުޅޭ)\nލިވިޔާގެ ބުރަކަށީގައި މަޑުމަޑުން ފިރުމަމުން ޒަކްވާން ގެންދިޔައީ ލުއި ހިނިތުންވުމަކާ އެކުގައެވެ. އެތައް ދުވަހަކު ދުށް ހުވަފެން ޒަކްވާނަށް ހާސިލު ވެގެން ދިޔަ ކަހަލައެވެ.\n"އަހަންނަށް އެހީވެ ދޭނަން ދޯ؟ ނުދާނަން ދޯ އަހަރެމެން ދޫކޮށްފަ؟" ޒަކްވާންގެ މޭގެ ތެރެއަށް ކޮށްޕައިލައިގެން އޮތް ބޯ ނަގަމުން، ލިވިޔާ ބަލައިލީ ޒަކްވާންގެ މޫނަށެވެ.\n"އާނ އާނ! އަހަރެން އަބަދުވެސް ހުންނާނީ ލިވިޔާއާ އެކުގައި.. ލިޔާނަށް ބައްޕައެއްގެ ލޯބި އެންމެ ފުރިހަމަ ގޮތުގައި އަހަރެން ދޭނަން! މީ އަހަރެން ވާ ވަޢުދެއް." ޒަކްވާންގެ ޖަވާބުން ލިވިޔާއަށް ހިނިތުންވެވުނެވެ. އަނެއްކާ ވެސް ލިވިޔާ ބައްދައިލީ ޒަކްވާންގެ ގައިގައެވެ.\nމުޅިން އައު ދުވަހަކަށް އިރުއެރީ، ލިވިޔާގެ ޙަޔާތަށް މުޅިން އެހެން ބާބެއް ފަށަމުންނެވެ. ޒަކްވާނާ އެކުގައި އައު ޙަޔާތެއް ފެށުމަށް ލިވިޔާ ނިންމީ އެއީ ލިވިޔާއަށް އޮތް އެންމެ ރަނގަޅު ގޮތް ކަމުގައި އޭނާ ޤަބޫލު ކުރާތީއެވެ. އަދި ޒަކްވާންގެ ހަރަކާތްތަކަކީ އެކަމުގެ ސާފު ދަލީލުކަން ލިވިޔާ ޤަބޫލު ކުރީ އޭނާގެ ހިތުގެ އެންމެ ފުން މިނުންނެވެ.\nފެށުނު އައު ދުވަހާ އެކުގައި ޝީލާއަށް ކުރިމަތި ލާން ޖެހިފައި ވަނީ އާދައިގެ އިމްތިޙާނަކާ އެއް ނޫނެވެ. އޭނާގެ މަންމަގެ ގާތުގައި ޝީލާ އިންނަން ބޭނުންވާ ވާހަކަ ބުނާ ހިސާބުން ދެން ކަންތައް ވާނެ ގޮތް އަންދާޒާ ކޮށްލަން ވެސް ޝީލާއަށް ދައްޗެވެ. ނަމަވެސް އެކަން ކުރުން ނޫން އިތުރު ގޮތެއް ވެސް ޝީލާއަކަށް ނެތެވެ. އެޔަށް ވުރެ ބޮޑަށް ޝީލާ ހުރީ ފިރުޝާން ދެކެ ލޯބިވެވިފައެވެ. އެ ލޯތްބަށްޓަކައި މައިންބަފައިންނާ ދެކޮޅަށް ވެސް ޝީލާ އެ ކައިވެނި ކުރަން ބޭނުން ވެއެވެ. ނަމަވެސް ޝީލާ ޖެހިލުން ވަނީއެވެ. އެމީހުންގެ ދިރިއުޅުމަށް އިތުރު ތޫފާނެއް މައިންބަފައިންގެ ފަރާތުން އައިސްދާނެތީއެވެ. އެހެން ނޫނަސް ޝީލާ އަކީ މައިންބަފައިންނާ ދެކޮޅަށް ކަންތައް ނިންމަން ފަސްޖެހޭ މީހެކެވެ. އަބަދުވެސް މަންމައާ ގުޅިގެން ހުރިހާ ކަމެއް ކުރާނެއެވެ. "ހަޑި" އެއް ހާވަން ވިޔަސް، އެކަމަށް ވެސް މަންމައާ އެކުގައި ޝީލާ ހުންނާނީ ތައްޔާރަށެވެ.\nވިސްނަ ވިސްނާފައި އެންމެ ފަހުން ޝީލާ އެނދުން ތެދުވިއެވެ. ހިނގައިގަތީ ހުސްނާ އޮންނަ ކޮޓަރިއާ ދިމާލަށެވެ. ލަސްކުރަން ބޭނުން ނުވުމުން ހެނދުނު ހެނދުނާ އެވާހަކަ ކިޔައިދޭން ޝީލާ ބޭނުން ވީއެވެ. ލަސް ކުރާވަރަކަށް ޝީލާއަށް ވާނީ އުނދަގޫ ކަން އޭނާއަށް އެނގޭތީއެވެ.\n"މަންމާ.." ދޮރުގައި ޓަކި ދީފައި ޝީލާ ގޮވައިލިއެވެ. ވަރަށް އަވަހަށް ހުސްނާ ދޮރު ހުޅުވައިލިއެވެ.\n"ކިހިނެއް ވެފަ ތިހުރީ؟ ހާދަ ފާޑަކަށް! ވަދޭ!" ހުސްނާއަށް ޝީލާގެ މޫނުމަތިން ވެސް އޭނާ ހުރީ ބޮޑު ކަމެއް ބޭނުން ވެފައިކަން އެނގުނެވެ. ވަގުތަކީ މަންސޫރު ނެތް ވަގުތެއް ކަމުން، ކޮޓަރި އޮތީ އެދެމައިނަށް ހުސްވެފައެވެ.\n"މަންމާ.." ޝީލާ އައި ގޮތަށް އައިސް އިށީންނީ އެނދުމަތީގައެވެ. ހުސްނާ ވެސް ޝީލާއާ ދާދި ގާތުގައި އިށީންނީ ޝީލާގެ ވާހަކަތައް އަޑު އަހާށެވެ.\n"ހޫނ! ކީކޭ؟" ހުސްނާ ހުރީ ކެތްމަދުވެފައެވެ. ދައްކަން އުޅެނީ ކޮންފަދަ ވާހަކައެއް ބާއޭ ހިތަށް އަރާފައެވެ.\n"މަންމާ! އަހަރެންނަށް ނޭނގެ މިވާހަކަ ދައްކަން ވީ ގޮތެއް ވެސް.. އެކަމު، އަހަރެން ބޭނުން މިވާހަކަ މަންމަ ގާތު ބުނަން.." ޝީލާ ފުން ނޭވާއެއް ދޫކޮށްލުމަށްފަހު، ބުނެލިއެވެ.\n"އަނެއްކާ! އަނެއްކާ ކޮންފަދަ ވިޔާނުދާ ވާހަކައެއް ބުނަން ބާ މިކުއްޖާގަނޑު މިއުޅެނީ؟" ހުސްނާ ހިތާ ހިތާ ބުނެލިއެވެ. އަދި ބޮޑު ވައެއް އަނގައިން ބޭރުކޮށްލިއެވެ.\n"އާނ! ބުނޭ! އަނެއްކާ ކޮން ވާހަކައެއް؟ މިއޮތް ހެނދުނާ އަހަރެންގެ މޫނު ހަރާބު ކުރަންތަ ތިއުޅެނީ؟ ހާދަ ހީވެއޭ!" ހުސްނާގެ ވާހަކަތަކުގައި ރުންކުރު ގޮތެއް ހުއްޓެވެ. އަނެއްކާ ވެސް ޝީލާ ފުން ކޮށް ނޭވާއެއް ދޫކޮށްލިއެވެ.\n"މަންމާ.. އަހަރެން ބުނީ.. އަހަރެން ބުނީ.." ޝީލާ ހުއްޓުން އެރިއެވެ. އެއްވެސް އެއްޗެއް ނުބުނެ ދެލޯ ބޮޑުކޮށްގެން ހުސްނާ ބަލަން އިނީ ޝީލާގެ މޫނަށެވެ. އަނެއްކާ ވެސް ޝީލާ ވާހަކަ ކުރިއަށް ގެންދަން މަސައްކަތް ކުރިއެވެ.\n"އަހަރެން މިހެން ސިންގަލް ކޮށް ހުންނަތާ ވަރަށް ދުވަސް ވެއްޖެއްނު! އަހަރެން ވެސް.. ބޭނުން ކައިވެނި ކުރަން.. މަންމާ!" ޝީލާ ބަލައިލީ ހުސްނާއަށެވެ. އެވަގުތު ހުސްނާގެ ދެލޯ ވަނީ އިތުރަށް ބޮޑުވެފައެވެ. ހުސްނާގެ މޫނު ވަގުތުން "ކުނި" ވި ކަހަލައެވެ. ޝީލާ ވާހަކައިގެން ކުރިއަށް ދިޔައެވެ.\n"އާނ މަންމާ! އަހަރެން ބޭނުން މީހަކާ އިންނަން.. މިއުޅެނީ ކުއްޖަކާ ރައްޓެހި ވެގެން. މާލޭ ކުއްޖެއް ނޫން.. މުއްސަންޖެއް ވެސް ނޫން.. އެކަމު މަންމާ، އަހަރެން ވަރަށް ލޯބިވޭ އޭނަ ދެކެ! އަހަރެން.." ހުސްނާ "ހުއްޓާލާ!" ބުނި އަޑަށް ޝީލާ ބުނަން އުޅުނު ބަސް ހީވީ އޭނާގެ އަރުގެ ތެރޭގައި ތާށިވި ހެންނެވެ.\n"ނޫން! ނުވާނެ ތިކަމެއް! އަހަރެން ގާތަށް ރުޅި ނާރުވާ މިތަނުން ދޭ! ކުރިން ދެ ކައިވެނި ވެސް ރޫޅުނީ.. ދެން ރޫޅުނީމަ ވާނީ ތިން ވަނަ ކައިވެންޏަށް.. އަދި ޝީލާ ތިކަން ކުރަން ތައްޔާރެއް ނޫން. އަނެއް ކޮޅުން ފަޤީރު މީހަކާ.. ނޫން ނޫން. ނުވާނެ. ބައްޕަ ވެސް ޤަބޫލެއް ނުވާނެ.. ޔަޤީން.." ހުސްނާގެ ވާހަކަތަކުން ޝީލާ ދެރަވެއްޖެއެވެ.\n"އެކަމު މަންމާ. ޕްލީޒް! އަހަރެން... ކުރިން ކައިވެނިތައް ރޫޅުނީ ވެސް..." އަނެއްކާ ވެސް ޝީލާގެ އަނގަ ހުއްޓުވައިލީ ހުސްނާއެވެ.\n"އަހަރެންނޭ ބުނަންތަ ތިއުޅެނީ؟ މަގޭ ކުރިމަތިން މިގަޑީ ދޭ! ޝީލާ ތިއުޅެނީ މަ ރުޅި އަރުވަން މިހާރު." ހުސްނާ އަޑަށް ބާރަށް ލާފައި ހަޅޭލަވައި ގަތެވެ. ވަގުތުން ޝީލާ ދުއްވައިގަތީ ކޮޓަރިން ނުކުންނާށެވެ.\nދުވަހަކަށް ފަހު ދުވަހެއް ވޭތުވަމުން ދިޔައެވެ. ވޭތު ވަމުން ދިޔަ ކޮންމެ ދުވަހަކީ ލިވިޔާއާ ޒަކްވާންގެ ގުޅުން އިތުރަށް ވަރުގަދަ ވަމުން ދިޔަ ދުވަހެކެވެ. ލޯބީގެ ގޮތުން ގުޅިގެން ޒަކްވާނާ ލިވިޔާ އުޅެމުން ދިޔައީ ވަރަށް ވެސް އުފާވެރި ކޮށެވެ. ކުޑަކުޑަ ލިޔާންއާ އެކުގައި ވަރަށް ވެސް ހިތްހަމަ ޖެހިގެން ލިވިޔާ އުޅެމުން ދިޔައިރު، ޒަކްވާންގެ އޯގާތެރި ކަމާއި ލޯބިން ލިވިޔާގެ ހިތާއި ސިކުނޑިން ޝަހުރުގެ ނަން ދިޔައީ މަޑުމަޑުން ފަޑު ވަމުންނެވެ. އެދެމީހުންގެ ލޯބީގެ ގުޅުމަށް ލިވިޔާގެ މައިންބަފައިން ވެސް ތިބީ ވަރަށް ރުހިގެންނެވެ. ލިވިޔާ ޖޭސްމީންގެ ގެޔަށް ގޮސް ހުރިހާ ވާހަކައެއް ކިޔައިދިނެވެ. އެމީހުންގެ ލޯބި ފެށިގެން ދިޔަ ހިސާބު ޖޭސްމީނަށް ކިޔައިދިނެވެ. ޖޭސްމީނާ ޒަކްވާން ގުޅުނީ ލިވިޔާގެ އެދުމަށް ކަން އެންގިއެވެ. ނަމަވެސް ޒަކްވާންގެ ހިތުގައި އަބަދު އޮތީ ލިވިޔާކަން ޖޭސްމީނަށް އެންގީ ހަމަ ލިވިޔާއެވެ. ލިވިޔާގެ ވާހަކަތައް ޖޭސްމީން އަޑު އެހިއެވެ. ލިވިޔާއާ ޒަކްވާން ގުޅޭކަން އެނގުމުން ޖޭސްމީން އުފާވާ ކަމަށް ބުންޏެވެ. އެއީ ޖޭސްމީންގެ ލޯބި ހޯދަން ލިވިޔާ މަސައްކަތް ކުރުމުންނެވެ. ލިވިޔާ ހީކުރި ގޮތާ ޚިލާފަށް ޖޭސްމީން ވަރަށް "އަންޑަސްޓޭޑިން"އެވެ. ޖޭސްމީން މުޅި އުމުރަށް ޒަކްވާންގެ ދިރިއުޅުމުން ދުރަށް ދިޔައީ ލުއި ހިނިތުންވަމަކާ އެކުގައި އެމީހުންގެ ގުޅުމަށް މަރުޙަބާ ކިޔަމުންނެވެ.\nޔޫހާ އާއި ޝަހުރު ކިތަންމެ ލޯބިން އުޅުނު ކަމުގައި ވިޔަސް، ޝަހުރަށް އެއްވެސް ޙާލެއްގައި ހަޤީޤީ އުފަލެއް ނުލިބެއެވެ. ޝަހުރު ދޫކޮށް ޔޫހާ ދާނެކަން އެނގެތީ އަބަދުވެސް އޭނާގެ ހިތަށް ތަދުވެއެވެ. އެހުރިހާ ހިތްދަތި ކަމެއް ތަހައްމަލު ކުރަމުން ވެސް ޝަހުރު މަސައްކަތް ކުރީ ޔޫހާ އާއި ދެފަރާތުގެ ޢާއިލާ ހިތްހަމަ ޖައްސާފަ ބަހައްޓާށެވެ. އެކަން ކިތަންމެ ހާވެސް ރަނގަޅަށް ޝަހުރު ދިޔައީ ކުރަމުންނެވެ. ޔޫހާއަށް ދިރިއުޅެން ލިބިފައިވާ ކުޑަ ދުވަސްކޮޅުގެ ތެެރޭގައި ޔޫހާ އަބަދު ހިނިތުންވެފައި ހުންނަތަން ފެނުމަކީ ޝަހުރަށް ލިބޭނެ އެންމެ ބޮޑު އުފަލެވެ.\nވޭތުވެގެން ދާ ކޮންމެ ދުވަހެއް ވެސް ޝީލާ ގެންދިޔައީ ފިރުޝާންއާ އެކުގައި އެމީހުންގެ ލޯބި ދިރުވަމުންނެވެ. މަންމަ ނުޤަބޫލު ވުމުން ވެސް ޝީލާ އެކަން ކުރިއަށް ގެންދަން ނިންމީއެވެ. ފިރުޝާން ގާތުގައި މަންމަ ޤަބޫލު ނޫން ވާހަކަ ވެސް ޝީލާ ކިޔައިދިިނެވެ.\n1 މަސް ފަހެވެ.\nޝީލާގެ ކޮޓަރި ތެރޭގައި ހުސްނާ ވަރަށް ސިއްރުން ވަދެ، އެކޮޓަރި ތެރެ ބަލަމުން ދިޔައެވެ. ހުސްނާގެ ނިންމުމާ ދެކޮޅަށް ވެސް ޝީލާ އެކަން ކުރަމުން ދާކަން ހުސްނާއަށް ހީވާލެއް ބޮޑު ކަމުންނެވެ.\n"ޝީލާ.." ހުސްނާ ވަރަށް ބާރަށް ހަޅޭލަވައިގަތެވެ. އެ އަޑު ސިޓިންގރޫމްގައި އިން ޔޫހާއަށް ވަރަށް ރަނގަޅަށް އިވުނެވެ. ޝީލާގެ އެނދުމަތީގައި އޮތީ ފިރުޝާންގެ ފޮޓޯގަނޑެވެ. އެ ފެނިގެން ހުސްނާ ހުރީ ނިކަން ރުޅިގަދަ ވެފައެވެ. ވަރަށް އަވަސްކޮށްލަައިގެން ޝީލާ ފާޚާނާއިން ނުކުތެވެ.\n"މަން.." ޝީލާ ހުއްޓުނީ ހުސްނާގެ އަތުގައި އޮތް ފޮޓޯގަނޑު ފެނުމާ އެކުގައެވެ. ސޯފާގައި އިން ޔޫހާ ވެސް ގޮސް މަޑުކޮށްލައިގެން ހުރީ އެމީހުން ތިބި ކޮޓަރީގެ ބޭރުގައެވެ.\n"ކަލޭ އަދިވެސް އެ ކުޅިވަރު ކުޅެނީތަ؟ އަހަރެން ނޫނެކޭ ބުނީމަ ވެސް؟ ކޮބާ ކަލޭ ލަދު؟" ހުސްނާ ދަތްކުނޑި ވިކާފައި ދެއްކި ވާހަކަ ކޮޓަރިން ބޭރުގައި ހުރި ޔޫހާއަށް ދިޔައީ އިވެމުންނެވެ.\n"ކަލޭ އޭ؟ މަންމަ ލަދެއް ނުގަނޭތަ ތިހެން އަހަންނާ ވާހަކަދައްކަން؟ އަހަރެންގެ ހުރިހާ ކައިވެންޏެއް ވެސް ހަލާކު ކުރީ ހަމަ މަންމަ. މަންމަ އަހަރެންގެ ކޮންމެ ކައިވެންޏެއްގެ ތެރެއަށް ވަންނަނީ. ކުޑަ އިރުންސުރެ ބިރު ދައްކައިގެން ބޮޑުކޮށްފަ ހުރީމަ ހީ ނުކުރާތި އަބަދު މަޑުން ހުންނާނޭ! އާނ. އަހަރެން އޭނަައާ އިންނާނަން.." ޝީލާގެ ލޮލުން ކަރުނަ އަންނަން މާ އިރެއް ނުނަގައެވެ. ހުސްނާ އިތުރަށް ރުޅިއައެވެ.\n"ދެން ވެސް ހަމަ ވާނީ ތިހެން..ލާހިކެއް ނޫން އޭނާއާ ގުޅޭކަށް.." ހުސްނާ ވާހަކަދައްކަމުން ދިޔައީ ވަރަށް ރުޅި އައިސްގެން ހުރެއެވެ.\n"ނުވާނެ! އެއްކަމެއް ވެސް ނުވާނެ. ޝަހުރުގެ ދިރިއުޅުން ހަލާކުކޮށްފަ ދެން އަހަރެންގެ ދިރިއުޅުން ހަލާކެއް ނުކުރެވޭނެ.." ޝީލާ ބުނި ޖުމުލަ ކޮޓަޜިގެ ބޭރުގައި ހުރި ޔޫހާގެ ކަންފަތުގައި ޖެހުމާއެކުގައި ޔޫހާ ހުއްޓުން އެރިއެވެ. ޔޫހާއަށް ލިބުނީ ކުއްލި ޝޮކެކެވެ. (ނުނިމޭ)